
SZVETTER 
Új ház 

Ezt a házat András bátyámék építették, még kislány vótam, tízéves 
tán, még a tizennégyes háború előtt. 

Aztán hát vót ez még akkor, hogy féltek bemenni az új házba, mer 
beszélték így a népek, hogy ha az új házba belemennek, meghal valaki 
akkor. Aki először alszik el benne — vagy tudomisén már hogyan 
beszéllették. így oszt András bátyám benne hálatta a tehenet. A csikót 
akarta elébb, de mondták neki a szomszédok: — A tehenet inkább, 
András, az a legjobb jószág, jobban ragaszkodik a gazdájáho, mint a 
lú. — No, jó van, szóval benne hált első éjjel a tehén, az új házba. De 
csak nem vótak megnyugodva tűle, utána se, féltek az új háztul András 
bátyámék. 

No oszt, vót nekünk egy bátyánk, az édesanyámnak meg az András 
bátyámnak egy test-verje, a Gábor bácsi. Legkisebb gyerek vót, oszt 
ilyen születési hibás, gyenge gondolkodású, zsen-gés. Szóval — nem 
vót egész tökéletes. Dolgozni azér, dolgozni tudott, csak hát 
megházasítani nem akarta nagyanyánk. Úgy lakott az azután felváltva, 
hol egyikünknél, hol másikunknál. Amikor András bátyám cztet a 
házat építette, minálunk vót éppen. A Zsodomán vót házunk. Kinn az 
istállóba vót neki ágy. No, gyün oszt Annus néném, András bátyánk 
felesége. — Róza — aszondja anyámnak —, te, küldjétek már Gábort 
estére — aszondja —, háljon már minálunk. Kimennénk a tanyára, 
holnap gyüvünk csak vissza. 

Ment oszt estére Gábor bátyám. Oszt hált az új házba. 

Nem halt meg, csak sokkal utána. Csak mondta másnap anyámnak: 
— Róza, jaj — aszondja —, de rossz vót hálni egyedül abba a nagy, üres 
házba! — Csak nem féltél, te? — kérdezi anyám. 

— De — aszondja —, féltem. 

De nem halt meg, csak sokkal azután, oda vót az uram a 
tizennégyes háborúba, akkor halt meg Gábor bátyám, ahogy megrúgta 
a lú. 

Így lett ez a ház. 

Apám 


Apám olyan vót: nagygazda nem vót, de szerette vóna mutatni, 


hogy ű azér valami csodás ember. Nagygazda nem vót, hát tizenöt 
köblös födje vót öt családra csak, de szükséget azér nem láttunk, 
ennünk vót mit, rendesen jártunk, édesapám meg még mutatta is az 
urat. Mikor a kovács hozta ki a kovácskontót, harmincöt korona lett 
vóna, hát apám negyvenet adott. — Ne keressed a visszajárót — 
aszondja Sós kovácsnak -, így kerek az! 

Küdött engemet a köszörűshő, fencssem ki a beretváját. De az 
árának, amit mond a köszörűs, a dupláját fizessem érte. Ha hármat 
mond (koronát, korona vót még), hatot. Mutatom oszt a köszörűsnek a 
beretvát, kérdem, mennyibe kerül. — Hát, nem rossz pofájú — aszondja 
—, két korona. — Én meg adom neki a négyet. — Mondd meg, jányom, 
Albert gazdának, tiszteltetem! — aszondja a köszörűs. Hát így lett az én 
apám gazda a tizenöt köblös főddel: így tisztelték. 

De nem gyütt ki azér ez rosszul. Gyün át Gergely Mihály bátyám, a 
mostaninak az apja, sokat tanyázott az minálunk — oszt nízi, nízi, 
hogyan beretválkozik édesapám. — Te, Albert — aszondja —, hogy a 
jóistenbe, hát a te beretvád úgy szalad, akár a hajó a vízen, az enyim 
meg csak nyúzza a pofámrul a bűrt! — Ja — aszondja édesapám —, ez 
meg van fizetve. — De hiszen megfizetem én is, amit kér a köszörűs! — 
Ne annyit fizesse, te bunkó paraszt, amennyit kér, hanem kétszer 
annyit! — Avval csak beretválja édesapám nagy peckesen tovább 
magát, környül a bajuszát. Szíp, erős, nagy gazdabajusza vót 
édesapámnak ... 


Galambok. 


Az első meghalt két hónapra. Akkor lett a Károly, aki huszonnégy 
évesen veszett el a háborúba. A harmadik meghalt kilenc hónapra. A 
negyediket tizennyolc évesen vették el tűlem tizenhatba. Tizenhat éves 
vótam, mikor férhez adtak. Húszba hagyott itt az uram, utánahalt a 
fiainak a nagy bánatba. Én meg itten vagyok, és csak egyre 
egzisztálok. Hogy nem tudok meghalni ... 

Az aprókra nem is emlékszek, hogy vótak. De a két nagy mindig itt 
van velem. Mikor jött a papíros, hogy elveszett a nagyobbik, egész 
elhagyott az erőm. Csak sírtam, sírtam, nem tudtam létrejönni, 
feküdtem és egyre folyt a könnyem. A kisebbik meg jött vigasztalni, 
hogy — Édesanyám, ne sírjon úgy, hát nem itt vagyok én magának? — 
Itt vagyol, fiam, de hát amaz is kéne ... 


Aztán tizenhatba sorozták üt is. Áll a tükör előtt, ászt mondja: — 
Anyám, ugyan behagynak-e engem? — Ha tégedet be nem hagynak, 
fiam, akkor egyet se... 

Kiszálltak, mint a galamb. Mint mikor a galambpad ajtaját 
kinyissuk, oszt a galamb kiröppen, és nem lássuk többé. Ma is úgy 
látom: vót a Pistának egy galambja, szép óriás, tarka nyakú galamb, 
úgy fogta be valahogy, oszt tartogatta a padon. Az szállt egyszer így 
ki. Most is látom, ahogy — huss! — kiröppent. Csak álltunk, néztünk 
utána. Nem jött vissza többé. Ü meg csak siratta szegény soká, a Pista. 
Hát oszt így ment el nékem ű is. 

Amazt, a Károlyt azér nem emlegetem annyit, mer az sokat járt 
mindig. Ki vót a tanyára, meg Egerbe vincellériskolán, aztán meg 
Rákospalotán dologra — sokat ment. De ez meg soha nem vót el tűlem. 
Birkát vett neki apám, negyven birkát, oszt egy ember még reáerőltette 
a maga nyóc birkáját is, hogy őrizze azt is vele. — Gyere — azt mondta 
néki a vásárba —, veszek néked szűrt, ha őrzöd. — Vett néki gyönyörű 
cifra szűrt, oszt legeltette az én fiam a negyvennyóc birkáját, és úgy 
járt haza a szép szűrbe. Alávette a kampósbotját, hogy a vége alul 
kiállt, úgy jött — de szép is vót! Csak lestük már a hasadékon, ha gyütt 
hazafele. Tizennyóc éves múlt, mikor meghalt ... 

Aki úgy színeskedni tud, azt nehezebben felejti az ember. Azt nem 
lehet felejteni. Ha begyütt a kapun, mindig mosolygott. Meg danolta, 
hogy — Úgy jóllakok túrós tarhonyával, mint a király jó paprikás 
hússal! — Mikor elment, már csak úgy hittük, hogy , a drága Pista". 
Mer minden levelibe úgy írta, hogy , drága szüleim". A szíve alatt öt 
centivel ment be a golyó ... 

Még mikor én harmincöt éves vótam, aszittem, sose leszek öreg. 
Háromszor repültem ki Pistáho, a kunyhóho napjába. Most meg, hogy 
a kilencvenet tőtöttem ... 

Itt a dédunokám. A nagyobb fiam unokája. Ez is öröm nékem, 
mintha az én gyerekem vóna, én szültem vóna ezt is, olyan. Mondja 
mindig: — Ügyi, nagy erős vagyok? — Az — mondom. — De ha kiüt a 
háború, téged lűnek le legelőször. Mer te leszel a zászlótartó. — De 
meg is nevettet sokszor. Gyün haza oszt köszön nekem: — Jó estét, 
Eszter néném! — Mer lakik itt a szomszédba egy ember, nagy magos az 
is, mint ü, oszt az szokott így gyünni, így hajlik be az ablakon, hogy — 
Jó estét, Eszter néném! — Ezt utánozza, én meg nevetem. — De hogy az 


enyimeket mér vette el a jó isten? Mind a két szép fiamat! Kiszálltak, 
mint a galambok ... 


Presszó 


Ennek a Salánkinak az apja, ez olyat tett, mint senki más. Hét 
családja volt ennek, még az első háború előtt, és amikor megkapta a 
behívóját tizennégybe a Salánki, hát kapta magát, és mind leöldöste a 
családjait, azután meg magát. Fölakasztotta a végin magát is, az 
istállóba. 

Tán hogy annyira félt a háborútól, vagy tudomisén. Hát más is félt 
attól, de csak elment azér, ha egyszer menni köllött. Az én uram is oda 
volt, öt évet volt benne, itt voltam addig öt gyerekkel én is, magam 
kaszáltam, magam nyomtattam, a legnagyobbik fiunk akkor volt 
tízéves, hogy elment az apja, oda volt öt évig, kétszer sebesült is, úgy 
mentem utána a kórházba, Aradra, látogatni — de csak , megvoltunk 
azér valahogy. De ez a Salánki, ez nem, ez ahogy megkapta a behívót, 
hát kapta a baltát, és mind megölte a családjait. 

Ez a legnagyobb fia, a Pali, ez az egy megmaradt. Az volt a 
szerencséje, hogy benn lakott ez az öreganyjával, a Belsőfaluba. Az 
apja még üzent is érte, hogy jöjjön haza, hadd legyen még az este 
utoljára együtt a család. De ez meg valahogy nem ment haza, 
tudomisén már, maradt az öreganyjával. Tán megérezte. A Salánki 
várta egy darabig, aztán hogy nem győzte várni, csak hozzáfogott 
nélküle. 

Aj de csúnya munka vót, de borzasztó egy mesterség. Reggel, akik 
szomszédok behatoltak oda, mind elborzadtak az özön vértől, amit a 
Salánki kiontott. Két kislány, meg négy szép kisfiú, a legkisebb még 
bőcsőbe, széthasigatva a fejük, az asszony meg az ágyba, ráhúzva a 
takaró, összevagdalva az is, már nem vót élet egyikbe se, már a vér se 
folyt, meg vót aludva reggelre már. 

Még a Salánki, amikor készen volt emezekkel, kapta a kabátját, 
indult volna a legnagyobb után is. Ez után a Pali után. Indult is az 
utcán, úgy fordult vissza a sarokról, a Jézuskától. A Jézuskától a 
sarkon, aki most is megvan még. Csak nézték a népek, mer ugye 
kimentek lesekedni a zajra, csak lássák, hogy fordul vissza a saroktul, 
aztán meg megy be az istállóba, a lovak meg dobolnak rettentő. 
Reggel is égett még a lámpa az istállóba, ahogy bementek a 


szomszédok. Hát ott van a Salánki fölakasztva. A lovak meg csupa 
tajték. 

Ez a Pali is azután — olyan furcsa lett. Nem is maradt ez idehaza, 
Pestre ment, ott élt soká, de nem is nősült meg rendesen. Pesten 
összeállt valami nővel, de aztán az meghalt, vagy mi lett vele, csak 
úgy jött haza a Salánki Pali magába már, később. Akkor meg Jehova 
tanúja lett, vagy minek hívják, aki nem fog fegyvert, börtönbe is került 
a második háború alatt. Hogy ezt a hit miatt tette, vagy hogy az apjára 
emlékezett, ő tudja. Majd meg a Körbe lett könyvtáros, meg 
ilyesmikkel élt ez csak. Szóval olyan furcsa maradt valahogy. Most is 
magába van. Nem ott lakik, abba a házba, akibül a családot eltemették, 
hanem az öreganyja házába lakik magába. Az a ház, az apjáé meg 
elsőbb parókia lett, csak amíg az új parókiát építették, aztán meg egy 
szakálasi ember vette meg, kocsmának lett megcsinálva. Most meg ott 
lett a presszó. Negyedik ház a Jézuskától. De átalakították előbb, már 
másmilyen, mint mikor a Salánkiék Raktak meg meghaltak benne. 

Idegenbe férjhez 

Zsófi nénémet, míg jány vót, szerette vóna nagyon egy madarasi 
legény. De azután nem ahhó ment, hanem ehhez a Bénihez, a mostani 
uráho. Pedig amazt jobban szerette vóna ű is, de hát annak a 
madarasinak vót egy szeges botja, ászt ahogy mindig szerda este gyütt 
hozzájuk, oszt ültek, beszélgettek — hát mind felböködte a szoba fődjit 
a bottal. Mondta oszt a Zsófi: Emezt jobban szeretném, emezt a 
madarasit, de azérse ehhe megyek, hanem csakazértis a másikho! Ha 
egyszer annyira nem inteligens! Hogy nékem minden csütörtökön 
tapasztonom kell utána! — oszt így ment hozzá a Bénihez. De jól 
megvótak aután. 

Nem vót az jó sohase, más faluba házasodni. A Gőz Bori nénit, 
mikor jány vót, tizenhét éves, Kunhegyesre vitték. Második 
szomszéd vót ide, nincsen már meg, a tavaszon temették. Nékem 
jánycimborám vót. Nahát ezt a Borát kérték Kunhegyesre. Járt ide a 
legény, derék vót, szép szál, nem mondom, aztán — amilyen ugye a 
fiatal — megszerette, ráállt, hozzámegy. Édesanyám szegény mondta a 
Bora anyjának, hogy — ne tegyétek, Etel, nem jó az ilyesmi, idehaza a 
Sanyó cigányt is ismered, de idegenbe nem tudod, hová mégy! — De 
hát ki törődött akkor avval, csak ölték a birkát, borjút, azt a teméntelen 


tyúkot a lakodalomra, dehogyis ügyeltek azok édesanyámra! 
Gazdagyerek vót az is, más oszt nem kellett. Vitték oszt Hegyesre a 
Borát. 

Hanem aután — sose felejtem el — megyek egyszer így este a libáér, 
lépek ki a kapun, hát fordul ám be a kocsi az utcába, hozzák vissza a 
Gőz Bori bútorjait! 

Hát ez csúnya egy szokás vót, amit ezek a kunhegyesiek csináltak. 
Mutogatták magukat, hogy ilyen gazda meg olyan gazda, meg amikor 
a násznagy ment kérni, teli ám az istálló a sok szép jószággal, a padon 
meg szalonnák, mint a kocsioldal — hát az mind csak kölcsönbe vót a 
szomszédoktul. Egy hónapig hogy ott vót a Bora, hát üres vót már a 
ház, de még a bútor is kiürült mind. A föld meg dob alatt. Hát az 
utolsót tették azok a vendég elé a lakodalomba. Mer odavótak, készen 
vótak, oszt még úgy gondolkodtak, hogy emezek majd kifizetnék, ami 
rá vót terhelve házra, fődre. 

Csak megáll a kocsi a Gőzék előtt — háromhónapos asszony vót 
akkor a Bori —, oszt rakják ám lefele a bútorjait, sifont, ágyat, tükört, 
mindent, csak állunk édesanyámmal a kapuba, csak nézzük; viszik ám 
befele vissza a ládáját, képjeit, szép gazdaholmikat. A táblát is, fogják 
ám vigyázva — most is ott lóg még tán a Gőzék szobájába, nem tudom, 
mert nem beszélünk velük —, nagy kép arany rámába, feketére festve, 
oszt arany betűkkel: „A szeretet soha el nem fogy. Máté — nem tudom, 
hányadik vers" — No, baszd meg ... 


Öltözet fekete ruha 


Nem vót azér ez rosszfajta nép, ez a kún. Itt a szomszédunkban 
laktak Soltészék, míg jány vótam, ilyen idős fiuk vót, mint én vótam. 
Vagy hát kicsikét öregebb, épp hozzám való lett vóna. Sokat át vótam 
Zsuzsika nénéméknél, segítettem Zsuzsika nénémnek, de szeretett is 
engem nagyon, mesélt sokat nékem, ha maga vót odahaza Zsuzsika 
néném, ha az ura meg az egy szem fia dologba vótak. Mer ez az egy 
fiuk vót, nem lehetett nékik több. No oszt, ha gyüttek haza, a Sándor 
bátyám meg a Sanyi, Zsuzsika néném kapta föl a fejit, hogy — a 
kamarakúcs, te! Be van zárva a kamara?! — Mer ez a Sanyi, a szíp 
virág, lopkodta a búzát. Ugye, legén vót, az anyja bizon kevés pénzt 
adott néki, már a nevelés miatt is, hát rájárt a szuszíkra. Könnyen 
lehetett, csak eresztett egy keveset a sípon, az apja nem látta meg, mer 


nem láthatta a deszkán át, hogy kevesebb a búza. Eresztett le vagy fél 
vékát, azt tette zsákba, vitte által a Hasi Móricho. Ilyen 
terménykereskedő vót az, fizetett érte. De hát Zsuzsika nénémék csak 
rágyüttek egyszer, oszt attu kezdve nem látta meg többé a Sanyi a 
kamarát belürű. — Jaj, a kamara! Be van zárva a kamara? — súgta 
mindig a Zsuzsika néném, ha meglátta a Sanyi kalapját a kerítés fölött, 
már kapkodta magához a kamarakúcsot. 

No hát akkor következtem oszt én. — Róza — aszongya nékem a 
Sanyi, súgva csak —, Róza, csurgassál már nékem egy félvékással, ha 
nem látják édesanyámék! — Ment oszt elfelé. Én meg ahogy segítettem 
Zsuzsika nénémnek, adta a kamarakúcsot, hogy vessek árpát az 
aprólíknak, hát - hamar alá a szuszíknak egy félvékást. 
Megeresztettem, hamar át a kanapé alá, oszt vihette másnap a Sanyi a 
zsidóho. Jó van már, van táncosom, megyek szombaton a bálba! 

Jaj, de hogy micsoda egy angyal vót ez a Sanyi, hogy szárnya nem 
nyőtt! Óesztendőkor ment volna a többivel a bálba — hát jó van, adott 
néki Soltész Sándor bátyám, az apja, tíz forintot. Utána meg ment az 
anyja, hogy — te — aszondja —, adta te már a gyereknek? — Mi dogom 
vele — mondja Sándor bátyám —, nem az én gondom, a te fiad! — Jó 
van, hát adott akkor Zsuzsika néném megin tíz forintot. Jó gyerek e, 
nem nyúl már a szuszíkho, hát tíz forintot érdemel. Na, akkor oszt 
gyerünk a nagyapjáékho újesztendőt köszönteni. Ketten, a Vincével, a 
komjával. Kérdezik oszt a nagyapjáék, hogy — no, adott-é apád a 
bálra? — A Sanyi meg csak nem szólal, csak szégyellősen ódalt hajtsa a 
fejit. — Tudom — aszondja az öreg Soltész —, tudom, milyen fukarok, 
ösmerem őket. Hát anyád adott-e valamit? — Csak hallgat a Sanyi, 
hajtsa le a fejit. — Adott azér — aszondja nagy csendesen végre. — 
Tudom — mondja az öregapja —, nem adott egyik se. Asziszik, ük sose 
vótak fiatalok — oszt adott a Sanyinak tíz forintot ű is. Onnan oszt a 
másikho, a Varga nagyapjáékho. Felakassza a kabátot a fogasra, hogy 
kilóg belüle a pénztárca— de üresen ám, a péz a zsebibe van! Oszt: — 
Nagyapám, megyek, teszek a tehénnek! — Az öreganyja meg már 
húzza is kifele a tárcáját, forgassa kifele, hát csak elszörnyed: — Te, 
Márton, ez meg indul a bálba, oszt pézt meg nem adtak neki! — Ej — 
aszondja az öreg —, hát nem lehet az! Tegyél csak néki tíz forintot! 

Így lett a Soltész Sanyinak negyven forintja az esztendő utóján. 
Négy mázsa búza ára vót az akkor. Vót oszt bál! 


Ez a Sanyi oszt odamaradt a háborúba, elesett. A komja, a Vince 
hazagyütt, ü nem. De a Vince még ma is megemlegeti a Sanyit, ha 
tanákozunk. 

— Róza — aszondja —, sose felejtem el én ezt a Sanyit. Olyan 
gyerek vót az, hogy amikor vót a negyven forintja a bálba, hát 
aszondta, éfélig fizet ü. Mikor oszt verte el az éfelet, kifizette a Sanyi a 
cekket, oszt az asztal alatt nyútotta át nékem a tárcáját, hogy a többi ne 
lássa. Éfél után fizettem én — az ü pézibül... 

Tizennyócba elesett, huszonöt éves vót. Úgy maradtak Zsuzsika 
nénémék, egyedül. Siratgatták azt az egyetlen fiukat huszonöt évig. 
Akkor oszt, ahogy a bombázások vótak, rájuk omlott a tyúkverem, 
agyonnyomta mind a kettőt. 

De nagyon szerették a fiukat pedig! Hát nem is lehetett azt nem 
szeretni. Egyszer az anyja ruhát akart néki venni. De várta már az azt 
rettentő, nem vót néki ünneplője, hát leste szörnyen, mikor adják már 
el a borjút, oszt lesz péz, kapja a ruhát. Hát azután meg, hogy meglett 
rá a péz, hát — nem kell, édesanyám, nélkülözhetem, csináltassuk meg 
inkább a tetőt. — Hát mi az isten van evvel a gyerekkel, elébb alig 
győzte várni, most meg: , Nem kell, édesanyám!" No oszt valahogy 
kivallotta a Sanyi, hogy a komája, a Vince nem vehet magának, mer 
nincs rá péze, hát akkor maradjanak már egyformán. Küdték oszt 
Sándor bátyámék mind a kettőt a szabóho. Adott el inkább süldőt 
Sándor bátyám, legyen akkor ruha mind a kettőnek. — Menjetek a 
szabóho, vetessetek méretet. — Hát aszondja a Vince —, nincsen 
énnékem arra pézem, Zsuzsika néném. — Mer sok gyerek vót azoknál, 
meg anyja se vót már akkor, így ászt a Vincének nem jutott péz arra. — 
Ne törődjél véle, fiam. Maj megadod, ha lesz. Ha meg nem, úgy is jó. 

Ez a Vince most is megvan még, őr a malomnál, rokkant. De 
ahányszor tanákozunk, mindig elébeszéli: — Róza — aszondja —, 
tartozok még vele most is Soltészoknak. Megvan még most is az 
őtözet fekete ruha, egyforma a Sanyiéval, lóg a szekrénbe. De az 
árával még tartozok ... 


Csak kóborgok 
Csak úgy kóborgok itt az udvarba, egész odavagyok. Nem is eszek, 


ma is egyszer ettem, nincs türelmem se, csak ahhoz, ami nagyon 
fontos. Hogy harmadik hónapja oda van az az ártatlan ember, és mit 


szenved! Három hónapja majd, hogy le nem léphetett az ágyrul, nem 
szabad vót mozzannia se. Vót hetvennyóc kila, most meg negyven. 
Meg az a vágy, hogy gyünne haza! Csak haza szeretne egyre, annyira 
vágyik. Én se bánkónnék ennyire, csak ű megnyugonna — de ű nem 
nyugszik bele. Annyira szeretne még élni! 

Csak elnézem itt az öreg Péntek Balázst: kilencvennégy éves vót a 
tavaszon. Hát mér nem az hal meg?! Bement a doktorho, mondja néki: 
— Doktor úr, adjon nékem valamit, ami engemet megöljön. — De hó, 
aranyos Péntek bácsi, hát hogy gondolja, akkor engemet rögtön 
felakasztanának! Ha adnék magának valamit, ami magát megölje! Hát 
mér nem szeret élni? — Nem szeretek én már — aszondja az öreg —, mer 
nincs minek. Kilencvennégy éves vagyok, mire legyek? 
Elpiszkolódtam már egészen. Mióta nem ettem már ételt? A 
feleségemre alig emlékszek már. És csak élek! — A felesége meghalt 
már, régen, nincsen csak az a rossz fia, hatvanéves, avval élnek, de 
ugyancsak úgy, piszokba, ahogy mondja, nyárba szilván, télen 
tudomisén micsodán. No, tudjuk, nem halhat meg senki más helyett. 
De mégis hát mér az én ártatlan uram köll neki, mér ezt veszi el a jó 
Isten, mér nem inkább az hal meg? 

Dógoztunk mink mindig, teméntelent. Tizenkét hód fődet 
összegyűtöttünk, úgy vettük az első hódat kilencszázharmincba, párna 
nem maradt a fejünk alá, kabáttal takaróztunk, mint a cigányok, ténleg. 
Csak ahogy a ludakat neveltem, lett azután párnánk. Dógoztunk 
mindig. Ezt a házat is adósságra vettük, de kifizettük, dógoztunk. Nem 
vót minekünk soha adótartozás meg beadás, mind rendbe vót. 
Dógoztunk a fiunkra, meg dógoztunk, hogy ne kenyeretlenedjünk el 
öregségünkre. Az uram ökröket nevelt, szép ökröket, vette, 
felkövérítette, adta el. Meg borzasztó szerette ezt a födi munkát, ezt a 
parasztmunkát. Nem lennék én se ennyire, ha ü belenyugodna. De 
amikor annyira szeretne élni! Én, ha köllene, hát mondanám: Jó. 
Éltem. Jó vót. Éltem hatvanegy évet. Meghalhatok most már, 
temessenek el. De ű nem! Olyan akaratos ember vót, olyan vót az 
mindenbe, meg valahogy nagyon szeretett az mindent. Élni szeretne, 
még! 

így oszt most olyan vagyok, csak járok az udvarba, csak kóborgok, 
csak sírok. Várok csak mindig, hogy legyek valami. Haljon meg az a 
szerencsétlen ember, vagy tegyen csodát az a jó Isten, és gyüjjön haza 


egészségesen! De a főorvos mondta: — Kún néni, nem lesz abbul 
már ember..—  Hazahoznņám az ártatlant, de hogyan adhatnám 
néki azt a hat inekciót napjába? Ott fog már az meghalni a 
kórházba, a keserűségbe ... 


Így rendesebb 


A katolikus hitbe én azt az egyet nem szeretem ... 

Kunszenten bementem egyszer a templomukba, ott katolikusok 
vannak. Bementem a templomba, úrvacsoraosztás volt épp, a pap meg, 
ahogy kitölti a pohárba, a serlegbe a bort, csak elfordul, megissza 
maga. A többi meg csak nézi. — Né, a csoze, mind kihúzta! — Már 
fordultam is kifele a katolikus templombul. Nekem valahogy 
visszatetsző! 

Én református vagyok. Nem azt mondom, mindenki kövesse a 
maga hitét, én megadom mindnek a tiszteletet, katolikusnak, 
nazarénusnak, a zsidó hitnek is, nem azt mondom, de azér csak a 
református hitet tartom igazából valamire. Az egy Istent hisszük, 
faragott képet nem imádunk, a Jézust említsük, de amúgy semmi jellel 
nem élünk, nem babonázunk - így tiszta ez. Huszonkettőbe esküdtem, 
azóta én nem voltam templomba egyszer se, meg nem is érzem 
hiányát, hanem azér, amikor egyszer az egyik öcsém megnősült, és 
katolikus lányt vett el, és még meg se esküdtek: az én öcsém áttért 
katolikusnak — hát én annak a lakodalmára el nem mentem! Meg 
azután se látogattam én meg soha! Mer én megbecsülöm annak a 
katolikusnak az érzelmit, hanem viszont úgy tartom, hogy szél a hite, 
pokol az üdvössége az olyannak, aki a hitit cseréli! — Hát így az én 
öcsém. 

Minálunk úrvacsoraosztáskor mind iszik, nemcsak a pap. Olá Antal 
tiszteletes úgy vitte körbe a kupát, nyútotta mindnek sorba. 
Nagybátyám vót nékem a Tót Menyhért, már idős ember, amikor én 
gyerekeskedtem: elveszi a papunktól, aztán csak nyeldesi, de 
szabályosan, csak jár neki az ádámcsutkája. Az Olá Antal tiszteletes 
csak várta egy darabig, hogy majd visszaadná Menyus bácsi, mer hát 
úgy illett vóna, hogy csak kóstolja, hogy csak egyet járjon az 
ádámcsutka — de az öreg Tót csak nem adja, húzza lefele rendesen. 
Mérges lett már az Olá Antal tiszteletes, rászólott a nagybátyámra: — 
Sok lesz már a bor, Menyhért bácsi! — Aszondja a Menyus bátyám: — 


Sok itt a bűn is, nagytiszteletű úr! 
Minálunk reformátusoknál így ment ez. Hát nem rendesebb így? 


Bolondság 


A szvetterem nézi? Rongy ez már csak. Én kötöttem, még régen. 
Egyik szála angóra, másik szála birkagyapjú, így jobb, nem 
bolyholódik úgy, mint a tiszta angóra, nem száll úgy a pihéje. A 
háború után lett szokás ez az angóra, az uram hozott Komlósról két 
nyulat, majd abból lett tizennégy, akkor fonogattam-kötögettem sokat, 
néki is kötöttem szvettert, mer fázós volt, megkötöttem magamnak ezt. 
Most már, ugye, régi, rossz, lyukas is, szakadozott, meg az angóra is 
kikopott belőle, a könyökét foltoztam is, az ujja meg bomlott, de 
hordom még azér, idehaza jó, jó meleg. Meg sajnálom is eldobni. 

Az uram haragudott is érte — mér nem hajintod el — aszondja -—, 
mit csúfoskodsz benne? Hisz csupa silányság már, nevetség csak! — 
Haragudott érte előbb, hogy minek tartom, azután meg éppen hogy ő 
tartotta meg mégis. 

Mikor már nagyon beteg volt szegény, már ágynak volt esve, már 
enni nem tudott, étel le nem ment már a torkán, ebbe a szvetterbe 
ültem az ágya szélin szegénnek. így ültem ott egy nap, egy éjjel. 
Hajnalba majd, ahogy megéreztem, hogy na, most meg fog halni már, 
csak kiszöktem, hogy átveszem magamra a feketét. A feketébe ültem 
vissza. Akkor rám nyitotta a szemét. Látom, keresi a szvettert. Látom, 
akar szólni. — Ne beszéljél semmit se — mondom néki —, pihenjél te 
csak, tudod nem szabad erőlkönnöd, ha köll valami, mutassad csak, 
hozom úgyis, ami köll. — A szvetter — aszondja —, mér vetted át? Ne 
vedd le a szvettert most már. — Szaladtam, visszavenni magamra a 
szvettert. Ülök vissza — de sírtam nagyon, folyt a könnyem, nem 
tudtam tartani —, ülök vissza, kérdezem: — Na, jól van most már? — Jól 
van most már — azt felelte. 

Nézett még azután engem, ahogy ott ültem a szvetterbe, még élt 
egy órát vagy felet, még meg is igazítottam az ágyát, meg is 
vizeltettem még, de szólni már nem szólt többet, csak ahogy ott látta 
rajtam a szvettert, és rámondta: — Jól van most már. — Ez az utolsó 
szava volt. 

Így oszt még most is megvan az öreg szvetter. 

Á, bolondság ez csak! 


PORTRÉ 


l. 

Egy csomó dolgot kell megbeszélnünk. Felírtam egy papírra, hogy 
mi mindent — ne haragudj, ez irtó gusztustalan így, tudom, de már 
képtelen vagyok összeszedni magamat papír nélkül. Bevásárlócetli. 
Tegnap még nem akartam, nem volt hozzá lelkierőm, hogy amint 
megjössz, mindjárt ezeket kezdjem, meg különben is le kellett hogy 
üljünk vele valahová, rendesen. 

Hát szóval. A pince elrekesztése. Ez sürgős, sajnos. Majd 
elmesélem, hogy miért. Ez egy. Kettő. A rajzok a cikkemhez. Fotózni 
nem lehet, rajzolni kell, és Bodrogi máris kéri. Három. Csak 
összevissza, a sorrend nem érdekes. Ha a házmesternek nem adunk 
újévi borravalót, az őrültség, és abból nagy baj lesz. Persze neked van 
igazad, de azért gondolkodj még ezen. Négy: Nekem kell egy cipő. 
Egyszerűen kell, mit csináljak. És végül persze: Lakás, Tiborék. 

De most megint nincs kedvem, nincs erőm az egészhez. Főleg a 
lakáshoz. Nem is tudom. Reggel mondtad, hogy Ravelről akarsz 
valamit mondani. Jobban szeretném Ravelt. Nem is tudom. 

Tudod, amíg nem voltál itthon, szörnyű volt. Volt úgy, hogy csak 
ültem a szoba közepén, és hallgattam négyfelől a zajokat. Tomi sír. Ha 
fekszem, csak egy ajtó meg egy gyékény van közben, .Nárciszéknál a 
porszívó. Az utcán a harminchármas. A fiúknál meg operett és vele 
éneklik a rádióval. De ha egyszer, véletlenül, nem is hallok semmit, 
szörnyű, hogy minden fal mögött van valaki! Már bolond vagyok. 
Néha nincs is semmi, és én állok a szoba közepén, és hallgatódzom. 
Néha már nem tudom elviselni, hogy Ili lehúzza a vécét, hogy kattan a 
gázóra, hogy csörren a telefon, mert az iker letette. Ha Tibor óvatosan 
kopog, és lábujjhegyen átmegy a szobán, utána félóráig nem tudok 
dolgozni. Pedig hát mit csináljon a szerencsétlen? Már tiszta bolond 
vagyok. A kéményen nem mászhat ki, ha lemegy az utcára tejért! 
Viszont ez mégis szörnyű. Ülök, és mögöttem és körülöttem mindenütt 
nyitott ajtókat érzek. 

Összeszedtem minden rossz rongyot, a régi kabátokat meg a 
rongyos paplant is, és beépítettem az ajtóba a fiúk felé, a gyékény alá. 
Dolgoztam rajta fél éjszaka, mert éjjeli műszakban voltak a fiúk, aztán 
másnap lestem, hogy mit használ, kiültem hallgatódzni. Hát valamit 


nyilván felfog, biztosan, de azért szóról szóra hallani, hogy milyen 
összjátékból született a gól. 

Lehet, hogy bolond vagyok már. De Gábor se bírja. Már szó sincs 
róla, hogy nyolckor, amikor lefektetem, elaludna. Nincs sötét, nincs 
csend. Tudod, hogy mit harcoltunk öt éven át a nyolcórai fektetés 
betartásáért, hiszen tudtuk, hogy attól függ az esti munkalehetőségünk 
— hát most hiába. Nyolckor lefektetem, és nem alszik el. Tízkor, 
tizenegykor is ásítozik még, és odahív, hogy , Anyuka! Gyere ide. A 
fiúkat nem szeretem. Olyan nagybeszélők. Gitár van a hasukban. Tibi 
bácsiék mit csinálnak?" 

Amíg odakint voltál, reméltem, hogy mire hazajössz, Tiborék 
elmennek, és két szobával várhatlak. Aztán egy hónapja kiderült, hogy 
nem. Hogy addigra nem tudnak még elmenni sehová. Te mindig csak 
azt írtad, hogy csak itthon legyél egyszer, akkor már minden jó lesz. 
Ha befejezted, ha hazajutsz, nem tudsz már semmi rosszat elképzelni. 
Én meg vártalak, rettenetesen vártalak, és féltem. Két hónapig 
egyfolytában rettegtem, hogy mi lesz, ha itthon vagy már, és kiderül, 
hogy ... 

Ne haragudj, hogy sírok. Majd összeszedem én magam, ne félj, 
összeszedem magam. Nem sírok. Ne haragudj ezért az egészért. 
Tudom hogy ... — na, mindegy. 

Tiborékkal különben igazán semmi baj nem lenne, igazán, le a 
kalappal, nem is tudom, hogy mit mondjak. Tibit Gábor is nagyon 
szereti, pedig Tibor nem utazott a népszerűségre, szigorú volt vele és 
teljesen normális — szóval, igazán klasszak Tiborék. Te tudtad, hogy Ili 
szülei teljesen egyszerü parasztok? Te nem láttad még az édesanyját, 
irtó aranyos néni, kedves és pici, és gyönyörűen beszél palócul. 
Földjük sem volt, az apja hátikosarakat fon, főleg abból élnek, és a 
három gyerekük tanár lett, mind a három. Persze nem ezt akartam 
mesélni, de most hagyjál egy kicsit fecsegni. Végre egyszer kezdem 
magam tűrhetően érezni. 

Gábor jön nekem: , Anyuka, miért van az, miért csináljátok, hogy 
ha Ili nénivel adtok egymásnak valamit, és a másik mondja, hogy — 
köszönöm, nem kell már több, elég, nem kell már — miért akarjátok 
akkor is tovább, hogy — de csak vegyél, vegyél még nyugodtan, 
vegyed az egészet! — Miért csináljátok így, Ili néni is, meg te is? Hát 
ha nem kell neki? 


Egészen zavarba hozott. De tudod, hogy mindenre felelni kell neki. 
Meg kellett magyarázni. Mind a ketten attól félünk, hogy a másik túl 
szerény, nem kér akkor sem, ha kellene neki. Ezen aztán jó nagyot 
gondolkodott a nagy busa fejivel. 

De én is elgondolkoztam. A konyha egy méter széles, öt hosszú. 
Komolyan mondom, végigvettem az egész rokonságunkat, öt 
sógornőmet és fel és le és oldalt mindenkit, és egészen elképedtem a 
szemle eredményén: senki sincs köztük, akivel képes lennék 
megosztani, közösben használni ezt a lyukat. És Ilivel megy. Nem azt 
mondom ... — de megy. A millió vackunkkal, kedden már sehová nem 
lehet nyúlni a mosatlan edényektől, mert vasárnap van a mosogatás, és 
ha valaki ki akar menni a fürdőszobába, át akar menni a 
konyhán, akkor a másik felülhet a gázrezsóra, másképp nincs út — és 
látod, mégis megy. Persze, Ili kicsavarhatná rendesen a pelenkát 
mosáskor, akkor nem úszna a fürdőszoba minden teregetés után, meg 
nem kéne mindig gázlángon szárítani a Tomi nadrágját, az utolsó 
pillanatban — de hát valami hibájuk is legyen azért. És hiába, muszáj 
kibírni valahogy, annyira kell őket szeretni, olyan rendesek és olyan 
végtelenül szerencsétlenek. Pedig emlékszel, hogy lehülyézett minket 
mindenki, amikor megtudták, hogy ideengedjük Tiborékat a második 
szobába, amíg még nincs lakásuk? Még Péterek is — hogy a lakás az 
nem tréfa, a lakásba nem engedi be az ember a szent Ferencet sem, 
mert nem megy el többé. Hogy majd bolondok lennének kimenni, ha 
egyszer itt vannak. Meg ilyesmiket, de mindenki, emlékszel, senki 
nem tartott minket normálisnak. És látod? Azt hiszem, nagyon-nagyon 
megszerettük Tibiéket, és ha majd meglesz a lakásuk, sokat fogunk 
hozzájuk menni, meg ők is hozzánk. Tomi meg Bence éppen 
egyidősek is, biztos nagyon fogják majd szeretni egymást! 

Na, látod, rendben vagyok. Ne haragudj. Néha azt hiszem, hogy 
nem bírom már tovább, pedig hát látod, bírom azért. 

És már tavaszra minden rendben lesz. 

A kis szoba, amit kitaláltam neked, azonnal készen lesz, amint 
Tiborék elmentek, két nap alatt megcsináljuk. A sárga hullámpalát már 
előre megvesszük, kiszámítottam az árát, a cikkpénzedből kikerül, 
meg a lécet, majd együtt beszabjuk. Kettő méter nyolcvan lesz a 
hossza, a konyhának pont a fele, befér a dikó, egy fali polc, meg a 
gyúródeszkából csinálunk íróasztalt. Hát mikor gyúrok én azon, 


mindig bolti tésztát eszünk. Az nagy disznóság, ha a bal oldali falból 
kivésünk egy sor téglát? Másképp nem nagyon tudjuk rögzíteni a 
gyúródeszkát. Vagy hát ezt már te mondd meg, hogy ez hogyan 
legyen. A táskarádió mellett tudsz majd dolgozni. Az ajtó jó, nem 
hallatszik be a gyerekekhez. A dikóra veszünk laticellapot, alhatsz is 
ott, ha egyedül akarsz lenni. Vagy ha egy Sárost itt ér az éjszaka, alhat 
ott, vagy ha Jutka nálunk lesz, az övé lehet, azt hiszem, sokat fog ott 
aludni Jutka. Prímán el lehet majd bújni a vendégek elől is, ha akarod, 
le is tagadlak majd, ha nagyon kivagy és egyedül akarsz lenni. És majd 
néha én is elkérem tőled, amikor nekem lesz határidős munkám. 

Most még úgyis egy hónapod visszavan. Tudod, nem baj, 
ilyenformán nem is baj, hogy most nem leszel itthon. De tavaszra ... 
Engem ne féltsél ám, most már rendben leszek. Mit ígérjek? 
Megígérem. Ne félj. Tavaszra, öregem, igazi lakásunk lesz, tudod, 
mekkora dolog ez? 

2. 

Gábor kérdezte, hogy hogyan épültek az első házak. Mi volt 
előbb, az emberek vagy a házak? 

Megvoltak már a házak, mikor az első kis pólyások születtek, 
akikből aztán az emberek lettek? Vagy azok építették, amikor 
felnőttek? De akkor hol voltak, amíg gyerekek voltak? Honnan vannak 
itt ezek a házak, a sok-sok ház? — Tudod, hogy milyen jó néha 
Gáborral lennem? ... 

Innen már azért más egy kicsit az egész. Itt most olyan jó — feketék 
és szürkék, meg ez a gegenlicht, a műanyag padlón, és az a lépcső 
nagyon jó, nézted? És ezek a lányok, ahogy itt fehér papucsban 
lépegetnek a kávékkal a fekete műanyag padlón, még szépek is. 
Kedvesek. Hány van belőlük? Öt? Meg kettő a pultnál. Mit gondolsz, 
lehet, hogy nem is fúrják egymást? Együtt dolgoznak ... — No. 

Tudod, hogy vannak napok meg hetek, amikor kávéra több pénz 
megy el, mint kosztra? Komolyan. Az ember eszik valamit. Főleg, ha 
kiszálláson vagy — valamit eszik az ember. De a kávé ... Mindegy, 
nem érdekes, nem azért mondtam én, kérhetsz még egyet! Igazán, 
kérjél, nyugodtan! 

Képzeld, a szerencsétlen Tiborék végre egyszer már majdnem 
eljutottak moziba, és akkor telefonált, hogy ne várja Tibi, mert eltűnt 
az osztályában egy arany karóra, és most bent ül az iskolában, egy 


rendőrtiszttel együtt őrzi az osztályt. Tibor Tomit dajkálta, 
Szegénylegények helyett, nem volt hajlandó egyedül elmenni. Ili 
kilenckor támolygott haza. 

Megint nagy lelkizés volt a bárban. Tibi nevezte el a konyhát 
bárnak, mert éjjel, mikor nincs erőnk lefeküdni, ott álldogálunk, 
kávézunk, és nagyokat lelkizünk, valahogy mindig éppen ott, pedig 
olyan ronda az a konyha, mint a vekkercsörgés. Szóval megint nagy 
lelkizés volt. Tibi egészen odavan, lekéste a cikkével a határidőt. 
Háromnapi munka hiányzott hozzá, és két hét alatt nem tudta 
összehozni a három napot az estékből, most egy évet csúszik a cikk. 
Most kartonokat vállalt, kartont gépel. Ha Tibor nem borotválkozik, 
úgy tud kinézni, mint egy vízihulla. Tomi meg éjjel állandóan bőg, 
felbőg, és akkor ez a két fakír kiugrik az ágyból, és nekiállnak az 
éjszaka közepén bohóckodni Tominak ketten, hogy mi tudjunk aludni. 
Mondtam nekik, hogy ezt sürgősen hagyják abba, mert tönkreteszik a 
gyereket, hozzászoktatják ehhez a cirkuszhoz, és ezt később csúnyán 
megkeserülik, nagyon megisszák majd ennek a levét, hagyják bőgni, 
majd megunja, abbahagyja magától, ennek ez a rendje. Nadehogy 
akkor mi hogy tudunk aludni, ha Tomi bőgése áthallatszik. Ezekben a 
dolgokban olyan nehéz dűlőre jutni velük. Ilyen ez is: Az a gyanúm, 
hogy kellene nekik már a pénz, ami nálunk van kölcsön. De nem 
hajlandók színt vallani, kérdeztem is, de nem mondják. Ha tudnám 
biztosan, hogy kell nekik, megpróbálhatnék kérni valakitől, de hát 
mért nem mondják meg nyíltan? Nagy nyűg, hogy ilyen rendesek ... 
Szóval állunk a bárban, szürcsöljük a kávét, Ilivel op art cipőkről 
beszélgetünk, Tibi hallgatja, aztán egyszerre minden átmenet nélkül 
kifakad, hogy ez tisztára nevetséges, ez kész téboly, hogy ő a belső 
szobában ott ül a te íróasztalodnál, neked meg nincs hol dolgozzál; és 
hogy akkor még ráadásul ő csak ül ott, és lógatja a lábát, és nem is 
dolgozik, mert már nem tud, a cikkével is lemaradt, csak ül, ül az 
íróasztalodnál, és lesi Tomit, hogy mikor kezd majd el megint bőgni. 
Nahát mit mondjak erre? Mondtam neki, hogy maradjon a fenekén, ha 
egyszer a mi szobánkba nem fér be az íróasztal, akkor mit csináljunk 
vele, üvegbura alatt tartsuk az övékben, vagy mi? Próbálják — 
amennyire lehet — értelmesen szervezni a gyereket, hogy dolgozhasson 
azért mellette valamicskét, sokat úgysem lehet, de valamit talán ki 
lehet hozni jó szervezéssel — és az ilyen diliket hagyja, mert ez 


felesleges, hát legyenek észnél, ez teljesen felesleges! De ijesztően 
meg vannak nyomorodva, annyira kétségbeesettek, hogy attól tartok, 
ha hamarosan nem történik velük valami, soha többé nem mernek 
csinálni már egy második gyereket. Pedig hát a Tomi fajtájából. . . 

Ugye, hogy Ili milyen szép? És az a szelíd fajta, mint édesanyád — 
különben pont úgy kényezteti is a gyerekét, mint édesanyád, a világért 
se tud hozzá szigorú lenni —, mindig szelíd, kedves és szép. Még ilyen 
fáradtan is olyan szép! És Tomi annyira rá hasonlít, hogy csak 
bámulok. Még valakire hasonlít egyébként Tomi: Gábor kisebbik 
mackójához, a Tóbiáshoz. Egészen nevetséges, pontosan ugyanazok az 
ijedt szemek. Ismered azt a kismackót, amelyik a múltkor ott várt 
téged a kisasztalnál ülve, itta a teáját. Nem volt szabad lebontanom a 
mackólakást, amíg haza nem jössz. , Hogy lássa apuka, milyen 
aranyosan issza Tóbiás a teáját." 

El kell mesélnem, hogy Gábor mennyire szereti Tomit. Betettük 
Ilivel a két kölyköt egy rácsos ágyba. Tomi ujjongott, úgy nevetett 
mind a kettő, ahogy a torkán kifért, hancúroztak, birkóztak, de — te! — 
Gábor olyan óvatosan, vigyázva, hogy véletlenül se nyomja meg a 
kicsit, majd felborult az ágy, olyan boldogok voltak, de Gábor olyan 
meghatóan gyengéd, egy pillanatra sem felejtette cl, hogy Tomi csak 
fele akkora, mint ő. Szóval nagyon szeretik egymást. 

Csak hát, tudod, mindig az jut eszembe, hogy miért nem birkózhat 
Gábor Bencével ... Tudod, hogy Bencét ugyanúgy szereti, Bencével is 
ugyanilyen gyengéd. És alig láthatja néha, hetente vagy kéthetente 
egyszer. Állandóan emlegeti, és ha csokoládét kap, mindig tesz el 
Bencének is. Kérlek szépen, a múltkor eltette az egészet Bencének. 
Mert amikor még Bence pólyás volt, nem volt szabad csokoládét 
ennie, hát most ki kell pótolnia. Meg különben is beteg, szegény beteg 
kisfiú, hadd örüljön legalább a csokoládénak. 

Tudod, ez nekem egészen szörnyű. Ne haragudj, hogy ezt mondom, 
de egészen biztos, hogy egy apának nincs azért annyira szüksége arra, 
hogy a gyerekei körülötte szaladozzanak. Neked elég, ha időnként 
látod őket — érted, ugye, amit mondok, ez biztosan így van rendjén, 
ennek így kell lenni biztosan, és nem is baj, hogy így van. De értsd 
meg, hogy én ezt alig bírom, hogy csak vasárnaponként lássam Bencét 
egy órára. És az az óra is egészen szörnyű mindig, hiszen nem is ismer 
meg! Nevet rám, de csak úgy, olyan barátságos udvariassággal, mint 


akárkire. Ha felveszem, nyújtja vissza a kezét, menne vissza 
édesanyámhoz. Én ezt nem is bírom, nem tudok soha ott maradni egy 
óránál tovább, vagy — én nem is tudom! — megfogadom, hogy nem is 
megyek ki addig Lőrincre, amíg nem tudjuk behozni a kisebbik 
nagyfejüt. Inkább egyáltalán ne lássam, ne haragudj, de így nem 
tudom látni. Ne haragudj rám. Irigy vagyok? Vagy hát hogy van ez? 
Most már addig ki kell bírni valahogy, amíg Tiborék itt vannak. 

Ma már több mint egy csomag cigarettát elszívtam. De dolgozni 
fogok nagyon, attól majd rendbe jövök. Októberben is így voltam, de 
csak dolgozni kell, akkor nem figyelhet az ember semmi másra. Majd 
tavaszra ... 

Most — ne haragudj — kérdezhetek valami nagyon furcsát? Mikor 
táncolunk egyszer? Nem mehetnénk el egyszer valahová táncolni? Mi 
egy évben egyszer táncolunk csak, szilveszterkor — miért? Én tudom, 
hogy még mindig pocsékul táncolok, de azért néha — annyira szeretnék 
táncolni! Vagy te nem szeretsz velem ...? Vagy hát — vagy hogy van 
ez? Nem, lehet, hogy nem is lenne jó, ne haragudj, ez csak egy ötlet 
volt, nem is sikerülne, biztosan nem úgy sikerülne, ahogyan 
elképzelem. Nem tudom, hogy jutott eszembe most, hiszen mozdulni 
is alig tudok, biztosan ez a padló, meg ez a szép lépcső, meg ezek a 
fekete párnák. De az ilyesmit úgysem lehet kivitelezni, valami 
biztosan elrontaná. Nem, nem is ez kell, de tudom, hogy mi kell. És ne 
félj, tavaszra minden rendben lesz már. Nem szabad elkeveredni más 
gondolatokban, csak észnél lenni, nagyon vigyázni, nagyon vigyázni, 
hogy ne omoljon össze egyetlen napnak a napirendje, egyetlen 
hónapnak a költségvetése sem, minden dologban megtalálni a 
legfegyelmezettebb megoldást, és akkor muszáj életben maradni! 

Táncolni! — ma teljesen zavaros vagyok, ne haragudj. Tegnap meg 
az jutott eszembe, hogy mikor fogunk már egyszer megint Haydn- 
kvartetteket hallgatni. Most aludni kellene, csak aludni. De megállj 
csak, tavaszra, meglátod, minden rendben lesz. Meglátod, hogy 
átalakul majd minden, hogy helyre ugrik majd az egész, és akkor 
előszedjük a lemezeket, és rengeteg Haydn-vonósnégyest fogunk 
hallgatni. Tavaszra már minden rendben lesz. 

3. 

Hát, lassan tavasz lesz, látod. Nem így képzeltem, másmilyen 

tavaszt vártam, de hát azért tavasznak talán ez is tavasz lesz. 


Muszáj, hiszen nincs más reményünk. Ahogy ma mentem fel a Várba, 
az Intézetbe, a tizenhatosról gyönyörködtem a városban. Teljesen szép 
volt a Duna, a hidak, a Vár, volt egy kis köd, de átsütött rajta a nap, hát 
csodaszép volt. Még a Halászbástya is, komolyan — gyalog jöttem le 
visszafelé a Lánchídig, mert muszáj volt látni meg muszáj volt járni. 
Hó már alig van, itt-ott egy pacni, és meleg van, minden csurog és 
csillog. Nagyon boldog lettem, és nagyon kétségbeestem, amikor 
hazaértem, hogy hát csak ez marad a tavaszból, csak maga a tavasz, 
amit a csillagok állása, a szelek meg a növények, állatok csinálnak, 
csak a sima. tavasz, amit meg mi akartunk hozzátenni, abból semmi, 
semmi ... De hát ne keverjük össze ezt a két dolgot. Megmarad a 
tavasz. 

Huszadszor gondolom végig a dolgot, de hiába. Az a rákospalotai 
szoba, ahová mehetnének, kisebb, mint ez, meg kisebb az újpestinél is, 
ahonnan ide jöttek. De ez a kisebbik baj, hiszen bútoruk alig van, a 
dívány meg a közös íróasztaluk, meg az a fotel, amit vettek szegények, 
és kész is. Még a Tomi ágya meg ketrece meg egy polc — szóval 
semmi, azt el lehet helyezni ott is. Hanem hát az pinceszoba. Szóval, 
alagsor. Tibi nem is mondta, de Ilitől kérdeztem, és elsírta magát, hogy 
bizony nedves. Aztán: ha oda kimennek, bölcsőde nincs. Egyszerűen 
nem lehet bejutni. Ennek édesanyám is külön utánanézett — ne szólj 
róla Tiboréknak, megkértem édesanyámat hogy járjon utána ő is, de ne 
szólj Tibiéknek, azt gondolnák, hogy nekik nem hittem el — szóval 
nem mese, édesanyám próbált protekciót is szerezni, de ezzel együtt 
kinevették. Nincs. Tehát akkor vagy Ili felbontja a szerződését most, a 
tanév közepén, és otthon marad a gyerekkel, vagy pedig Tibor minden 
reggel beutazik Tomival ide a bölcsődébe, r úgy megy munkába, 
munkából ide Tomiért, és úgy haza. Hát ezt nem lehet. Ezt sem Tomi, 
sem Tibi, sem Ili nem bírná. Nem lehet. 

Csak hát mi lesz velünk? Gábor? Bence? Bencét március végén 
hozhatjuk haza, és muszáj is hazahozni, hiszen már nemsokára jár, és 
majd kezd beszélni! És te? Hogy kell itt dönteni? Tiboroknak holnap 
felelni kell. Mi itt a kötelessége az embernek? Lehet, hogy igaz az, 
hogy ilyenkor csak a saját gyerekeinket kell nézni, hogy ha rólunk van 
szó, nem kell vagy nem is szabad mással törődni? Mondd. És te? 

Megtiltottad, hogy féljek, hogy akármitől is féljek, és én azt 
hiszem, hogy nem is félek már, ezt meg tudom tenni talán, csak ... 


Például álmodok. Nem mertem, nem akartam neked elmondani, amit 
vasárnap álmodtam. 

Egy olyan utca volt, mint a Váci utca, de talán magasabb volt, 
magasabbak voltak a házak. Tele volt emberekkel, és a házak között 
rásütött a nap az útára, erős halványpiros napfény, piros volt tőle az 
egész utca. Te ott mentél az emberek között, én meg messziről néztem 
az utcát. 

És akkor egyszerre megeredt az eső. De a nap azért sütött tovább, 
oldalról a házak közül ömlött a nap, fentről az eső, mintha 
olvasztott arany ömlene, és az utcában sétáltak az emberek. Teljesen 
gyönyörű volt. 

És akkor hirtelen — vagy nem tudom már, lehet, hogy lassan, 
észrevétlenül — eltűntek az emberek. Végignéztem fentről az utcát, és 
üres volt már, már csak te mentél egyedül. És akkor az utca lassan 
elkezdett befelé dőlni, elkezdett összezárulni fölötted. 

Nem tudom, mi volt. 

Tudod, mit szeretnék egyszer? Aludni, teljes csendben. De egészen 
hiánytalan csendben, hogy a szomszéd szobákból ne hallatsszon át 
semmi, egyik oldalról sem, az ablakon át a harminchármas sem, 
semmi. Teljes csendben és addig, amíg magamtól fel nem ébredek. 

Tiboréknak holnapig felelni kell. De azt hiszem, nincs már mit 
gondolkozni ezen. Majd ha őszre készen lesz a lakásuk, akkor. Hát 
most így — nem mehetnek. 

Tulajdonképpen — most megmondom őszintén. Tulajdonképpen 
talán az volt a legrosszabb, hogy úgy elképzeltem már, hogyan fogunk 
berendezkedni odaát, hogy melyik bútort hová állítjuk, hogy behozzuk 
Lőrincről Gábor kis íróasztalát, hogy miket ragasztok a gyerekek 
szobájában a falra — meg ilyesmik. Tulajdonképpen talán ezért volt 
olyan nagyon nehéz először. De hát mindegy. 

De őszre — őszre már rendben leszünk. Úgyis őszre leszünk készen 
a kölcsöntörlesztéssel, vagy hát legkésőbb jövő tavaszra, jövő kora 
tavaszra. Mindegy, ez két külön dolog, őszre azért már rendben 
leszünk. A hátsó szobában, ahol Tiborék vannak, gyerekszoba lesz, ez 
meg csak a miénk, és — megállj csak — megcsináljuk neked a 
dolgozóodút is, a konyha feléből. Őszre már meglesz. 

Õszre minden rendben lesz. És — Haydnnak van vagy nyolcvan 
vonósnégyese. Nekünk eddig megvan nyolc, az egy tizede. Szépen, 


lassan, meglátod, majd megszerezgetjük valamennyit, mind meglesz! 
Most huszonkilenc évesek vagyunk. Még van tíz jó évünk! Nem 
bőgök! Na! Nem bőgök!... 

Na. Őszre minden rendben lesz. Mondd, amit a múltkor írtál 
odakintről, azt most is komolyan gondolod? A kislányt. Képzeld, 
Gábor azt hitte, hogy egy családban csak két gyerek lehet. Elmesélte, 
hogy azért volt olyan szomorú, amikor Bence nem lány lett, mert azt 
hitte, hogy akkor már neki nem lehet lánytestvére. , De most már 
tudom, anyuka, mert Csabának — a Csaba most az első számú barátja 
az óvodában —, Csabának is van egy öccse is, meg egy húga.” 

A kis szoba, amit kitaláltam neked, azonnal készen lesz, amint 
Tibiék elmentek. Két nap alatt megcsináljuk. A sárga hullámpalát már 
előre megvesszük, meg a lécet, a cikkpénzedből kikerül az ára. Majd 
együtt ketten beszabjuk a falat. Mondd, ugye, a hullámpala 
fűrészelhető, rendes fűrésszel? És hagyunk a falon egy lyukat, azon 
adom majd be a konyhából a kávét, jó? Lemértem az egészet, 
kettőnyolcvan a hossza, befér a dikó, egy fali polc meg a 
gyúródeszkából csinálunk neked jó kis asztalt, és a dikón ülve aztán 
majd dolgozhatsz, öregem. Ne félj, semmit. Meglátod, őszre minden 
rendben lesz. 


A LÁNY, A FIÚ ÉS SOKAN MÁSOK 


A történet: 


A Lány és a Fiú szerették egymást. A Lány mindennap kompon 
ment át a Fiúhoz, át a folyón. Tíz fillért adott mindennap a Révésznek, 
hogy átvigye, és még tízet este, hogy visszamenjen. Mindennap ment 
és visszajött. 

De egy napon — nem volt tíz fillérje. Lement a partra, és kérte a 
Révészt, vigye át ma ingyen, mert nincsen pénze. Ha majd lesz, 
megadja. A Révész azonban azt mondta: Otthon gyerekeim vannak, 
éhesek, várják, hogy este kenyeret vigyek haza. Kell a kenyérre a te tíz 
filléred. Senkit nem vihetek át ingyen. 

Akkor a lány elszaladt a Bankárhoz. — Neked sok pénzed van, 
nekem tíz fillér kellene -mondta a Lány a Bankárnak —, mert annyiért 
visz át a Révész a túlsó partra, ahol várnak rám. Adjál nekem kölcsön, 
kamatra tíz fillért. — És a Lány visszatekintett a folyó felé, és látta, 
hogy a túlsó parton áll a Fiú, várja őt. Arrafelé nézett a Bankár is, és 
látta ő is, hogy várja a Lányt a Fiú. 

— Adok neked tíz fillért, van pénzem. De gyere velem. Vetve az 
ágyam. Add nekem a testedet. Akkor adok neked tíz fillért, kamat 
nélkül tíz fillért. 

— Hogyan tehetném? — felelte a Lány. — Hogyan adhatnám neked a 
testemet, amikor nem is érzem most magaménak: már odaadtam 
másnak! A testemet nem adhatom a pénzedért. 

Mikor azonban a Bankár c szavakra becsukta házának ajtaját, és 
belülről bercteszelte, a Lány sírni kezdett. „Én szeretem őt — gondolta. 


Mit kell tennem, hogy szeressem,  szerethessem?" - Es 
tanácstalanságában elfutott a Bölcshöz, hogy feleljen az a kérdésére. 
— Nincsen számodra feleletem — mondta a Bölcs, amikor 


végighallgatta a történetet. — Én Bölcs vagyok, majdnem mindent 
tudok. Sokat kellett szenvednem, míg bölccsé lettem, mert a 
bölcsességet senkitől sem kaphattam, vehettem, magam gyűjtöttem 
magamnak. Menjél, lányom, és keresd meg magadnak a magad 
bölcsességét: kölcsönözni csak pénzt lehet! 

Akkor a Lány sírt a parton. Sírt, mert szerette a— Fiút, és 
szerelmében tehetetlen volt. — Én szeretem őt! — mondta végül, és 
elindult újra a Bankár háza felé, hogy bezörgessen újra a Bankár 


ajtaján. 

A Bankártól kapott tíz fillért adta a Révésznek, s a Révész átvitte a 
túlsó partra. 

A Fiú már régóta várta. Szaladt elé a komphoz, karjába kapta, és 
magához ölelte, mert szerette a Lányt. És együtt voltak szerelemben, 
míg a nap lement. 

Amikor pedig a Lány, míg lementek vissza a komp felé, elmesélte a 
Fiúnak jötte történetét, a Fiú nagy haragra gyulladt. — Hogyan adhattad 
a testedet másnak, amikor a tested az enyém?! — kiáltotta. — Hűtlen 
vagy, és tisztátalanságodtól undor fog el! Tetteddel eldobtad az én 
szerelmemet, és nem nézhetek rád már. Menj, vigyen a rév, és többé ne 
lássalak! 

És ment a Lány a komphoz, hogy a tíz fillérrel, melyet a Fiú búcsú 
helyett hajított utána, visszahajózzon a túlsó partra, utoljára. És nagyon 
sírt az úton, mert szerette a Fiút. 

k*k 

A Lány, a Fiú, a Révész, a Bankár, a Bölcs. Melyiket választjátok — 
teszi fel a kérdést fabulája végén Aesopus mester —, melyiket 
választjátok magatokénak, és hogyan ítélkeztek a többin? 

A közelmúltban módom volt hivatalos megbízásból ugyané kérdés 
alapján szükebb körű, tájékozódó jellegű anyaggyűjtést végezni. Az 
alábbiakban minden módosítás és stiláris fésülés nélkül teszem közzé a 
munkám eredményeként összegyűlt nyersanyagot. A közlésben fő 
szempontom a hitelesség, így csonkítás nélkül közvetítem azokat a 
véleményeket is, amelyek az olvasó szemében kiáltóan extrémnek és 
statisztikus koncepcióban atipikusnak fognak hatni. Célom a 
szubjektív elem lehető teljes kiküszöbölése, így nem törekszem az 
adatok direkt formában történő kommentálására sem, inkább a további 
felhasználás céljaira szeretném hozzáférhetővé tenni anyagomat. Itt 
ragadom meg az alkalmat, hogy hálás köszönetemet fejezzem ki a 
Magyar Társadalomtervezési Kutatóintézetnek és személy szerint 
Lelkes Béla elvtársnak, az intézet Közvéleménykutató Osztálya 
vezetőjének munkám szerény anyagi támogatásáért, s úgyszintén a 
Magyar Néprajzi Múzeumnak a munkálat rendelkezésére bocsátott 
kölcsön magnetofonért és magnetofonszalagokért. 


E I. traktoros, 20 éves, Celldömölk: 


, Kis kurva. Tiszta sor, kis kurva. Már ne sértődjön meg a szavamér, 
hogy így mondom, jó, lehet másképpen is, majd írja másképpen. 
Szóval én ezt ismerem, ajaj, de nagyon jól ismerem, ezt az egész 
dolgot, a kisujjamba van. Most már: mer az ember sokba tanul, először 
nem ért sokat, azután meg megérti, a tapasztalásból. Jártam én egy 
lánnyal, ez most volt a télen. Három hónapig jártunk együtt, vagy még 
tovább is, igen, mer januárban lett vége. Rendes lánynak látszott, meg 
jóképű is volt, minden, nem tudom megmutatni már, mer betüzeltem a 
fényképjit. Na, a vége az lett, hogy elég volt csak egyszer rosszkor 
mennem moziba, hát ahogy jövök haza az üres utcán este, nem ott 
tapogassa a szárcsát a kertkapujukba a legjobb haverom?! Nem 
szóltam én nekik egy szót sem, minek, gondoltam, hisz össze 
vannak ragadva. Csak elhúztam mellettük a csíkot, hazafele. Nem az, 
hogy féltem volna odamenni, hisz haverom volt a gyerek, nem mer a 
szemembe nézni, ha odamegyek, hanem csak — minek. De láttak azér, 
ahogy elmentem. Jött is a szép virág másnap, a rózsaszál, hogy ő nem 
úgy gondolta, hogy ő engem szeret, meg sír, hogy most mit mondjon 
az anyjának, hogy min vesztünk össze? Hát ez engem mind nem 
érdekel. Én erre, te arra, befejeztük az együtt való dolgunkat. 

Meg arra is rájöttem, hogy az ajándékot visszakérni ilyenkor, hát az 
egy nagy butaság. Abból csak süket duma van, meg nevetség a 
többinek, aki lássa. Az ilyenkor elment, tandíjba, nem is szabad még 
csak sajnálni se." 

P. P-né, szövetkezeti paraszt özvegye, 71 éves. Zagy varékas : 

„— Valamelyik újságtól jött, aranyos, vagy a rádiótól? 

— Nem, egyiktől sem. Ez más dolog, de kicsit hasonló. 

— Értem. Értem, kedves. Mer járnak ide sok helyről, a televíziótól is 
voltak múltkor itt a faluba, de azok meg a belvizeket akarták. Aztán 
szokott jönni ide mihozzánk egy lány, ugyan asszony már a Juditka, 
jön minden évbe kétszer, háromszor is, az meg ilyen régi dolgok után 
kutat, hogyan volt a fonó valamikor, a lakodalom, hogyan imádkoztak 
rá a kicsire, ha szemmel volt verve, ilyesmiket. Aranyos lány nagyon, 
most már egészen ideszokott mihozzánk, karácsonykor meg üdvözletet 
is küldött. Mikor először járt itten, akkor mondta el neki szegény 
néném azt a ráimádkozást, amit a gyerekre szoktunk régen mondani. 
Jaj, annak de örült az aranyos! Zsófi néni — aszongya —, hát ez 


gyönyörű szép! Én magát ezer — nem is tudom, mit csinálok én 
magának ezer! — azt mondta Juditka. Csak nevettük. Ahhoz a 
nénémhez kellett volna magának is menni, "a Zsófihoz, aki tavaly halt 
meg szegény, hetvennyolcadikba lenne most, az tudott ilyeneket. Én 
bizony alig-alig, keveset, meg hát az ember öregszik, butul is. Azt a 
ráimádkozást elmondhatom magának, amit a Juditka fölírt. Beírta azt ő 
azután egy könyvbe, kinyomtatták. Szóval hát, ha nem is annyira, mint 
szegény néném, de emlékezek sokra én is. A magam életiből nagyon is 
sokra. De ezt a történetet, amit maga mondott el, én nem hallottam 
még. Szép történet pedig. Maga most — keresné ennek a nótáját? — 
Nem, nem a nótáját. Hanem azt kérdezném, hogy Annus néninek mi a 
gondolata a történetről. A lányról, a fiúról, a révészről meg a tudósról, 
aki nem adott neki tanácsot. Soktól megkérdeztem már Pesten, mind 
mást mondott. És fontos volna tudni, hogy falun erről hogyan 
gondolkodnak. A választás meg éppen Annus nénire esett valahogyan. 
Ennyi az egész. 

- Énrám? Az egész nagy országba? Ezer utazott Budapestről, 
hogy erről engemet megkérdezzen? Tiszta nevetség. Hogy én mit 
gondolok? Hát semmit se. Meg hát — ezek úgyse élnek, ez csak nóta, 
vagyis hát történet, mi függene ettől? Ne nevettessen már meg, no, 
vénasszony létemre ... Idegyün énhozzám, tudatlanho, pedig hát maga 
ezt csak jobban kell tudja, maga művelt ember! 

— Hát tudomisén. Értettem, hogyne értettem volna, amit elmondott. 
Nem volt pénze a révre, amikor ment volna túlra a szeretőjihe, aztán 
csak úgy kaphatott, hogy vele hált a bankossal. Mer az meg ugye, 
szerette vóna, hogy ugye, olyan fiatal vót, szép vót ... Ü meg megtette, 
jaj istenem. Hát igen, ahogy a Fehér Anna is, akirül nóta van. Az meg 
a bátyja életiér tette, pedig a bátyja nem akarta, azután meg nem is 
használt vele, mire reggel fölkelt a bíró mellől, már akasztva vót a 
bátyja, a Fehér László. — Fehér Anna, elaludtál, de bátyádnak vége van 
már! — Hát ugyanaz, majdnem. Amiér tette, az a dolog csak kárát látta. 
Mer ennek így is kell lenni. 

Ennek bizony ilyen a rendje. A lánynak arra híven kell ügyelni, arra 
az egyre az életinéi is jobban, máskülönben jaj a sorsa! És de nagyon 
kell ezt tudni minden lánynak, állandóan csak ezt maga előtt tartani, 
hogy magát megtartsa tisztának! Mikor én lánykodtam, akkor az volt, 
jártunk cselédkedni Ceglédre, Pestre, mindenhová, ahol csak 


köllöttünk. Fogta az ember lánya az egész kenyeret, bekötötte 
kendőbe, oszt indult világgá, idegenbe, isten hírivel. Mit tudtam én 
még tizenhat évesen, mi az a Pest, eszik-e vagy kocsi elé fogják, úgy 
indultam egyedül, vakon. Ott álltunk lányok, tizenhatévesek, mint az 
ujjam a nagy Pestbe. Csak mondtuk ám: Jaj, istenem, more van 
Rékas?! És csak meg kellett találni magam ott is. Ahogy mentünk a 
vonaton, már a pályaudvaron vártak minket az olyan mindenfélék. 
Látták a sokszoknyát meg a batyut a kenyérrel — no, ez nekem 
érkezett! Van szállásom, kosztot adok, jó helyet tudok — úgy kapdosták 
a lányokat, meg adták kézről kézre a farosabbját. De minekünk nem 
szabad vót semmivel se törődni, csak menni egyenest, süketen-vakon, 
ahogyan a címünk mutatta. Mer de nagyon sok megfizetett így a 
butaságáér! 

Nyárba meg, az aratás. Én már tizenkét éves koromba indultam ki, 
sebezni a talpamat a tarlón, ászt akkortól minden áldott évbe. Aratás 
előtt már jártak a legények, hívták a lányokat marokverőnek. Vót 
olyan, hogy minden évbe mást hitt, hogy megpróbálgassa, melliktől 
mit várhat. — Gyünnél-e énvelem, Annuskám? Nem kívánok sokat, 
magam rakom a keresztet! — Nem megyek teveled, már elígérkeztem. 
— Pedig nem is volt igaz, nem voltam még szegődve, csak tudtam jól, 
mekkora hasat csinált két éve a barátnémnak. Dehogynem kívánói te 
sokat! Keressél magadnak másik Annuskát, olyasfélét, aki megfelel 
neked a rend végin is, a hűvösön! Majd a harmadik, negyedik jó lesz, 
kivárom. Mer vigyázzon jól az a lányember, hogy kinek a kezibe adja 
az ártatlanságát! 

Meg a szüret. Meg a kapálás. Meg mit tudom én már. Sok egyébér 
se fogta meg azt a kapát, csak hogy a lányok szoknyája alatt 
kereskedjen. Én megértem. Neki is ki kell tölteni valahogy az 
ifjúságát. Ha egyszer legény. Néki úgy adta az Isten. De énnékem meg 
emígy adta. így tött el az én leányságom, egyfolytába csak abba a nagy 
vigyázásba mindig. 

Mer aki buta vót ebbe az egybe, az oszt cifra jajt ért. A legénynek 
se kell ám tovább az ilyen: Elmehetöl, aranyom, kitellett a 
szórakozásunk! Mire meg azután urat talál magának ... De meg hány a 
csordakútba végezte ezekbül! Most is megvan még az a kút, a 
Gyepsoron, a tavaszon láttam, ki van betonozva azóta — nahát, ebbe a 
csordakútba volt szokás beleugorni a megesett lányoknak. Régen alig 


volt év, hogy ki ne vettek volna belőle vagy hármat. Egy kis szerelem 
nyárba, kis öröm a búzába, ladikázás a túlsó partra, ősszel meg már a 
csordakút. Ez járt érte a lánynak. 

Hát ilyen a sora ennek. Ezt tudom én a maga történetihez. 

Engemet úgy neveltek, mint virágot a pohárba, szegény jó anyám 
...7 — stb. 

(A magnetofonfelvétel folytatása már messze elkanyarodik a 
tárgytól, közlése felesleges lenne. Közlöm viszont záradékul — 
magam előtt sem pontosan tisztázott indítékkal — a beteg gyerekre 
mondott ráimádkozást, amelyet P. P.-né többszöri unszolására, 
legfőképpen udvariasságból végül mégiscsak hangszalagra vettem:) 

, Errül is gyüttem, arrul is gyüttem, de sehol föl nem találtalak. 
Addig mentem, míg a getse-mánéi kertbe föl nem értem. Láttam a 
napot felkelni, lemenni. Láttam a holdat újulni, elmúlni. De hiába 
mentem akárhová, míg téged föl nem kerestelek, nem tudtam tűle 
szabadulni. Ezért kérlek téged, drága Jézusom: Ahogy te 
megszabadultál a magas keresztrül, úgy szabadijj meg engöm is az én 
kínjaimtól." 

K. K. tervező építészmérnök, Budapest: 

„Halál jellemző sztori, és originál honi levegője van. Hogy egy jó 
buli tíz filléren bukjon ..." 

Az egyetemi leány-diákotthon társalgójában ismerkedtem meg a 
kollégista bölcsészek egy csoportjával, négy harmadéves diáklánnyal. 
Beszélgetésünk a társalgóban kezdődött, tíz szem közt, később négyük 
közül választottam egyet, aki hozzáállásban a legtöbb őszinteséget 
mutatta, és a továbbiakra kettesben kerestünk semleges területet, egy 
presszósarkot. A huszonkét éves diáklányt nevezzük Icának, mivel 
nem így hívják; inkognitóját nagyon is fontosnak tartja, s óvatosságát 
helyeselni vagyok kénytelen. 

A beszélgetésnek a társalgóban, majd az utcán lefolyt első felét, 
sajnos, nem állt módomban hangszalagra rögzíteni, a helyszín 
természete és az eleinte kissé feszélyezett légkör tette ezt lehetetlenné. 
E bevezető társalgásnak így csupán csak témavázlatát adhatom: 

Legelőször a lányok részletesen tájékozódtak munkám természetét 
és célját illetően. Pontosan kikérdeztek, hol, milyen formában fog az 
összegyűlt anyag nyilvánosságra kerülni. Javasolták, hogy hívjuk meg 


a beszélgetésre a gondnoknőt is, majd miután ezt több ürügy 
segítségével kivédtem, tálaltam a feladványt. Ezután egy lány — 
programjára hivatkozva — visszavonult. Majd megindult az 
eszmecsere; mindhárman a Bölcs és a Révész eljárását boncolgatták, 
kevésbé, érintőleg a Fiúét is, és megegyeztek annak jogszerüségében. 
Itt váltottak új témára, kifejtették, hogy a feladvány túlságosan elvont, 
akadémikus, mindennapi problémáiktól távol álló. Ebből kiindulva 
elmondották, hogy a diákotthonban ideálisan nyugodt körülmények 
között élnek, kulturált életmódjukról, kényelmükről, szórakozási és 
pihenési lehetőségeikről hiánytalanul gondoskodnak. Ilyen viszonyok 
mellett legfőbb és egyetlen gondjuk a munka, a tanulás, amelyhez 
minden lehető támogatást megkapnak. E tekintetben csupán annyi 
megjegyzésük van, hogy a négy— és hatágyas szobák túlságosan 
zsúfoltak, perspektivikusan nem jelenthetik az ideális megoldást, 
belátják viszont, hogy e probléma megoldása ma még objektíve nem 
aktuális. Az utóbbi kérdésekkel kapcsolatban azonban a további 
beszélgetés már némileg ellentmondó adatokat és véleményeket hozott 
felszínre, különösen Ica részéről. Ekkor indultunk el Icával kettesben 
eszpresszót keresni, itt folytatódik a beszélgetés, immár 
magnószalagon: 

„Még egyszer nagyon kérem, név nélkül. Mert ha ez kipattan, hogy 
én mimindent ... Úristen, úgyis régen rossz, hiszen látták a portán, 
meg a másik kettő is tudja, hogy együtt jöttünk ki. Legjobb lenne 
abbahagyni, vagy bele se kellett volna kezdeni az egész hülyeségbe! 
... Bocsásson meg... Kérdezzen. 

— Ismételten megígérem az inkognitóját, és köszönöm, hogy 
mesél nekem. Kérdezem. Milyen maguknál a statisztika? 

— Rossz. Milyen statisztika? Nagyon rossz és szomorú. Azazhogy 
— mit nevezünk jónak, mit rossznak? Ha nyilvánosságra szánja ezt az 
egészet, akkor rossznak mondhatja. Azaz le sem írhatja. Tudja isten. 
Bonyolult dolog ez. Valaki azt mondta, hogy már éppen csak a vörös 
lámpa hiányzik a kollégiumról. Az illető kapott egy jó pofont a testes 
Erzsébettől, akinek címezte a megjegyzést, de ez nem változtat a 
dolgon, bizonyos tekintetben van egy csomó igazság ebben a 
fogalmazásban. Statisztikát persze senki nem csinált. így minden attól 
függ, hogy ki kit ismer. Küret-statisztikára gondolt? Vagy hogy hányan 
szüzek még a diploma kézhezvételekor? Sokan férjhez is mennek 


egyetem alatt. Nahát az csak a pokol. A teljes szerencsétlenség. 
Nem részletezem. Mások meg ... De mi itt a jó és mi a rossz? Volt 
nálunk egy negyedéves lány, akit kitettek a koleszból. A fiúja 
harmadéves volt, együtt kezdtek, de aztán a srác kikerült külföldi 
egyetemre, ott járt két évet. De fülig szerelmesek, mind a kettő, úgy 
képzelje, öröm volt nézni őket. Na, és egyszer csak, úgy október körül, 
itt terem az Attila, hazajött Moszkvából, mert kihagy egy félévet. Nem 
tudom, miért, lényegtelen. Na de nincs hová menjen. Mafla kölyök, 
nincs itthon senkije és semmije, úgy pottyant az égből, satöbbi, hát az 
Ildikó kisírta, hogy itt lehessen nálunk, amíg a fiúkollégium befogadja, 
vagy találnak neki albérletet. Nem volt könnyű ügy, de sikerült, 
berendezték az Attilának az egyik betegszobát, ideiglenesen. Attól 
kezdve az Ildikó minden este fogta a párnáját, és pizsamában 
végigbillegett a folyosón, le a lépcsőn, a földszintre, az Attilájához. 
Reggel meg ugyanúgy vissza a szobájába. Pizsamában, a hóna alatt a 
párnája. A lányok jelentették fel. Közelebbről egy másodéves, két 
kürettel az életrajzában, ezzel a felkiáltással: , Mit gondol az Ildi, hogy 
hol van?!" Következő este kileste őket a gondnoknő, és repültek, mind 
a kettő. Persze könnyek, könnyek patakja. De sajnáltam őket én is. Két 
ostoba. Csak annyi esze lett volna, hogy sötétben kirándul, kicsikét 
később! De hát nem volt neki annyi. Mindegy. — Ide tartozik ez? Miért 
nem szól rám, ha elkalandozom? Úgy vagyok ezzel, hogy keresném a 
feleletet, a Lány meg a többiek kérdésére, de nehezen jön, el-eltévedek 
mindig. Talán mégis ide tartozik. Igen: azt akartam vele mondani, 
hogy ezt csakugyan nem lehet megengedni. Mert ha ezt megengednék, 
ami van, akkor lenne azonnal egyéb, ami még nincs, vagy mondjuk ha 
van is, hát nem annyira jellemző, és aminek semmiképpen nem szabad 
lenni. 

De persze nem tudom. Egy nagy káosz az egész. Ha tavasszal a 
lányok végigülik a Duna-parti lépcsőt meg a Múzeum-lépcsőt, 
kettesével, a fiúval, és egymásba bújnak, azt filmezik a főiskolások, és 
vászonra kerül, mert az a Szépség, a Tavasz, az Élet, a Jövő, ez a kép 
hinti a napsugarat a többiek fejére is, mindnyájunk életét ez aranyozza 
be, satöbbi. Ha meg este, kapuzárás előtt ott állnak az esőben a párok, 
és csókolózva búcsúznak, akkor kitör a diri a szobájából, mint Zrínyi 
Miklós Szigetből, és az esernyőjével veri szét őket. Kész cirkusz. Most 
éppen várjuk a szombatot. Mert a Fónai fiúja, egy téefes, akit 


szabályosan megsebesített a Csuka esernyője, megesküdött, hogy 
megint odamegy csókolózni a Fónaival, és kirázza a nadrágjából a 
Csukát. Szombatra van kitűzve. Mindenki az ablakba, Csuka indul! 

Talán össze van itt keverve két dolog. Vitathatjuk, hogy az Ildi 
helytelenül tette-e, amit tett. De ott van a piszok. Ami tényleg piszok! 
És azzal vigyázni kellene. Egyébként tudja, hogy a kollégiumban 
poloska van? Tudja, hogy a Juhász tegnap is agyonvert egy 
patkányt a folyosón, a második emeleten? Tudja, hogy ha hajat 
akarunk mosni, végig kell hallgatnunk a testes Erzsébet nemi 
élményeit, amelyeket meztelenül szaval a fürdőszobában? És tudja, 
hogy ettől hányni kell?! 

De hogy visszatérjek a maga ügyére, véleményem szerint itt... 
Vagy a mese primitív, vagy hát a Lány. Véleményem szerint azért 
ennyire kényszerítő körülmények nincsenek. Illetőleg nincs az a 
szituáció, amelyikből nem lehetne okosabban is kimászni. Mit tudom 
én. Adja oda a Révésznek a kendőjét, zálogba. Vagy menjen el a 
Halászhoz, és kérje meg azt, hogy vigye át csónakon. Vagy — ha már 
meséről van szó — ússza át a folyót. Nem úgy értem, hogy fulladjon a 
folyóba, ha nem tud úszni eléggé, mert olyan mese már van, antik 
sóder — szóval ez nem mai. Hanem legyen ügyes, találjon ki valamit, 
valami kerülő utat, ha élni akar! Mert ami engem itt legjobban 
felháborít: ez a libuska egyáltalán nem tudja, hogy mások is élnek, 
majdnem mindenki, pedig ez senkinek sem olyan egyszerű! Bizony 
nem egyszerű, de talán nem megoldhatatlan. Legyen vagy 
leleményesebb vagy makacsabb, mint a kutya a tanmesében: Hogy 
megy át a kutya a folyón, ha híd nincs, csónak, hajó nincs, nyár van, 
nincs befagyva a víz, és át kell mennie. Úszni nem szabad. Hogy 
menjen át? — Hát átúszik. — De úszni nem szabad! — Hja, de ez ám egy 
makacs kutya! — Szóval: valahogy, de ne így. Mert hiszen így 
elfogadhatatlan mások számára, tehát elfogadhatatlan. Vagy, ha már 
minden kötél szakad, és ezt tette, hát könyörgöm: minek köti a Fiú 
orrára?! Hát tiszta zöld? Az egész gyászhistóriát összefoglalhatom 
úgy, hogy szegény kislány, a zordon körülmények áldozatává lett. De 
úgy is, hogy — fecsegésének áldozata lett. 

Mert értse meg: én itt csak a Lány kártyájába szólhatok bele. A 
többi az Objektív Valóság. A Révész, a Bankár, a Bölcs, a Fiú is. 
Léteznek, ilyenek, és kész. Mi jelentősége van, hogy beleszóljak a 


tetteikbe? Minek bíráljam az időjárást? Szamárság, gyerekség. Itt az 
egyetlen mozgó figura a Lány, neki kitalálhatok jó lépést, vagy ha 
rosszul lépett, elítélhetem az ügyetlenségét, mert magamról van szó, de 
a többi — hol van tőlem? 

Ezért mondtam magának az elején, hogy a Lányt, sajnálattal, az 
utolsó helyre kell tennem. Ha másban nem, hát a butaságával 
vétkezett. Azzal, hogy nem védte magát. Hogy — igen — hogy 
meztelenül adta magát. Ezért ítéltem így. A saját érdekében. Hogy 
védjem a sorsától a többit, meg magamat is. Mert ki más védene, ha 
magamat nem védeném? A Fiú talán? Vagy a Révész? A, Bankár? 
Vagy bizony a Bölcs?! — De tulajdonképpen be kell vallanom, hogy 
nem egészen ismerem ki magam az egész tésztában. Nem mondta, de 
látom, hogy csalódott is. Ha akarja, visszavonhatom, amit ítéltem, nem 
vagyok különösebben meggyőződve az egészről. De helyette nem 
adok más sorrendet sem. Talán, ha majd idősebb leszek. Úgy 
negyvenéves koromra tudni fogom talán majd, hogy hogyan kellett 
volna élnem. Vagy legalábbis megtanulom a mások véleményét 
addigra." 

Icával még egyszer találkoztam. A beszélgetésünk utáni napon 
felhívott telefonon, majd felkeresett egy papírral. Ö is kutatott: este a 
kollégiumi szobák egyikében ankétot rendezett, megvallatta a 
lányokat. Az ágyakon kuporgó, teát szürcsölő tizenegy diáklány véres 
viták után a következő válaszokat adta: öt lány tette első helyre a 
Bölcset, másodikra a Révészt, harmadikra a Fiút, negyedikre a Lányt, 
és utolsó helyre a Bankárt; négy másik lánynál a sorrend: Fiú, Révész, 
Bölcs, Bankár, Lány; egy hozzászóló, némileg eltérően: Bölcs, Révész, 
Bankár, Fiú, Lány. Végül ugyancsak egyetlen bölcsészhallgatónő: első 
helyen a Lány, majd a Révész, a Bankár, a Bölcs, s utolsó helyen a Fiú. 
Sajnos, a vitán magnetofon nem szerepelt, az indokolásokat nem 
ismerjük. 

— Ez Emese — mutatott Ica az utolsónak írt extrém véleményre. — 
Egy nagyon szép lány. Emese szűz. Emese szerencsétlen . .. 


G. F. gépkocsivezető, 41 éves, Budapest: 


„— A lányról nincs mit mondani. Ez van. Tulajdonképpen az 
egészről nincs mit mondani. Mindennapi eset. Már unom is. Ez megy 
mindenütt, ahová csak néz, kedves uram. Hogy a fiatalság ma hogyan 


nő fel, arról jobb nem is szót vesztegetni. Mer az ember csak 
felpaprikázza magát, csak az idegeit rongálja hiába. Nekem tizenhét 
éves lányom van, uram. Hogy a tanítók, tanárok meg mindenki, akinek 
ebbe szava, kötelessége volna, hova tette a szemét meg az eszét, azt 
csak á jó úristen tudja. Itt is, ami a lánygimnázium körül történt két 
éve, hát siralom, mást nem tudok mondani. Nem írták meg az újságok, 
helyes is, legalább nagydobra verni nem kell az ilyen dolgokat, ha már 
vannak — de azér csak lehet azt tudni, hogy mi történt. Annyi 
mindenképpen biztos, hogy négy segédszínészt elcsaptak, meg hat 
gimnazista lányt is kitettek. Meg egy orvosnőt eltiltottak. Az ráadásul 
anyja volt az egyik lánynak, ez a legszebb. Na, hát van nekem egy 
keresztlányom, az közte volt a hatnak, akiket kivágtak emiatt. Persze a 
szülők akkor — hogy nem így volt, nem úgy volt, nem is volt semmi 
ott, csak felfújták —, na jól van. Hanem aztán én megkérdeztem a 
kisasszonyt, most már, két évre rá, hogy már nem olyan érdekes. — 
Marika — mondom neki —, most már megmondhatod őszintén, hogyan 
volt az a dolog? — Hát — azt feleli —, megmondom őszintén Feri 
bácsinak. Úgy volt az pontosan, ahogyan tudták is. De nem kell erről 
beszélni többet. — Na. 

Szóval nem így kellene ezt csinálni, kedves uram. Nem így kellene 
ezekkel bánni, mer ez jóra nem vezet. Nekem tizenhét éves lányom 
van. Nahát annak én megmondtam: Én, fiam, tebelőled embert akarok 
nevelni, ha nem akarod, akkor is! — Azt gondolja, hogy könnyű? Csak 
aki próbálta, akinek mindennapi álmatlansága, az tudja ezt. Háromszor 
csinálta meg velem, hogy nem volt otthon nyolc órára. Csak 
háromszor. Mer negyedszerre nem próbálja meg, az szentség! 
Harmadszorra a kapuban vártam, ott vertem össze az utca előtt. — Mit 
mondtam én teneked, hogy hány órakor legyél idehaza? Azanyádat! — 
durr a nyaka közé! — Na, mondjad csak szépen, hány óráról is 
beszéltünk? Az anyád szerelmes jó istenit! — azt adj neki, ami csak 
belefér! Majd megmutatom én teneked, hogy nem lesz belőled utca 
csavargója, ha a ringyólkodás jobban is tetszene, mint az apád szava! — 
Hogy ő moziba volt, meg hogy ő nem tudta, hogy már ennyi idő van, 
meg ilyesmik. Hát a moziba menésről szépen leszokunk, kisasszony. 
Itthon a tévé, mi kell még?! Mindened megvan, ruhájaid, ilyen 
kardigán, olyan kompié, mit tudom én, mindened, ha meg valami kell 
még, hát szólsz, aztán vagy megkapod, vagy nem. De hogy magad 


gondolkodól a nevelőd hehelyett, az minálunk nem lesz! 

Így van ez, kérem. Szóval: erről a maga kislányáról nincs mit 
beszéljünk. Nádpálca a fenekére az ilyen kis ártatlanságoknak, ha van, 
aki megtegye neki ezt a szolgálatot. A tanárnak meg nem szabad 
hozzányúlni se! Csuda egy világ! Hát én aztán megmondtam az Évi 
osztályfőnökének is, hogy nekem aztán ne panaszkodjanak, hogy az 
iskolában mit csinál, meg hogyan felelt, mer az az ő dolguk, és nem 
érdekel a rendeletük, az enyimet csak igenis verjék el, ha rászolgált, 
mer az is benne van a dolgukba, a fizetésükér, ami az én adómból 
megy. 

Van nekem egy szakim. Pár évvel fiatalabb nálam, de már ötvenegy 
óta egy vállalatnál vagyunk. Ezt a Jávát, amit most használok, ezt töle 
vettem. No hát ez a Géza soká volt legényember, és jól élt. Minden 
évbe ment üdülni két hétre, szakszervezettel, no ott azután ... Meg 
különben is, amilyen, ugye, a sofőrélet... Mindig volt a gyereknek 
nője egy rakással, csak arra kellett ügyelnie, hogy össze ne 
szaladjanak. De főleg az üdülő, az a két hét az évbe, az volt a Gézának 
a nagy száma. Aztán, ötvennyolcba megnősült az én szakim. Csinos, jó 
formájú kislány, gépírónő a vállalatnál, akin elcsúszott, vagy hát 
mindegy itt most, hogyan történt, a részletek, csak megnősült, és elég 
az hozzá, hogy tán két évig voltak együtt, amikor az Ani avval jön 
haza egy nap, hogy azt mondja — Gézukám, te, kínálnak nekem egy 
üdülőjegyet, kéthetes üdülést, de egyszemélyes. Mégis azt gondolom, 
én elfogadom, elmegyek, mert én olyan fáradt vagyok, hogy ki nem 
mondhatom! — Nem szólt erre az én Gézám egy szót se, csak 
gondolkodott egy percet, aztán marokra fogta az asszonyka szép fekete 
haját, és addig verte a fejit az asztal sarkához, míg el nem unta. — Mész 
ám üdülni, majd megmondom én, hogy hová! — Hát hogyne. A Géza 
aztán tudta, mire való az üdülő. 

De ez már nem tartozik ide. Csak úgy elfecsegtem. Biztosan nem 
erre volt kíváncsi, de hát ezzel tudtam szolgálatára lenni. 

— A Lányról beszélt. Köszönöm, értettem. De még azért arra 
kérem, mondjon a többiről is valamit, röviden. A Fiú? 

— A fiú? Mit mondjak? Mit csinálhatott volna egyebet? Fujtsa a 
folyóba a lányt? Hát nem apja neki! 

— A Bankár? 

— A bankár. Hát mit szaporítsuk a szót. Vén kujon. De nem az ő 


dolga volt jóra tanítani a lányt. Meg könnyű Katát táncba vinni. Mit 
mondjak a bankárra? Nem szeretem én a szemforgatást. Nem azér, 
nehogy másképpen értse! Nem vagyok én az az ember! Csak magába 
Bécsbe hatszor voltam az elmúlt nyolc évbe, de még sztriptízt se 
láttam egyszer se! Az igazság az, hogy sajnálom rá a pénzt. 
Kiszámoltam, hogy én azon a százhúsz schillingen megvehetem a 
legszebb nylonvelúr inget, ami csak a világon létezik, hát ahelyett 
most nézzem meg, hogy a három közül melyik Mónikának mennyire 
lóg a melle? Hát nekem az nem éri meg, uram. Családom van, 
feleségem, lányom, hát inkább veszek azon az egész pénzen 
harisnyát nekik, nem is tudom, hány párat kapok érte. Vagy ott van a 
bordélyház. Negyvenegy éves vagyok, de egyszer voltam életembe 
kuplerájba, még negyvenötbe, amikor volt még. Jó, tudom már, milyen 
az, ennyi elég, készen vagyok vele. Amúgy énnekem első a családom, 
megkérdezhet akárkit. No, egyszóval, nem így értettem a bankár 
dolgát, nem arról van szó, mintha én is úgy csinálnám. De mit 
hepciáskodjak, bohóckodjak az öregúr erkölcsiér? Ő pénze, ő tudja. 
Meg kit védjek ellene? Tán szűz lányt rontott meg? Nincs az a törvény, 
uram, amelyik hozzányúlna ahhoz az emberhez! Meg nem is lesz 
olyan törvény sohase, elhiheti nekem! 

Nohát megbocsájtson, ha rosszul mondtam valamit, de így 
gondoltam ..." 


G. B. ifjúmunkás, Nyíregyháza: 


, Szeretném ismerni ezt a lányt." 


Mivel próbálkozásaim során idegenek részéről számos 
elutasításban volt részem, kénytelen voltam fokozott mértékben 
támaszkodni ismerőseimre. Most V. I. barátom beszél. 

36 éves, gyártásvezető a TV-n él: 

, Nézd, öregem, az egész sztorinak annyira tendenciózus a 
beállítása, annyira ordít a fogalmazásról, hogy mit szeretnél tőlem 
hallani, hogy ... Pedig igazán kitalálhatnád, hogy más a véleményem. 
Nem is tudom, hogy mit mondjak. Hát igen. Van ugyebár a Lány. A 
többi — normális. Valahogy így. 

De nem folytatom. Nem akarlak elszomorítani. Nézd, apa. Egy 
valamennyire is felnőtt, sőt egyszerűen csak felcseperedett lány, aki 


már tudja, hogy mi van a lába között... Hogy mondjam ezt neked? 
Nézd. Sok éve vagyunk haverok, hát tőlem elfogadhatod ezt a kérdést: 
Mondd, mikor leszel már felnőtt? Mikor nő be egyszer a fejed lágya? 
Tudod, hogy szeretlek, öregfiú, hát ne bántódj meg, hogy őszinte 
vagyok. Tudod, valamennyien a piacról élünk. Igen, valamennyien. Te 
is, komám, csak te ezt képtelen vagy beismerni. Látod, ez az! Nem 
vagy hajlandó elismerni, hogy tulajdonképpen te is! Hát olyan 
menthetetlenül csúnya dolog ez? Légy már felnőtt, és nézz szembe a 
dolgokkal! Nézd. Ott van ez a Bankár. Megfizetett érte. Mindegy, hogy 
tíz vagy hány fillért, az összeg úgyis csak a te fogalmazásodból adott — 
neki ennyibe került, és kifizette. Legyek drasztikus? Részletezzem? Az 
öregúrnak bizonyára ernyedt pocakja van már, meg kopasz, és így 
tovább, ugyanakkor nemileg még aktív. így néz ki a dolog biologice. 
Mindezekhez viszont a természet igenis bölcs rendje szerint megvan 
neki a magához való tíz fillérje. Amire viszont a srác nincsen 
rászorulva, van egyebe! Érted végre az összefüggéseket? Ez az élet. 
Olyan, amilyennek kialakul, és úgy jó, amilyenné kialakult. Vagy hát 
ha nem is jó, de — ez van. És csak így van egyensúly. Csak így 
életképes az élet. Mindennek megvan a maga ára, minden dolog kerül 
valamibe. A Bankárnak, a Lánynak, a Fiúnak meg a többi 
nyomoréknak, mind! Nem érted, hogy ez onnan van: mindnyájunknak 
van érdeke ebben a buliban, szerencsére, és azonkívül, másrészt, a 
civilizált világban van — ugyancsak szerencsére — egy rendező elv, a 
pénz. Ebből a kettőből adódik, hogy mindnyájan üzlettársak vagyunk. 
Vannak igényeink, és azok fedezetéül tudunk valamit nyújtani, 
normális esetben. Erre a normális mérlegegyensúlyra törekszik minden 
élőlény. Nem látod? És ha nem tudja valamilyen reális kínálattal 
fedezni az igényét, akkor — ámen. Ez van. Én csináltam? Nyavalyát. 
Mindössze én megértettem, te meg nem értetted meg. Üzlettársak 
vagyunk, kis-apám, üzlettársak, és légy szíves, ne nézz úgy rám, 
mintha én ütöttem volna le a szolnoki szálloda éjszakai portását, 
kalapáccsal, és én loptam volna el az aranyvonatot. Mert nem én 
voltam! Éppen nem én voltam! Nem érted?! Gondold végig 
értelmesen, és értsd meg, hogy nem én voltam! — Mondd, egy szót sem 
értesz az egészből?! 

Tudod, ahogy elnézem az egész tésztát a te szemeddel, hát 
szomorú látvány, persze hogy szomorú látvány. Tulajdonképpen 


megértlek téged, és szeretlek téged, valahogy úgy ragaszkodom 


hozzád, akármekkora hülyének tartalak. Valahogy - a 
gyerekkorunkból szomorú látvány. Igen. De hát nézd: klassz 
homokvárak és karácsonyfa és mese Szaltán cárról ... — ezek életkori 


sajátságok. Emellett azonban felnőni — kötelező. Te mintha elfelejtettél 
volna felnőni. Talán túlságosan jó tanuló voltál gyerekkorodban, vagy 
mi. Ezért nem tudsz átváltani az egyetemi tananyagra. Te folyvást az 
értékek körül kajtatsz. Holott ez egy félreértés! Vannak a 
piacviszonyok, és az valami tökéletesen más dolog, mint az , értékek", 
és csak azok vannak! Azonkívül — nézd. Te közveszélyes elem! Hát 
mit gondolsz te — teszem azt — a szocializmusról? Azt hiszed, hogy a 
szocializmusban az a rév majd ingyen fog ugrálni egyik partról a 
másikra a te dilis leányzóddal, mi? Nem, apikám, nem. Jobb, ha tőlem 
tudod meg: a szocializmusban automata rév lesz ugyan, csak a gombot 
kell megnyomni, és repül, de a társadalom megbízásából mégis ott lesz 
a Révész, és szépen beszedegeti mindenkitől a tíz (vagy húsz) fillért. 
Oda is, vissza is. Az ám! Mondd, hogy én mondtam. 

Na, jól van, ebből ennyi elég. És ne kenődj el, fiú. A gint én 
fizetem. Ha megokosodtál, hívj fel. Különben — nem bánom, hívhatsz 
már előbb is. Nem volna szabad téged egyedül az utcára sem engedni, 
szegény gyerekem ... Ja, igen, és van egy fontos tanácsom: Ne 
foglalkozz nőügyekkel. Nem neked való ..." 


(A V. I. által elmondottakban sok személyes vonatkozás van. 
Mivel elvként szögeztem le, hogy a szövegek hitelét húzásokkal 
magam nem csorbítom, az olvasót kérem, hogy a személyemet érintő 
aspektust hagyja figyelmen kívül. E kéréssel szeretném felmenteni 
magamat az alól, hogy barátom megjegyzéseit pontonként elutasítsam, 
vagy velük felesleges, személyes természetű s így a tárgytól eltérő 
vitába szálljak.) 


Az anyaggyűjtés e pontjához — lényegében végéhez — érve kedvem 
erősen lelohadt. A keresés során visszafojtott szubjektumom 
előrelépett, szót kért; elhatalmasodott rajtam valami pontosan nem 
magyarázható hiányérzet, valami felhalmozódott ellenszenv, sőt irtózat 
a szürke színtől. Nyomott hangulatban láttam hozzá a tekercsek 
lejegyzéséhez, s míg előbbre alig léptem, törtem a fejemet, hogy kivel 


tudnám a bennem felbillent egyensúlyt helyreállítatni. Véletlenül 
találkoztam egy író ismerősömmel. Örömmel kaptam a remény után, 
presszóba hurcoltam az írót, eléje raktam a tesztszöveget, és izgatottan 
figyeltem az arcát. Az eredmény röviden a következő volt. K. bácsi 
hosszadalmasan és lelkesülten dicsérte — a történetet. Gyönyörködött 
benne. Szürcsölte a kávéját, és gyönyörködött benne. — Jaj, de szép — 
mondotta —, tökéletes. Teljesen igazi. Mindenki úgy viselkedik benne, 
ahogyan viselkednie kell. Persze érthető is. A Lány azért a Lány, a 
Bankár azért a Bankár, hogy ilyen legyen. Gyönyörűen kerek és 
magáért való az egész. Gyönyörködnivaló. Látod-látod, hát ez az 
irodalom, a művészet, a klasszikum. Ez a tökéletes befejezettség, 
amihez semmi hozzátennivaló nincs. Mi ez, csakugyan valami ókori 
izé? — stb. 

Ezután már nem mertem senkit megkérdezni. Eszembe jutottak a 
szocialista realizmus ismérvei is, és kezdtem letenni róla, hogy 
megírjam az anyagot. Eldobom, és kész. Kezdek valami mást. Nem is 
szabad gondolni rá, minél előbb ki kell irtanom magamból a 
történteket. 

Ekkor támadt azután egy erőszakos ötletem. 

Felhívtam Z-t, a költőt. 

— Halló, te vagy? Várj, kikapcsolom a lemezjátszót. — Na, mi van? 
Honnan beszélsz? 

— Hallgass meg. Beszélnem kell veled. Illetőleg — találkozhatnánk? 

—- Öregem, várlak. Gyere fel! Hol vagy, honnan beszélsz? Hétkor 
ugyan kidoblak, de még csak háromnegyed hat. Itt van Marci, meg egy 
tag, aki fordítanivalót hozott. 

— Nézd, én ... Nem tudsz lejönni? Vagy várjál. Volt a múltkor az az 
eperpálinkád ... 

— Nem vagy normális. Az egy hónapja volt. Vodka van. Nem jó? 

— Nem, nem, mégsem. A vodka rendben lenne, de nem tudnál 
mégis lejönni? Az Ibolyában ... 

— Hát nézd. Negyed hétkor az Ibolyában. Jó? Az Egyetemi 
Könyvtárral szemben. Nem tetszel nekem! Negyed hétkor, plusz- 
mínusz tíz perc. Addig meg viselkedj nyugodtan. Rendben? 

— Várlak. 

— Viszek neked egy kéziratot. Kell? Na, szevasz. 

— Várlak. 


Ibolya eszpresszó, egyketted hét. 

— Na. Hát mi van tulajdonképpen? Hoztam neked egy bála 
kéziratot, majd szólj, hogy adjam oda. Mindig olyan türelmes voltál 
hozzám ... Valami baj van? 

— Ahogy vesszük. Nem, nincs semmi baj. Csak azt hiszem, pont 
rád van szükségem. Nézd, Péter. Én tényleg rendes voltam hozzád 
mindig. És hányszor! Az a rengeteg kézirat! Muszáj hétkor menned? 

— Muszáj. Na, mutasd azt a vacakot ... 

— Kész? 

— Kész. 

— Akkor figyelj rám. Ezt a történetet tálaltam tizennyolc — nem, 
tizenkilenc különböző fejnek. Betápláltam nekik, és regisztráltam a 
reakciót. Ezzel telt el — a kenyérkeresést nem számítva -három hetem. 
Az anyag itt van különben a táskámban, legépelve. Szondy-teszt, 
érted? Tessék az arcok közül szimpatikusukat és antipatikusokat 
választani. Jókora paksaméta. 

— Három heted! Lassan dolgozol, gyerek, kutya lassan! Hülyeség 
... Én elmondom neked az egészet fejből, kapásból. Az emberkéid 
megpróbáltak erkölcsösek lenni, szolidak lenni, társadalmilag 
jellemzők lenni meg minden. Tudom szóról szóra az egészet. 

— Na, jó. Hát akkor hagyjuk az ügyet. 

— Most tulajdonképpen ... sírni akarsz itt nekem, mi? 

— Nem. Nem kifejezetten. Tulajdonképpen ... Vannak itt egész 
érdekes dolgok. Nagyon kedves dolgok. Tulajdonképpen szenzációs jó 
anyag, bomba anyag ... 

— Természetesen! Természetesen! Drága gyerekem, hát persze, 
hogy szenzációs anyag! Mint a te anyagod, amelyet megírsz, bomba 
anyag! Más szempontból persze, objektíve, szar. Egy siralom. De 
hát ez már más kérdés. 

— Nyugalom, ember, és légy észnél, kérlek. Még a te lángeszed 
sem láthat bele az aktatáskámba, valószínűleg. Van például egy öreg 
parasztasszony, aki — isten bizony, gondolkodóba ejti az embert. De 
legalábbis igazi. És objektíve is ... 

— Nem, barátocskám. Kizárólag szubjektíve! 

— Hát rendben van. De természetesen te is tudod, hogy 
végeredményben az is egy feladat, hogy a sok szubjektíve ... 

— Jó, igen, igen, de azért ... Nézd. Van ugyebár az anyag. A 


Kozmosz matériája. Ennek, ugye, legmagasabb rendű formája a 
szerves anyag. Ezen belül is a legmagasabb rendű produktum az élő 
anyag, a biosz. Az élők világa. Ebből is, ebből is kiemelkedve áll 
előtted az ember. Az élő világ legszervezettebb, legtökéletesebb 
reprezentánsa. Namost. Ennek a csodának, aki ugyebár az anyag 
történetének kétségtelen csúcsa, a legcsodálatosabb tulajdonsága 
pompás idegrendszerének működése. És ebből is, ebből is! Az emberi 
idegrendszer legmagasabb rendű produktuma, legbámulatosabb 
mutatványa — tehát mindenfajta anyag legmagasabb rendű 
mozgásformája — a szerelem. Ezt fejtegették a te embereid, ugye? 
Valamennyi ezt a tényt taglalta, méltatta, részletesen kitérve arra, hogy 
ugyebár a Lány, ebben a megvilágításban ... így van? Vagy tévednék? 
Csak nem?! 

— Hasznavehetetlen vagy. Mondd, szándékosan játszod a hülyét, 
élezed ki ilyen lehetetlenül a dolgot... 

— Hát igen. Hasznavehető az, aki a társadalom fejlődésének adott 
lépcsőjén állva tekinti, ítéli meg a kérdéseket. Igazad van, nem szabad 
semmit világosan látni, vagy átfogóan megvilágítani. — Különben mire 
kell ez az egész? Ki bízott meg vele? Valami családvédelmi 
propagandakiadvány készül? Ahhoz pompás lesz az anyagod. A 
megkérdezettek egy emberként tiltakoztak az agg kizsákmányoló 
felháborító viselkedése ellen, és pálcát törtek a feslett Lány felett. . . 

— Hát kösz szépen. Csakugyan egyáltalán nem érdekel az 
anyagom? Nézd, öregem, szállj le a lóról, és vedd észre, hogy nincs 
min veszekedjünk, ez a paksaméta mindenképpen érdekes. Talán nem 
több, de érdekes. Nem érdekel? Nem nézed meg? 

— Na, meséljél. Mid van? Rakd ki. 

— Hát így összefoglalni nehéz. Pláne értékelni. Van az öregasszony, 
öt már mondtam. Szép. És akárhová is konkludál, legalábbis 
jogosult. Kétségtelenül egy komplett élettapasztalat. És tud is 
beszélni — epikus hagyományok! A többi mind zavarosabb. Van 
egy egyetemista kislány, ő leginkább. Ö még hivatalból zavaros, 
kialakulatlan. Az útkereső ifjúság. Nagyon fontos! Ne nevess ki. 
Aztán, van egy papom. Nem, nem amire gondolsz, hanem egy 
kedves, és főként joviális plébi. De persze ő is hivatalból beszél. Ami 
különösen érdekes, bedob, kérlek szépen, egy szent nőt, bizonyos 
egyiptomi szent Máriát, aki, hogy átjuthasson a folyón vezeklésének 


színhelyére, a sivatagba, hétszer adja oda magát a Jordán 

révészeinek. Akaratlanul is felmerül persze a gondolat, hogy a szent 
nő, aki korábban a nyilvános bűnösök életét élte, afféle legénybúcsút 
ült ezzel. És bizony már a középkor óta bizonyos gyanakvás kíséri 
egyiptomi szent Máriát; elmesélte a papom, hogy már egy középkori 

kódexbe beírta egy jámbor kéz, ennél a legendánál a margóra: 

, Akarta ő azt!” Egyszóval: fér ide is bizonyos félhivatalos kétség. Na, 
de még akkor is! — mondja a plébi. A legenda értelme szerint 
Mária az Istennel találkozni indult a sivatagba, és e célért 
áldozatként vette magára a révészek bűnét. És itt kell mereven 
disztingválnunk. Ö privátim, mélyen fájlalja a csacsi kis Lány esetét, 
de hivatalból — hivatalból nem nyújthat számára védelmet vagy 
óvadékot. Hát így. Egyszóval nagyon klassz. De azért ezt a papot 
kihagyom. Nem veszem be, mert én viszont nem akarom hivatalból ... 
érted ... — Azután van egy emberem, gyártásvezető a tévénél, aki mint 
társadalmi rendező elvet emeli piedesztálra a Révészt. Igen, igen, a 
Révész csak szépen szedje be a tízfilléreket a szocializmusban is. 
Elolvasod? Jaj, és vannak ám itt még ínyenc csemegék! Meg akartam 
próbálni a dolgot egy dramaturggal. Kerestem P. Ivánt a színházban, 
nem volt bent, hát otthagytam neki egy legépelt tesztpéldányt, és volt 
ott valami fafej, annak mindent elmagyaráztam, de a lükepék nem adta 
tovább, csak a meztelen szöveget. P. meg drámaszinopszisnak nézte. 
„Kedves Barátom, nagy zavarban vagyok” kezdetű leveléből 
megtudhatjuk, hogy a szituáció mesterkélt, figurák ódonok és legkivált 
— lebegnek az időürben, hol itt a társadalom, satöbbi, egyszóval: 
minden ékesszólását latba vetve lebeszél a dráma megírásáról. Cuki! — 
Aztán van Kaci bácsi, aki viszont leborul a történet szépsége előtt. 
Mást nem is mond, mert ehhez a történethez nem lehet semmit 
hozzátenni. így kerek és tökéletes, minden a helyén. 

— Epikureista disznó. 

— Nem, nem arról van szó. Csak hát — szakmaiak a szempontjai. 
Tudod, végeredményben a realizmus ... 

— Folytasd. Mi van még? 

— Na és hát, van a többi. Sokan. Akik megrögzötten és 
egyértelműen mérget itatnának a Lánnyal. Egy traktoros. Egy 
lakáshivatali tisztviselő. Egy házmesterné és egy tanárnő — ezek 
ketten egyébként szó szerint ugyanazt mondják. Ki is vágom mind a 


kettőt, túl erős. Valahogy nem is valószerű, nem is hihető. Nem baj. 
Egy sofőr is elmondja az ő véleményüket, csak szelídebben, 
kulturáltabban — a sofőr talán jön. — És hát persze van sok plakátarc. 
Hitetlen, hazug válaszok, ismét csak a Lány rovására, a selejtje. 
Szóval... 

— Szóval ... 

— Péter. Kérlek. Beszélj. 

— Nem beszélek. Ismerem a Lányt. 

— Meg akarod írni? 

— Nem akarom megírni. Megírni nem akarom. 

— Mit akarsz tenni? 

Szerezni neki tíz fillért, az istenfáját. Valahonnan keríteni, hát ne 
nada nekem senki, hogy ez képtelenség! Vagy beszélek a Révésszel. 
Van nyelvem! Nem létezik, hát nincs az az ember, aki ... Majd én ... 

— Majd te, igen. Majd te leköltözöl egy hétre a Révészhez, lelkizni. 
Biztosan megfőzöd a Révészt. De ha mégsem, hát van hat kilométerrel 
lejjebb egy másik rév egy másik Révésszel, meg kell próbálni azt. 
Valamint — már a diáklány felhívta erre a figyelmemet — a Halásznak is 
kell legyen ladikja. De nincs sehol a Halász. A felesége szerint bement 
a faluba. Gyerünk, majd te utánamész. A faluban nem látták. Hajra, 
vissza! Nyolc kilométerrel feljebb kell lenni egy másik Halásznak, pár 
éve még megvolt, nyomás, majd te felhajtod, a szentségit, ki más, ha te 
nem! — Hohó, öcsi! Győzöd még a várást? Fog menni a leányzó, csak 
egy icipicit légy még türelemmel! Átjuttatom! — Péter. Kiröhögnek! 
Eszeden vagy, mondd? Azt hiszed, győzheted? Az egész világ ellen? 
Nem érted, hogy itt mindenki azt akarja látni, hogy hogyan megy be a 
Lány a Bankárhoz?! Hát olyan gáncsot vetnek neked, hogy ott 
hantolnak el, a rév melletti szomorúfűz alatt! Nem mondom, más 
oldalról szép feladat, hálás feladat. Majd az utókor ... A révet egyszer 
majd rólad nevezik el. Igaz, hogy a viteldíjat ezzel egyidőben 
felemelik duplájára, az idegenforgalomra faló tekintettel, lányok 
számára háromszorosára ... — És mit gondolsz, hány Lány szaladgál 
ezen a földön? Csak nem akarod valamennyit...? Az egész világ 
ellenében?! 

— Mit csináljak. De igen. Mit csináljak! Ismerem a Lányt. Hát nem 
teheti mégsem ezt a szörnyűséget ... Most meg sír. Meg fázik. Tél lett 
körülötte, és mezítláb szalad a havas sötétségben, szántásokon meg 


fehér legelőkön át szalad, és nem tudja elképzelni, hogy ezeken a 
legelőkön még állatok legelhetnek ... — Ha nem haragszol, mindez 
túlságosan — hogy is mondjam — idegesítő. Ha nem haragszol, én a 
magam részéről maradnék az előbbieknél. 

Jó darabig ültünk csendben. Én kezdtem újra. 

— No, Péter. Hát azért próbáljunk valamit. Ami a szocializmust 
illeti, próbáljunk meg valami vázlatot összerakni. Az isten 
áldjon meg, tényleg, hát lépjünk már tovább! No. A Bankár ... Nem. 
A Bankárból nem lehet kiindulni. A közpénzből ugyanazzal a 
feltétellel kínálja a tíz fillért, mint a magáéból. Szóval ennek a 
figurának az átalakítása képtelen hipotézis, ezt hagyjuk. Hanem 
nézzük meg talán a Révészt. De az istenit, segíts már te is! 

— A te nőgyógyászod azt mondta ... 

— Miféle nőgyógyászom? Gyártásvezető a TV-nél. 

— Igen, persze. Gyártásvezető a TV-nél. Ez a helyes kifejezés. 
Szóval, a gyártásvezetőd azt állítja, hogy igenis a szocialista révnél is 
éppúgy ott lesz a pénzbeszedő, mint a maszek révnél. És ha a 
szocializmust a gyártásvezető csinálja, akkor biztosan így is lesz. 

— Ez egyrészt nem bizonyos. Másrészt pedig talán nem is vág el 
minden lehetőséget. Maga az, hogy ha annak a Révésznek — vagy hát 
átöltöztetve: Pénzbeszedőnek — nem kell már csakugyan olyan nagyon 
az a rühes tíz fillér, a gyereke kenyerére, akkor talán ... 

— A, nyavalyát. Az éhezés relatív fogalom. Ha már nem kenyérre, 
akkor színes tévére lesz neki nélkülözhetetlen a Lány tíz fillérje. 
Szóval, úgy gondolnád, hogy a rév ugyan akkor is pénzbe kerül majd, 
ez ki van írva a bejárathoz neonnal, és ott csücsül a volt Révész a 
kasszánál, de a Lány csak odaperdül elibe, hogy , Misa bácsi, aranyos 
Misa bácsi, valahogy nincs most pénzem!” — És erre az öreg szivar 
ráugat, hogy , Majd jól megtépem a bal füledet, kisangyal, már 
harmadszor potyázunk a héten! Na, ugrás, indulás, mert topog odaát a 
legényed. Majd a te szemedet töltöm a pipámba, ha elfogy a 
dohányom, jó lesz? Azt mondjad meg inkább, édesanyád beteg-e még, 
mi?" , Nem már. Vasárnap voltam odahaza, nincs már baja. Köszönöm 
szépen, Misa bácsi!” — És repül a Lány a vízen át, és ömlik a napfény a 
vízre, meg minden. Az öreg meg még utána óbégat, hogy , visszafelé 
helikopteren gyere! Ne lássam a színedet"! — Hát nem jó. Legalább 
stilárisan nem jó. Automatizált izék plusz népies idill. De hagyjuk is 


ezt a részét a dolognak. Nézzük csak a jelent. 

— Péter. Mondd, Péter! Miért olyan szörnyű .ez az egész anyag? 
Ez a tizenkilenc legépelt válasz! , Megriaszt a buzgóság ..." 

— Ne sírj. Csacsi vagy. Csacsi vagy, mint a Lány. Először is peched 
volt. Teljesen bizonyos, hogy nem volt szerencséd az alanyok 
kiválasztásával. Rossz fejeket húztál, és ez véletlen. Másodszor pedig 
— figyelj rám. Hát miért kapaszkodsz te a Révészbe? Miért a 
gyártásvezetőben  bíztál, a  házmesternében, a tanárnőben, a 
lakáshivatali tisztviselőben? Bízzál a Lányban. 

Most nem lát semmit a Lány. Mire visszaviszi a komp, beborult az 
ég, és szél lett. Mire a parttól hazáig ér, már éjszaka van és tél. 
Havaseső esik, és a Lány szalad a földeken át valamerre, szántásokon, 
gátakon, fázik és csupa csaták. Elszakad a szandálja, kézben viszi 
tovább. Beszalad egy letört, üres kukoricásba, és nem talál ki belőle, 
megáll és bőg, áll és csak bőg, és nincs mit kiabáljon, csak áll, és 
figyeli a könny ízét. Már hó esik, és zizeg a kukoricaszáron, és 
fehéredik körülötte minden. Már lassan indul el. Fényt talál, a fény felé 
indul. A fény eltűnik. Új fényt keres, és lassan megy. Fehér legelőn 
megy át, és nem tudja hinni, hogy itt még egyszer meleg állatok 
legelhetnek. Mikor eléri a fényt, a házat, megáll az ablak előtt, és 
kintről nézi az asztalon az alig égő petróleumlámpát. Már nem tudja, 
miért jött és hová futott. Összehúzza magát és ... — Igen, a Lány most 
nem lát semmit, és úgy gondolja, hogy minden végérvényesen 
megváltozott, nyár helyett tél lett. 

De ne félj. Hiszen te tudod, hogy a telet tavasz követi. És azt is, 
hogy ezt a Lánynak is tapasztalnia kell majd. Tudod, mit ír a Fiúnak, 
már február végén? Hallgasd meg. 

„Kedves Pisti! Elcsendesedett már a szoba,, és egyedül maradva 
megpróbálok levelet írni neked, gondolataimat ilyen formában 
elküldöm tehozzád. Igaz, te már azt gondolod, elfelejtkeztem rólad, 
nem, de nem volt alkalmam, hogy írjak eddig. Sokat gondoltam rád, 
vajon nem-e haragszol még, és talán már ez is hátrált a levél írásától. 
De most elgondoltam, hogy hátha megértesz engem, és válaszolsz a 
levelemre. Nagyon szeretnélek már látni, és veled egy-két órát tölteni, 
mert ami elmúlt, az egy gyönyörű álom vagy egy érzés, ami gyötör e 
világon. Ne ítélj meg e levél olvasásán, hiszen néked is vannak 
vágyaid, amit szeretnél valósággal elérni. Nagyon sokszor kezembe 


veszem fényképedet vajon az vagy-e, aki voltál? Gondolsz-e rám úgy, 
mint régen? Ha úgy gondolod, hogy még meg tudsz bocsátani, akkor 
légy szíves, írd meg, mikor tudnál eljönni, vagy mikor van időd. 
Tovább nem is zavarlak, lámpám fénye hunyorog, az óra mutatója is 
felezi az éjszakát, a gondolatok helyét kéri az álom, búcsúzok hát 
szeretettel — Erzsike. Maradok őszinte válaszod reményében." 

— No. Tíz perc múlva tíz. Hát, fel a fejjel. Volt egy aktatáskám is. 
Szedd össze magad, gyerek. Hülye vagy, nem mutattam meg a 
kézirataimat. Kifizeted az én kávémat is, rendben? 


PANDAMACKÓ 


Azzal indult a dolog, hogy a moszkvai állatkert fiatal nőstény 
pandamackójának nemi élete válságba jutott. 

A moszkvai nőstény pandamackó nemi élete azért volt problémás, 
mivel ő volt az egyetlen szovjet pandamackó. Eredetileg volt 
Moszkvában fiatal fiú pandamackó is, de az még régen, mindkettőjük 
serdülőkorában jancsiszöget nyelt, állítólag egy látogató, valami grúz 
krapek adta be neki a jancsiszöget, és megdöglött, így legközelebb 
csak Bécsben lakott pandamackó, de az is nőstény, azután lett volna 
egy Londonban, az hím, de már teljesen lestrapált példány, szóba sem 
jöhetett, másrészről viszont a helyzet tarthatatlan volt már, a moszkvai 
pandamackó kiegyensúlyozatlan szexuális élete, amit a tévé is 
többször közvetített, szóval hogy nem juthatott abszolúte semmihez, 
már kezdett az idegeire menni a moszkvai nőstény pandamackónak, 
először a kedélye borult el, azután az emésztése ésatöbbi. Szóval 
kellett volna nagyon egy kan. 

Két lehetőség jöhetett számításba, vagy Melbourne, Melbourne 
hemzseg a pandamackóktól, vagy Chicago, mert ott is lakott egy 
fiatalember, illetékes szervek összevetették a két pont Moszkvától mért 
távolságát, kilométerben és devizában és egyáltalán, meg állítólag 
talán beleszóltak a kérdésbe olyan szempontok is, hogy kelet-nyugati 
kézszorítás, párbeszéd, mittudom én, egyszóval végül is a chicagói 
pandamackó utazott Moszkvába kézszorítani, illetőleg a fentiekben 
körvonalazott programot lebonyolítani. Ünnepélyes külsőségek között. 

A nászt már a landolástól, a lukacsos fedelű láda felnyitásától 
kezdve az intervízió is közvetítette, pontosabban nem is annyira a 
nászt, mint inkább a sajnálatosan meghiúsult, sőt kudarcba fulladt 
aktust, mert nem ment a dolog. Hol úgy látszott a képernyőn, hogy a 
szovjet lány nagyon is hajlamos, csak az US-fiú gátlásos, máskor meg 
úgy tűnt, hogy éppen ellenkezőleg, a fiú férfias volt, csak a kislány 
volt túlságosan nőies, de sehogy nem jött ki a lépés, nagy hecc volt, 
ezek a linkócik benn a klubban nézték a közvetítést, és dőltek a 
röhögéstől, ez oltári, figyelitek, hát nem izélnek, azért se izélnek, és 
aztán rögtön, hogy: figyeltétek, az amerikai nem hajlandó, ez a 
helyzet, az amerikai úgy döntött, hogy ő nem fekszik le, akárkivel 
nem, hát ez óriási, be kell pisilni. Ott volt a nagyfőnök is, és csitította 


őket, hogy ejnye már, nem arról van itt szó, hanem egész egyszerűen 
csak arról van szó, és megmagyarázta nekik, hogy ez nem politika, hát 
csakugyan el kell képedni ezeknek a hülyéknek az eltorzult szexuális 
megérintette az EGYES SZÁMÜ ISTENI SZIKRA miszerint mi most 
pillanatok alatt forgalomba fogunk hozni másfélmillió darab műanyag 
pandamackót, elsősorban nyugati exportra. 

A JEJÁT, a Józsefvárosi Egyesült Játékszeripari Tröszt 
elgondolásainak a nemzetközi helyzet határozottan kedvezett. Az 
elkövetkező hetek eseményei messszemenően igazolták a szikra isteni 
voltát. A kísérletet Moszkvában még többször megismételték, már tévé 
nélkül, most már csak az újságok írták meg, hogy nem és nem, míg 
végül a kelet-nyugati párbeszéd záróközlemény nélkül abbamaradt, 
újfent léglukacsos párnázott láda, légikikötő ésígytovább a világsajtó 
pedig pompásan aládolgozott a Trösztnek, bizonyos hidegháborús 
körök persze hogy arra próbálták terelni a történtek súlypontját, hogy a 
karakán amerikai hímpanda meg ilyesmik, és leginkább csak ezzel az 
üggyel foglalkoztak a külpolitikai kommentárok is, hát éppen üres 
hetek voltak külpolitice, csupán leszerelési konferencia és vietnami 
háború. A nagyfőnök mondta egyrészt, hogy ízléstelenség már az 
állatkertet is a politika arénájává deformálni, másrészt pedig, hogy 
hajrá, Józsefváros, mozduljunk, fiúk, mert másnak is leeshet a tantusz, 
most minden a sebességen múlik. A nagyfőnök okos ember, viccen 
kívül, komolyan beszélek, most mit röhögtök, becsszóra, azért 
ehhez tényleg ért, édesapám, a prémiumod nem az ilyesmikből van? 
mi? na, hát akkor mit vigyorogtok? 

No, szóval most minden a sebességen múlik, hát csipkedjük akkor 
magunkat. Szájfert Árpi mondta, hogy ő már ugrik is ki Bécsbe, és 
csinál egy koffer rajzot az ottani pandamackóról, volna eszed, édesem, 
Bécsbe menni, mi, hát azt azért nem, megcsinálhatjuk azt Moszkvában 
is, fiúk, ki tud oroszul, vagy nem is kell, Botond kimegy, neki van 
franciája, azzal elboldogul, megálljunk csak, még jobb, hiszen van 
nekünk egy kooperációs szerződésünk az alma-atai játékárugyárral, 
még úgyse használtuk semmire, azok minden további nélkül 
körülrajzolják nekünk a moszkvai pandamackót, útlevél nélkül, ez az. 
Nyomás, uraim, közben máris lehet piacokat keresni. 

Bizonyos késedelmek azért előálltak részben már a rajzokkal, 


részben pedig a minisztériummal meg a nyersanyaggal, ennek ellenére 
decemberre készen volt a prototípus, és indulhatott a gyártás, 
szerencsére a piac is jól bejött, Norvégia, Törökország, Portugália, 
Monaco, összesen negyvenkettőezer pandamackó simán elmegy, ez 
viszonylag óriási dolog. A tervrajzon a nagyfőnök szerint túl kicsi volt 
a fej, főleg a hátsó lábakhoz képest, hát nem? de csakugyan, hát nem 
érdekes, semmiség, napok alatt módosítani tudtuk a fejet nagyobbra, a 
hátsó lábakat kisebbre, a mellső lábak viszonylag rendben voltak a 
gazdasági igazgató szerint is, azért azt is módosítottuk viszonylag 
gyorsan, a fülek még nem látszottak megoldottnak, többen úgy 
emlékeztek a képernyőről, hogy a fülek nem így, hanem jobban haránt, 
viszonylag merőlegesen, és kétségtelen, hogy az Alma-Atából jött 
rajzokon a fülek nem voltak egyértelműek, most végül is nem tudom 
már konkrété, hogy mi lett a fülekkel, átterveztük a füleket, vagy 
maradtak úgy a fülek, mindegy, viszonylag. A műanyag nem ment. 
Úgy nézett ki az ábra, hogy vagy műanyag, de akkor késünk négy 
hónapot, vagy tartjuk a határidőt, és viaszosvászon, ráadásul a 
viaszosvászon fillérekért, valami elfekvő készletből, exportból 
visszajött tétel, megközelítőleg a tervezett színekben, véletlenül, hát 
szóval akkor viaszosvászon. Afrikkal tömve. Aztán még volt egy ilyen 
menet is végül, hogy ezek a marhák előálltak, tekintettel a nyugati 
igényekre, összefüggésben az alapsztorival, egyszóval, hogy nem 
ártana kidomborítani pandamackóink ivari jegyeit, konkrété férfiúi 
mivoltát, de erre már a nagyfőnök goromba lett, az ízléstelenségnek is 
van határa, satöbbi, fel is vetett egy ellenjavaslatot, szinten 
nemiszervvel kapcsolatban, tökéletesen igaza volt. Tessék kezdeni a 
gyártást. 

Április végétől júni elejéig elindultak az összes ládák, 
negyvenkettőezer pandamackó, rövid kis ünnepség, repi-konyak, 
társadalmi szervek ésatöbbi, júni közepétől júli végéig visszaérkeztek 
az összes ládák, harminckilencezer pandamackó, háromezerrel nem is 
tudom, mi lett, az elkallódott az oda-vissza úton, vagy átvették talán, a 
jó isten tudja, zavaros história, lényeg, hogy sajnos viszonylag 
megfeneklett az akció mégis. Nem tiszta, hogy voltaképpen miért, csak 
egészen rövid levelek jöttek a partnerektől, és nálunk sem minden 
szivárgott ki, inkább csak kombinálgattunk, többen azt mondták, hogy 
mégis jobb lett volna a Brehm-ből kirajzolni a mackókat, mert szar 


volt a szovjet rajzanyag, de hát ugyebár mit lehetett tenni, ha egyszer, 
szóval, ez azonban nem is igen volt igaz, talán még ami terveink sem 
voltak teljesen rosszak, Botond meg Árpi nem is akkora hülyék, 
tervezőnek igazán elmennek, azután tudom, hogy valami ilyesmi is 
volt, hogy Norvégiába viszonylag penészesen érkezett az áru, állítólag, 
a portugálok szerint meg a cérna nem ért semmit, amivel varrtuk az 
állatokat, mert mire Lisszabonban kihajózták őket, már jött ki belőlük 
az afrik, pontosabban nem is annyira afrik, hanem ez a bugaci 
afrikutánzat, árvalányhaj, és hogy a törököknek mi nem tetszett, azt ők 
tudják. A monacóiak úgyszintén. Meg azután lehetett egy jó adag 
politika is a dologban, hát nyilván. 

Akkor nagy gáz volt. Ugrott a prémium, egész évi 
nyereségrészesedés, akkor lett volna szó az üzemi bölcsődéről is, de a 
nagyfőnök mindjárt megmondta, hogy majd ő mindjárt megmondja 
hogy mit, de nem ám bölcsődét, még mit nem, és miből, és egyáltalán 
a nagyfőnök nagyon el volt keseredve, hogy ez itt egy kupleráj, 
mármint a Tröszt, a JEJÁT, és ő hiába teszi ki a lelkét, nem képes 
velünk zöldágra vergődni, valami marhaságot mindig elszúrunk, és 
ő itt is fogja hagyni az egész rohadtságot, komolyan. Igaza volt, 
messzemenően. Ráadásul a minisztérium is tökéletesen egyetértett a 
nagyfőnökkel abban, hogy a Tröszt, a JEJÁT egy nagy kupi, ezért a 
nagyfőnök kénytelen volt megmagyarázni a minisztériumnak, hogy a 
Tröszt, a JEJÁT korántsem egy nagy kupi, egyszóval bonyolult helyzet 
alakult ki, és nem volt könnyű dolga a nagyfőnöknek, és akkor a 
belkereskedelem sem akarta átvenni a pandakészletet, ez most a 
mechanizmusnak egy ilyen kóros kinövése, hogy nem muszáj 
átvennie, ha nem akarja, nyilván csak időlegesen, és akkor ráadásul az 
EXPTRANSZ, a szállítóvállalat is pert indított a visszáruzás költségei 
miatt, meg még a raktározási költségek is. Hú. Akkor eléggé le voltunk 
törve. 

Ez már egy Jó éves ügy, a pandamackók, sőt másfél, úgy van, mert 
ősszel kezdődött, persze, hiszen a pandamackóknál is ősszel van a 
bőgés, vagy bugás vagy koslatás vagy hogy mondják ezt pandamackók 
esetében, üzekedés, szóval jó másfél éve volt már a moszkvai nász, de 
a káros kihatásai egészen mindmostanig kihatottak, mivel a raktározási 
költségek változatlanul, sőt fokozottan, mondhatni halmazatban 
halmozódtak, és ne adj" isten, hogy az állatoktól szabadulni lehetett 


volna, de akkor végre jött az árvíz. 

Bent a klubban nézte a közvetítést az egész banda, ahogy a 
monitorok vagy naszádok vagy rohamcsónakok vagy micsodák 
hozták ki a tengerből a síró szamosközi gyerekeket, és a riporter 
közben szövegelt, hogy nem nemzeti tragédia, de azért bizony 
tragédia, ezeknek a gyerekeknek az maradt, ami rajtuk van, egy 
rongybabájuk nem maradt, mondja a riporter, nahát pontosan itt jött 
aztán az 


ISTENI SZIKRA NO. 2. 


és persze kitől megint? megint csak a nagyfőnöktől, hogy tudniillik 
pandamackókat az árvízkárosult gyermekeknek. 

A szikra már első ránézésre nyilvánvalóan isteni, de vajon nincs-e 
késő, srácok, meddig szokott tartani egy árvíz, fejvakarás, hát bizony, 
ha a" gyerekek ma motorcsónakban láthatók, akkor máris megette a 
fene, mire mi a pandamackókkal felvonulunk, ajaj, de azért semmi 
hézag, idevigyázzatok, a Szamosközről valóban lemaradtunk már, az 
reménytelen, de nincs azért nemzeti tragédia, nagyfőnök, mert egészen 
biztos, hogy a középső szakasz sem ússza meg ilyen magas vízállás 
mellett, Tiszafüred, Martfű, Szolnok, szerintem nincs semmi baj, mert 
tuti, hogy még az alsó szakaszon is nagy aréna lesz, ma beszéltem az 
unokatestvéremmel, aki az efemben van, és tegnap járt lenn Szegeden, 
és meséli, hogy odalenn nagyon be vannak tojva, és van is rá okuk, 
szóval szerintem miénk a pálya és miénk a tér és minden oké, de azért 
holnap próbálhatunk valami hivatalos bizalmas prognózist is szerezni, 
no, hát rendben van akkor, azt mondja a nagyfőnök, és oszoljunk is, 
reggel pedig sorompóba, viszlát, uraim, holnap reggel, és most aztán 
igazán halálpontosan összehangolt és villámsebes akciót várok, 
mondja a nagyfőnök. Most minden a sebességen múlik! Ah, csak 
legalább ennyit felfogna a mechanizmus lényegéből az én fafejű 
káderparkom! 

De aztán nem volt oka panaszra a nagyfőnöknek. Három nap alatt 
sínen volt minden, sőt lényegében két és fél nap alatt, igaz hogy 
mázlival is, mert kiderült, hogy a nagyfőnök meg a Vöröskereszt 
megfelelő illetékese jól ismerik egymást, együtt voltak politikai 
üldözöttek az ötvenes években, nem azért, a nagyfőnök akkor sem 
politizált, a jó isten tudja, hogy voltaképpen miért is, különben is 


teljesen mindegy, lényeg most, hogy minden egyből a helyén volt, 
először arról volt szó, hogy mi szállítunk bérmentve a helyszínre, de 
aztán el lehetett intézni, hogy inkább adunk öt százalék árengedményt, 
tekintettel a tragédiára, viszont az EXPTRANSZ számláját Oslótól és 
Konstantinápolytól Tiszaroffig és Tiszakécskéig kifizeti a 
Vöröskereszt, az EXPTRANSZ is örült, nagyon is, és azonnal 
szállított, és mire a középső és alsó szakaszon a buzgárok és 
óriásbuzgárok működésbe léptek, a negyvenkétezer pandamackó, 
megannyi karakán fiú, bár ez végül is nem volt jelölve rajtuk, már ott 
volt a gátakon, helyesebben csak harminckilencezer, mert az a 
bizonyos háromezer nem lett meg. Kár pedig. 

Dilis napok voltak azért ezek, túlságosan fel voltunk húzva, mint 
egy frontátvonulás, rohangászás, idegesség, minden, jött a 
segélyjegyzés is, mindenki beírta az ötven vagy nyolcvan forintot, de 
Mihálkovics Botond, aki valamiért pipa a nagyfőnökre, háromszázat 
írt, utána került csak a nagyfőnökhöz az ív, megnézte, és rettentő 
dühös lett, persze azonnal látta, hogy ellene megy ki a buli, nagyon 
ordított, hogy marhák és csibészek, az árvízkárosultakon nem így kell 
segíteni, tökéletesen igaza volt, aztán nagyon elkeseredve beírt ő is 
háromszázhúszat, mi mást csinálhatott volna ezek után, de a 
machinációk még ezzel sem értek véget, mert a Szájfert Árpinak meg, 
aki kihúzta a rubrikáját, semmit nem jegyzett, a gazdasági igazgató 
fegyelmi akart adatni, csak hogy a nagyfőnökkel feleseljen, a fegyelmi 
nem ment, de akkor a gazdasági igazgató nyilvánosan 
megszégyenítette Árpit, a fizikaiak jelenlétében, persze, mit értenek az 
egészből a fizikaiak, és különben is tehet egy szívességet a gazdasági 
igazgató, a nagyfőnök megint dühös volt, mert látta, hogy megint 
ellene megy ki a buli, és nehezére esett, hogy muszáj neki is csóválnia 
a fejét, amiért Árpi nem jegyzett segélyt, nyilvánosan. De azért ezek 
csak mellékzöngék voltak, és viszonylag nem jelentősek, a lényeg, 
hogy a lényeg rendben volt, nyereségrészesedés, prémium, még a 
bölcsőde is, tulajdonképpen mindenki örül, és egész másak lettek az 
arcok, sőt az emberek, a Tröszt önmaga ellentétébe csapott át, 
valósággal, viszonylag. 

Kis rövid ünnepség a klubban, repi-konyak, társadalmi szervek 
ésatöbbi, megnéztük a tévéközvetítést is az árvízről, csakugyan ronda 
nagy a víz, a tengerből naszádok vagy gályák vagy rohamcsónakok 


vagy micsodák hordják ki a síró falusi gyerekeket, mindegyik szorítja 
a pofijához a pandamackót, cl kell érzékenyülni, nem nemzeti tragédia, 
de azért bizony tragédia, örültünk meg büszkék voltunk, na, milyen fej 
a nagyfőnök, tipp-topp fej, szerintem tipikusan az a fajta szakember, 
akit nyugaton is megbecsülnének, mennyivel okosabb lenne itthon 
megbecsülni, dehát ugye, hiszen lényegében csakis neki köszönhetjük, 
aranyat érő isteni fej, szóba jött a bölcsőde is, januárban letesszük az 
alapkövét, vagy legkésőbb jövő év végéig, kis rövid ünnepség, kijön a 
tévé nyilvánossága is, lehet már gyereket csinálni, azért ez nagy dolog, 
viszonylag óriási dolog, repi-konyak, társadalmi szervek ésatöbbi 
ésatöbbi ... 


VONAT 


És akkor felszálltam a vonatra és egész jól nézett ki a dolog mert 
alig voltak csak egy fiú meg egy lány leültem hallgatódzni és néztem 
ki és hallgattam hogy játszanak azt mondja a kislány hogyhogy hívják 
és feleli a fiú hogy Vidra Gusztáv kezicsókolom szolgalatjára és 
mondja a lány hogy hülye név és azt feleli a fiú hogy meglehet 
kezicsókolom de hát én pont pont pont azt mondja a kislány na jó hát 
én megértem magát meghat végül is csakhogy másrészt mondja látott 
már maga vidrát azt mondja a fiú parancsára láttam tükörben láttam 
vidrát azt mondja a lány primitív ember a vidrának négy lába van lapos 
feje és fényes bundája halakra vadászik a patakban roppant fürgén és 
ügyesen és hal alakú pikkelyes farka van azt mondja a fiú ami a 
farkamat illeti maga malac mondja erre a lány jó ezt mind 
megengedem azt mondja a fiú de kérném szeretettel nekem eddig még 
mindenki azt mondta hogy azt a pikkelyesfarkút hódnak hívják azt 
mondja a kislány nüm nüm elvtikém a pikkelyes a vidra farka azt 
mondja de már ő sem biztos benne. Akkor már örültem és 
reménykedni kezdtem hogy jön talán a nyugalom órája. Láttam hogy 
kint tavasz van, meg láttam, hogy a kislány csinos és szép és valami 
megoldási lehetőség kezdett kirajzolódni előttem és egyre biztatóbb 
lett az egész. Örültem mikor láttam hogy ebben a megoldásban nem is 
kell elkívánnom a kislányt a fiútól sőt egyáltalán semmi csúnyát nem 
kell tennem mégis megoldást kapnak talán a dolgok és egyre jobban 
felizgatott a kínálkozó kibontakozás. Óvatosnak kell lennem, mindig 
átverem magamat efféle ideákkal miért vagyok hiszékeny de talán 
most mégis jön mégis a nyugalom órája hát egyszer jöhetne nem? 

Ezek meg bámulják egymást egészen hülyén, mert mind a kettőnek 
az emlékezetéből kicsúszott a vidra is, a hód is. Besiklottak a patak 
hínáros vizébe, és már nem lehet látni a farkukat, már teljességgel 
eldönthetetlenné vált, hogy melyik a pikkelyes. Örültem. 

— Nem lényeges — azt mondja a kislány. — Viszont az előbbi 
megjegyzésem nemcsak a vezetéknevét illette, hanem a keresztnevét 
is. 

— Pardon, a melle ... 

— Miket merészel? — Szóval a keresztnevét, mondom. Kislány 
koromban volt egy fekete színű malacom, csak a jobb fenekén volt egy 


rózsaszín folt, fekete volt a meztelen orra is — na, azt hívták 
Gusztinak. De hát az először is legalább Guszti volt, másodszor 
pedig — röfögött. Tudomása volt minderről? 

— Nem, nem, legalábbis ... Persze tudom, hogy ez nem szolgálhat 
mentségemül ... Egyébként, hol volt mindez? Guszti, hová való 
illetőségű volt Guszti? 

— Hernyék. Egy Hernyék nevű falu Zala megyében. Csakhogy itt 
most én kérdezek és maga felel. Az előbbiekhez még: Ha lesz egy kis 
ideje, lesz szíves majd hatékonyan tudatosítani magában, hogy nem a 
vidra nevű laposfejű halfarkast nevezték ... 

— Pardon. , Halfarkas" — nem jó. A halfarkas egy madár. Van egy 
olyan nevű madár. Ugyanis a papám ornitológus ... 

— Csendet kérek. Tehát hogy nem a vidra nevű fényes szőrű 
haltolvajt nevezték el magáról, hanem fordítva. Ostoba fráter. Igen? 

— Szolgálatára! 

— Helyes. így már szeretem. Gyerünk tovább. Lakás? 

— Vörös Hadsereg u. huszonnégy, földszint kettő. 

.— Három szoba, összkomfort? 

— Egy szoba. 

— Fürdőszoba? 

— Használat. 

— Kert? 

— Lichthof. 

— No jó. Hát akkor, elvtárs, majd ki fogunk szállni a lakására, és 
kivizsgáljuk a dolgot. Bélyeggyűjteménye van? Maga gengszter ... A 
lakását mondtam, vadállat! A laka... Te! Te! 

Már harsány tavaszi reménység robogtat előre. Lám. Kint meg a 
nyulak üzekednek. Üzekedő nyulakkal tele a határ, és a búza már 
majdnem kalászos. 

Akkor felszálltak a katonák. Illetőleg — katonák szálltak fel. 

— Srácok, tiszta üres. Szabad a hely? Srácok, szólni kéne a 
Petőéknek is, hová mentek a Petőék? Karcsi honvéd, szaladjál már 
értük, mondjad, van hely doszt! Mondjad a Petőnek Horvát honvéd 
kéreti! Vegyen tiszta alsót, és jöjjön azonnal. Na, futás, mit bámulsz? 
Ott vannak biztos a büfékocsinál, a bunkó parasztok. Srácok 
vigyázzatok arrébb, még odanyomakodok! 

— Odahaza nyomakodjál kispajtás. Gecsőkém a géppisztolyodat 


rakjad innen a francba ez a fakír aludni se tud már csak a 
géppisztolyával a feje alatt rakjad szépen a csomagtartóba ne féljél 
nem lopják el erre rendes népek laknak géppisztolyt nem lopnak a 
feneketeken vagytok-e már akkor folytassa Saliga a szűzmáriába 
nyomakodtok már ne gyertek többen Béres az anyádat még az ölébe 
ülsz az elvtársnőnek volna eszed teneked ugye? Na mi lesz már? 
Saliga folytassa! Kiment az őrségből a városba a srác. És? 

Akkor Saliga folytatta. 

— No. Szóval. Kiment az őrségből, ki a városba, éjjel. Csak úgy 
fegyverrel, minden. Nekiállt mászkálni az utcákon, kocsmát keresett 
vagy mittudomén. 

— Nem hallani, srácok, engedjétek ide a középre a Saligát. Nem 
hallod, Hütter cseréljetek helyet! Na! Aztán! 

— Na, aztán hát jött a városi járőr. Észrevették a srácok, mentek 
utána aztán meg elébe kerültek megállították, hogy mit csinál itt. Egy 
őrnagy meg egy srác vele az meg érted? majd mindjárt megmondom 
aszondja hogy mit csinálok avval kibiztosít és szépen derékon az 
őrnagyot meg a srácot de piszkosul, érted ... 

— Meghaltak? 

— Á fenéket haltak meg kispajtás már minek haltak volna meg csak 
éppen aszondták nocsak! mondd te mennyi golyót szeretsz a hasadba 
mi? na mégis fél tárral vagy egész tárral két-három darab elég abból 
hidd el énnekem elég a csömörig ne félj megtanították annak is, hogy 
ha már lő az ember úgy lőjön hogy utána az ürge ne sokat meséljen no 
akarjátok hogy végigmondjam nincs még vége ahogy ezt a kettőt az 
őrnagyot meg a másikat elnyírta a srác a lövésekre odament 
valahonnan egy rendőr szépen odasétált érted? hogy megnézi a hullát a 
srác meg szépen kényelmesen érted? szétlőtte a fejét a rendőrnek is 
aztán meg hozzáfogott még ott arénázni a városban a toronyórára 
lövöldözni meg tudja fene no hát aztán riadóztatták éppen az ő 
századát a bratyóm mesélte el ezt énnekem ő éppen abban a században 
volt őket akarták kivinni hogy lőjék le a srácot hát ok voltak ugye 
őrségbe ezek meg mondták hogy hát ők nem tudják lelőni vigyenek ki 
másik századot nem is lett belőle parancsmegtagadás nem lett semmise 
hát meg lehet azt érteni a saját komájukat velük egy századból jól van 
szóval vittek másik századot lett még azokból is úgy hiszem három 
vagy négy sebesülés csak a végén aztán elfogyott a srácnak a lőszere 


kiállt eléjük hát aztán szitává ment. 

— Minek csinálta? 

—  Bedilizett, nem érted? 

Falusi állomás parasztokkal, parasztok szállnak fel tyúkos 
kosarakkal megyünk tovább a peronon lányok vihognak. 

— Azért sok ilyen van a Pöttyös is nem sok híján megkapta a maga 
sorozatát tavaly melyik volt az a Pöttyös srácok amelyik rakéta alakú 
faliújságot csináltatott piros lécekből amelyik megszervezte a személyi 
állomány spontán jókedvét eszed veleje az a Sörös százados volt aki 
most a hadosztálynál van ez meg a Pongrác főhadnagy testnevelő tiszt 
ez iskolára ment Veszprémbe vagy hová de már ez se megy egy 
darabig őrséget ellenőrizni ez kezdte azt a hülyeséget hogy felmászott 
hátul a tűzoltólétrán és felülről lefele járta végig a naposokat hogy 
alusznak-e hogy volt ez Karesz hogy nyíródott ki ez a Pöttyös 
hallottam én ezt akkor csak már elfelejtettem nem nyíródott ki nem 
érted iskolára ment egy golyót szedtek ki a nadrágjából meg még 
persze egyéb dolgokat is felmászott a raktár tetejire és ráugrott az őrre 
de a srác már meghallott valamit elugrott érted? és jól állba vágta a 
Pöttyöst a tussal aztán meg amikor már a földön volt a Pöttyös 
ráeresztette az egész tárat de olyan oltári mázlija volt a krapeknak 
ahogy feküdt mind a lába közé ment az egész én nem tudom hogy 
lehet ilyen világtalanul lőni én nem így hallottam ezt hanem így 
hallottad nem így hallottad hanem hogyan hallottad én úgy hallottam 
hogy haragudott rá valamiér a srác erre a Pöttyösre és akkor 
nyavalyatörést haragudott hiszen elküldték a srácot utána szabira előbb 
hosszúeltávozásra utána meg egy hét szabira hazaeresztették azt hiszed 
a Pöttyös járta ki neki a szabit hát tudom pontosan pedig ezt a Pöttyöst 
egyszer csúnyán megfektették még mielőttünk tisztesek mesélték mer 
mindig ilyen fasza gyerek akart lenni aztán egyszer ahogy ment 
ugyanígy őrséget ellenőrizni hátulról persze nem a fölvezetési 
útvonalon hát lefektette a srác ráemelte a csúzlit kibiztosított és úgy 
kúsztatta végig a placcon hátrafelé a fölvezetési útvonalig a Pöttyöst 
káromkodott ám a Pöttyös piszkosul hogy lecsukatom de az meg csak 
szépen visszakísérte a fölvezetési útvonalig ott meg hátra arc futólépés 
az őrszobáig indulj mer ugye ő is fasza gyerek akart lenni ő is kapott 
egy hét szabit le is lőhette volna pedig a Pöttyöst mint a huzat ha a 
hullát ott találják ahol nem szabadna lenni neki sima dolog két hét 


szabi falusi állomás a peronon katonákat sorakoztatnak 

kopaszok 

szegény csórók! szerencsétlen szegények! kiskatonák! még milyen 
rövid a hajuk! nem baj srácok majd belejöttök! 

nézzétek ni a főtörzs elvtárs! ő ám a fáin gyerek! kibaszik ám a 
jónéppel azt hiszem! figyeljétek milyen okos feje van! nem baj ám 
srácok majd letelik! énekeljünk már nekik valamit halljátok? 

hühü srácok amikor én legutoljára leszek őrségbe leszerelés előtt én 
váltáskor kieresztek egy egész tárat az égbe! A jó szentségit egész tárat 
új évszázad kezdődik! Szilveszterkor éjjel őrségbe voltam, látom: 
éjfél, kialszik a városba a villany, leakasztom a csúzi it — PRRRR! — 
föleresztettem egy szép piros madarat! A srácok meg hallják ám a 
többi őrhelyen, hát ők is, sorba: — Prrrr! — kijöttek azér, kérdezi az 
őrparancsnok: mi az isten van? — Ezerkilencszázhatvanhét van! — 
mondom neki! Nem lett belőle semmi. De ha én egyszer utoljára 
leszek őrségbe, kieresztem még a póttárat is! 

Halljátok srácok énekeljünk már valamit ezeknek az árváknak itten 
hiszen mindjárt sírva fakadnak nem halljátok? 

Nem énekelnek. 

Megyünk tovább még negyvenhat nap hogyhogy negyvenhat 
negyvennyolc mi van ma nyolcadika van negyvennyolc nap nem 
negyvenhat srácok mi van avval a Ténagy-dologgal tudnak már 
valamit? honnan tudnának? milyen Ténagy-dologgal srácok? az a 
koma aki lelőtte a századost a hidászoknál? minek lőtte le? nem tudják 
nem érted? és csöndbe legyetek jön a Király 

tessék leülni őrnagy elvtárs srácok csináljatok már ott helyet az 
őrnagy elvtársnak van itt még hely tessék leülni őrnagy elvtárs! Nem 
ülök le fiúk van odaát helyem csak átnéztem ide hogy vannak miről 
megy a szó? Csak beszélgetünk őrnagy elvtárs a Ténagyot beszélik 
itten aki agyonlőtte a Gombkötő százados elvtársat azután meg saját 
magát. Hát ilyen megesik bizony ahol nem vigyáznak. Igen. Sok nem 
tudja megtanulni hogy a lőfegyver az nem játék! Azám. Mitőlünk is a 
Sipos őrvezető az a nagy kajlafülű aki most nemrég a Fő utcára ment 
az ha ivott nekiállt lövöldözni csak úgy vaktába hát hogy néz az ki? 
Hogy csak úgy vaktába lövöldözünk! Nem ül le az őrnagy elvtárs? 
Nem ülök le fiúk megyek vissza csak beszélgessenek nóta nincsen? 
Mondom én ezeknek épp az előbb mondtam nekik de süketek ezek 


őrnagy elvtárs meg álmosak hát ugye most egy kis szabadság volt nem 
helyes az a szabadság őrnagy elvtárs úgy eltelik az ember 
megnehezedik a szabadságban utána már dalolni se tud egész elmegy 
tőle az ember katonaformája őrnagy elvtárs 

na jól van fiúk csak beszélgessenek ez a Király rendes krapek na jól 
van szóval minek lőtte le a Ténagy a századost nem tudják? nem 
tudják csak hallották a két lövést a vécéből bementek hát ott a 
százados a földön meg ott a srác is a fejébe lőtt utána tele az egész 
inge babfőzelékkel. 

— Milyen babfőzelékkel? 

— Hát agyvelővel meg vérrel. Süket. 

— Minek csinálta, nem lehet tudni? 

— Nem lehet tudni. Megyünk. Lassan. 

Akkor aztán egy kis szőke, barna szemű parasztkatona felkiabál, 
az, amelyik kérdezte, hogy milyen babfőzelékkel, az ablaknál ült, 
nézett ki az ablakon, most felugrik, és felkiabál: 

— Gyerekek! Oda nézzetek! A rozs! Hányja a kalászát a rozs! Kinn 
van a kalásza! 

— Az istenedet, Kismóna, a szűzmáriába ugrálsz! Üljél le a 
seggedre, és fogjad be a pofádat! A kurva életbe! A kalászát a rozs! 
Lófasz a te valagadba, Kismóna, lófasz a valagadba! 

És Móna lezöttyen a padra, és ölbe ejtett kézzel nézi az elfutó 
rozsot, kalászos rozsot. 

Megyünk. 

Tiszta vagyok és darabokra tépett. A fejemet kellene ütni valamivel 
vagy verni valamibe, hogy megint összemosódjanak legalább és 
összetompuljanak a dolgok. Erősen verni. 

Megyünk. Este van már és csendesen beszélgetnek a katonák arról 
hogy van belőlük amennyi csak kell van annyi mint réten a fűszál 
mennyibe kerülnek? á semennyibe se kerülnek az ember egy kicsit 
besegít a lelkivilágukba aztán jól van park meg van jó puha park van 
arra kintebb meg a parton fűztelep jó hely ez jó város nekem harmadik 
helyem ez de mind közül a legjobb másik kettő meg az ablaknál a 
rozsos ablaknál én nem sokat gondolkoztam aláírtam — ha a számítását 
megtalálja benne az ember — tudod pajtás én mindigis szerettem az 
egyenruhát megyünk éjjel van már a katonák alszanak tátott szájjal 
maradnak a gondolatok a rossz világításban a nap törmelékei nem 


lehet semmire menni velük nem szabadna utazni hányadik a büfékocsi 
hű az messze van nem tudsz átmászni komám aludjál inkább maradnak 
a gondolatok csupa törmelék ki kéne üríteni ki kéne burítani olyan 
deszkacsúszdára önteni nem pedig át— meg .átlapátolni egyik sarokból 
a másikba hiszen törmelék a borotvával összeszabdalt nap szeletei 
darabjai a civil pikkelyesfejű hód vagy vidra is a kislánnyal csendesek 
nyitott szemmel utaznak darabokra törve kemény a térded mi ez a 
csont kemény aludni szeretnék mit csináljak ha kemény csukd be a 
szemedet és legyél csöndben ha aludni akarsz mit csináljak ha kemény 
takarj be hideg lett? nem lett hideg minek nyügösködsz mivel 
takarjalak be maradj csendben a ballonom jó? semmi esetre sem lenne 
szabad utazni mit csináljak a nap törmelékével semmi esetre sem lenne 
szabad gondolkozni kicsiny töredékek csak mint az állomási söntés 
ahol egy öreg tót paraszt szépen énekelt és akkor mondták neki kedves 
bátyám kérdezek én magától valamit milyen országban vagyunk ezt 
mondaná meg nekem ha meg nem sértem magyarok vagyunk vagy 
nem vagyunk magyarok erre feleljen csak énnekem jól van? 
Magyarországon vagyunk vagy nem vagyunk Magyarországon nem az 
hogy bántani akarnám nem is olyan ember vagyok nem bántsa itt 
magát senki se nem kell félni csak erre feleljen megmondhassa 
nyugodtan nahát Magyarországon vagyunk vagy hol az anyánk 
picsájába vagyunk és még apróbb törmelék egészen apró átmeneti 
bárcák mai fagylaltkülönlegességeink Kunst der Fuge 
információelmélet MÁV HUNGÁRIA Ky 390 096 ulti koton édesipari 
dolgozók Braun Aladár és Fia terménykereskedők a Hygiene 
Tankönyve lottózni kell muszáj Kedves Vendégünk! Kérjük csak az 
Asztalára helyezett számla alapján fizessen! Utasellátó! répaegyelő 
lányok Pásztori Múzsa típustervek középblokkos társasház- 
építkezésekhez a magyar foci soha nem lesz már a régi József Attila 
Üdítő Frissítő Gyümölcs Lé bérkerettúllépés radioaktív izotópok 
Békeunió vibrafon milyen lehet Pádua még nem láttam nehézségek a 
stoplámpába való cseresznyeizzó folyamatos kereskedelmi 
forgalmazása terén miért mennek a nők mindig kettesével pisilni ó egy 
Alfa Romeo Fra Angelico Táncközben  lekérés tilos! 
utasbalesetbiztosítás lettem vóna inkább szép habos folyóvíz lettem 
vóna inkább szép habos folyóvíz éjfél elmúlt és hagyjuk magunkat 
hogy vigyen a vonat egészen apró darabokban ide figyelj csak nem 


alszol? nem alszom ne aludjál álmodtam ne aludj elmondom az álmom 
álltunk fekete föld volt a lábunk alatt és fent sárga volt az ég körben 
meg fehér sziklák de az ég tiszta sárga volt cl tudod képzelni? sárga és 
ott repült fölöttünk lassan körbe egy sas megálltunk és kezdtük nézni 
hogy milyen szép a sárga égen a fekete sas ahogy repül körbe fent és 
akkor észrevettük hogy az egyik sziklán ott ülnek a kis sasok 
sasgyerekek ez a: nagy az apjuk volt biztosan és; le is szállt hozzájuk 
és akkor az öreg sas meg a kis sasok egyszer csak elkezdték csipegetni 
a csőrükkel az eget és kezdett lyukadozni az ég! tudod képzelni? 
lyukadozni mint egy héj és álltunk és izgatottan vártuk, hogy mi lesz 
mögötte mi van az ég mögött az ég fölött a sasok meg csak csípték már 
egészen nagy lyuk volt az égen — 

De nem volt semmi se az ég fölött. Csak ugyanolyan sárga ég volt 
fölötte is jó igen próbálj meg aludni nem akarok aludni fázol? kicsit 
fázom hideg a ballonod nem tudok aludni mikor érünk oda? 
nemsokára nem hiszem el pirkadni fog már? igen nemsokára pirkad 
nem hiszem el csak ha komolyan megígéred mit látunk ha 
kivilágosodik rozsot látunk nagyon ígérd meg hogy rozsot látunk ugye 
megígéred kicsit fázom 

megyünk 

még nagyon messze vagyunk 

és egészen apró darabokban vagyunk 

visz a vonat — 


ADALÉKOK A FASIZMUS TÖRTÉNETÉHEZ 


— Hadirokkantak. Hadirokkantak. Hadirokkantak ... 

— Mindenki és minden hadirokkant. 

— Valószínűleg jóvátehetetlenül. Illetve éppen ez a probléma, hogy 
javát ehetetlenül-e. Minden körbe-körbe forgolódásunk témája ez — 
Próbálgatjuk rá a patetikus, a cinikus, a giccses válaszokat, hogy 
aztán mindent ki kelljen dobni, új cigarettára gyújtani, és kezdeni 
megint elölről. Míg meg nem telik a hamutartó. Míg olyan nem lesz a 
szájunk íze a Kossuthtól, mint a pöcegödör. 

— Kellene odatenni még egy kávét ... 

— Vagy próbálja az ember válasz nélkül hagyni. Nem tudomásul 
venni a maga részéről hogy hadirokkant, hogy ő maga hadirokkant, 
hogy hadirokkant a ház, amelyben lakik, hogy hadirokkant a gyár, a 
munkapad, az íróasztal, a földek, amelyeknek teremni kellene, a 
törvények, a zene, az egész, díszmenet hadirokkant, teljességgel 
hadirokkant, teljességgel féllábú, teljességgel félszemű,  félkezű, 
félheréjű, féllelkű. De legkivált forradásos. 

— A sógorom — hadirokkant — dolgozik egy hadirokkant gyárban. 
Művégtagokat vagy miket csinálnak. Művezető, bár hadirokkant. A 
főnöke is hadirokkant, a munkásai viszont hadirokkantak. Részben 
tudják magukról, részben nem. Részben tagadják, hogy hadirokkantak, 
részben meg reklámozzák a rokkantságukat. Nem értik, hogy mit 
jelent a , hadirokkant" szó, és mindent rokkantságuk jegyében tesznek. 

— A hadirokkantak mint politikai erő, biztosítják, hogy soha többé 
ne legyen háború. 

— A hadirokkantak mindent elöntő tömege biztosítja, hogy ezután 
már mindig csak háború legyen. 

— Nem baj. Vannak rossz hadirokkantak, és vannak jó 
hadirokkantak. 

— Csak hadirokkantak vannak. 

— Ismertem egy hadirokkantat... 

— Fel kéne tenni még egy kávét ... 

— Jó lenne egy nő. Egy hadirokkant nő ... 

— Én hadirokkant vagyok ... 

— Na, természetesen majd meghalnak a hadirokkantak, 
kiszámítható, hogy mikorra, teljesen el fognak tűnni. Beszéltem egy 


demográfussal... 

— És akkor kiderül, hogy az utódaik is hadirokkantak. A születő 
gyerekek lelke félszemű. Megszületnek — és a lelkük bal lába le van 
amputálva. Vagy a jobb! Anyajeggyel születnek —anyajegyük ronda 
forradás. Félheréjű lélekkel születnek. És az újjáépült gyerekszoba 
falára felrajzolják azt a picsát, amelytől az apjuk okádott a 
lövészárokban. 

— Közismert kép viszont a bombatölcsér, amelyet benőtt a gaz — 
Vagy ugyanúgy a pipacs. Vagy ugyanúgy a gabona. Nem tudom — talán 
egy kis jóakarattal... Beszéltem geológussal: kiszámítható, hogy a 
tölcséreket domborzatilag mennyi idő alatt tünteti el az, erózió. 

— Kérdés viszont, hogy ez a vegetatív, természeti folyamat 
serkenthető-c mesterséges úton, emberi beavatkozással. 

- És sajnos hozzá kell tennünk, hogy ennek a természeti 
folyamatnak a pozitív eredményű működéséhez is szükséges lenne, 
hogy magát a vegetatív folyamatot a hadirokkantak aktív békeakarata 
őrizzék. 

— Ami viszont ... 

— Másképp az új bombatölcsérek ... 

— Muszáj lenne még egy kávét ... 

— Vannak azután, akik — és nem is hazugságképpen, hanem igazán 
pozitív szándékkal — ellenszegülnek a rokkantságuknak, megtagadják, 
rokkantságukat. Isten tudja, hogy tulajdonképpen rokkantak-e vagy 
nem, mindegy, esetleg nagyon is sebesült kárral pajzsot tartanak a 
bombatölcsérben serkenő búza meg az újszülöttek elé, szemben a többi 
rokkanttal. És nem akarják tovább hagyományozni a saját fájó 
rokkantságukat. 

— Mindegy. Ezeket mindazok a rokkantak, akik magukat hazug 
szándékkal mondják épnek, hazugnak fogják bélyegezni, pajzsukat 
hadiszerszámnak fogják kikiáltani. Nemhogy a csecsemők védelmére, 
de saját életbenmaradásukra sem lesz módjuk. Hiszen a törvények is 
hadirokkantak, azokra vannak méretezve, akik nyíltan vagy leplezetten 
— vagy akár színlelésből — hadirokkantak, az épeknek vagy épek 
módjára élni akaróknak nem nyújtanak semmiféle életlehetőséget. 
Ezek tehát kötélen végzik, saját kezük vagy másoké által. 

— Az isten szerelmére egy kávét... 

— Vagy legalábbis nagyon-nagyon kérdéses az eredményességük. 


Egyénileg nem javasolható, "álláspont. 

— Nem, ugye? Maximum az javasolható, hogy kifigyeljük a 
sorsukat: vajon mire jutnak? — Nem, nemi Könyörgök! Egy nő kellene! 
Egy nem hadirokkant nő!! 

— Ember. Mit akarsz? ... 

— Igen. Jó, persze. Hát csak töltse ki a gondolatvilágunkat a 
hadirokkantaktól való iszonyodás; a hadirokkantak melletti harcos 
szolidaritás eszméje; a hadirokkantaktól való félelem; meleg, 
humanista érzület a hadirokkantak iránt, a hadirokkantak olthatatlan 
és kétségbeesett gyűlölete. Háború? Kinek jutna eszébe az új háborútól 
félni! Ez egyáltalában nem fogalom. Hanem a hadirokkantak! A 
hadirokkantak! 

- A sógorom viszont meséli, hogy müvégtaggyártásban 
csakugyan szépek az eredményeink. 

Mind minőségileg, mindpedig mennyiségileg, de csakugyan ... 

— Hát nem tudom ... 

Amikor fölkelt, hogy kinyissa az ablakot, kieressze a füstöt, 
kihajolt az utcára. Tavasz volt, de jellegtelen tavasz. Az eső már elállt, 
lent az aszfalton az utcai lámpák fénye csillogott. Szemben már 
minden ablak sötét. Szerette volna látni, hogyan csillog a víz az 
ágakon, a leveleken. Még jobban kihajolt, de nem látott fát sehol. 
Eszébe jutott, hogy nincs az utcában fa. Persze. Sem más növény, 
csakugyan. Jött az utolsó busz, végigsöpört nagy robajjal az emeletes, 
szűk utcán, végigvilágította az aszfaltot — aztán csend lett. Csak a 
puszta közeg. Szemben, kicsit lejjebb, egy harmadik emeleti ablak 
világos. Egy kopasz, kövér férfi vetkőzik. Vaságy végére teszi az ingét, 
aztán hosszasan vakarja a hátát. És nézi a hasát. Fáradtan, mégis némi 
érdeklődéssel nézi a hasát. Kétségkívül valami emléke fűződik a 
hasához. Gyomorbaj? Operáció? Egykori hasizmok? Eloltja a villanyt. 
Az utca üres. Meg kellett volna nézni, miféle képek lógnak a falon a 
kopasz hadirokkant szobájában, de most már sötét van. Mára nincs 
több élő ember. Holnapig alszik minden hadirokkant. Reggelig 
legfeljebb a csecsemő hadirokkantaktól lehet életjelt várni. A felnőtt 
hadirokkantak legfeljebb csak horkolnak, de az ablakok csukva, nem 
lehet hallani. A pályaudvaron egy hadirokkant mozdony sípol. 

Marhaság, ezt nem lehet azért túlzásba vinni — gondolta éppen, 
amikor meglátott valamit. Ekkor látta meg az első hogyishívjákot, 


először. 

Röviden — a következőt. Nagy, fekete vagy sötétszürke, 
denevérszerű lényt. Ember nagyságú volt vagy talán kicsit kisebb, de a 
szárnyakkal sokkal nagyobb. Repült, lassan, bóklászva repdesett a 
himbálódzó lámpák alatt, aztán élénkebben felcsapott a lámpák fölé. 
Kicsit unottan sétálta végig az utcát, a falaknál, ablakoknál ügyesen 
megfordult, elkanyarodott, nem érintett semmit. Mint egy denevér, 
csak nagyban. 

Mozdulatlanul nézte. Mozdulatlanul nézte öt percig. A valami 
elröpdösött az utca távoli végéig, aztán — de csak minimális 
ambícióval — visszafelé fordult. Mozdulatlanul nézte, aztán csendesen 
becsukta az ablakot, visszament a helyére, és gondolattalanul bámulta 
a csikkekkel teli hamutartót. Aztán újra felállt, eloltotta a villanyt, és 
újra az ablakhoz lépett. De már nem látott semmit. Mindegy. Ennyi 
elég kell hogy legyen bármiféle jelenség megszemléléséhez és 
felfogásához. De nem volt semmiféle gondolata. 

Két napig méricskélte magában, hogy halványodik-e a látottak 
emléke. Ennek megfelelően nem halványodott. A második napon, már 
éjfél körül, újra a hamutartó előtt ült, a hamutartót nézte, háttal az 
ablaknak. És, anélkül hogy bármilyen magyarázatot adott volna 
magának, hirtelen hátrafordult. Az ablakot meg sem látta, csak a fekete 
izét. A szemközti ház falán, egy domborművű figurán ült. Ügyesen 
kapaszkodva, de lelógó szárnyakkal. Mintha álmosan nézné az utca 
aszfaltját. 

- Tudtam, tudtam, hogy itt szó sem lehet sem-miféle 
halványodásról! Ez nem úgy kezdődött! Semmiféle halványodásról! 

Amikor pedig másnap végignézte, hogyan poroszkál végig az esti 
utca fölött rosszkedvű siklórepüléssel a két szürke csoda, befejezett 
ténnyé vált az izék létezése. 

— Tulajdonképpen semmi értelmeset nem tudok kisütni az egészről. 

— Tulajdonképpen miért ragaszkodó: feltétlenül az értelmedhez? 

— Tulajdonképpen ... — Mindenről kell hogy legyen valamiféle 
véleménye az embernek. 

— Véleménye talán még igen. Bár nem feltétlenül. De maximum 
véleménye. Tulajdonképpen érted te az elektromosság elvét? 

— Tulajdonképpen nem. De tudom, hogy ha akarnám, bármikor 
megérthetném. Nincs elvi akadálya annak, hogy megértsem. 


- Tulajdonképpen érted te a hideghengerművek létezésének 
technikai és társadalmi mikéntjét? És létük indokoltsága mindenkor 
tisztán és intenzíven áll, él benned? 

— Ne hülyülj. Tulajdonképpen nem. Tulajdonképpen ... 

— Tulajdonképpen feltünt már neked annak a domborműfigurának 
a létezése, ott szemben azon a házon. 

— Nem. Eddig álmomban sem sejtettem, hogy ott van. 
Harmadmagával! 

— És akkor miért pont a denevéremberek ...?! 

— Ne őrjíts meg teljesen! Ha nem is ismerem az elektromosság 
elvét, ha nem is vagyok képes momentán átlátni, hogy hogyan és miért 
léteznek  hideghengerművek és szecessziós kariatidák, valahol 
természetesen pontosan tudom, hogy mindezek pontosan illeszkednek 
egy racionális és megnyugtató ... — vagyis hát legalább 
megmagyarázható világrendbe. Egyébként holnap kéritek egy 
kézikönyvet, és utánanézek az elektromosságnak. ,, Mert így nem 
élhetek, tovább", a villamosság elvének minden pillanatban tiszta 
értése nélkül. És egy másik kézikönyvet a hideghengerművekről. Erre 
amúgy is sor kerülhetett volna. És akkor mi lesz az izékkel?! 

- És egy harmadikat a szecesszió társadalmi hátteréről, 
indítékairól, sőt indokairól, sőt okairól, sőt létjogosultságáról. 
Becslésed szerint meddig tart egy ugyanilyen zoológiai brosúra 
könyvpiacra dobása a fekete csodadenevérekről? 

— Szürkék. 

— Szürkék. Egy hét. Egy hét alatt beilleszti civilizációnk erre 
hivatott mechanizmusa tudományos világképedbe a fekete, szürke, sőt 
pepita denevérembereket is. Tulajdonképpen gondold csak meg ... 

— Nem, nem. Nem! Túlságosan hamar jutottunk el a 
,, tulajdonképpeni-fázisba! Nem. Vagy legalábbis még nem ... 

— Haha! Szóval akarsz azért te magad értelmes és jó kisfiú lenni, 
csak éppen legyünk tekintettel a lassú felfogásodra, az alacsony 
reakciósebességedre. 

— Nem. Nem így értettem. Nem vagyok hajlandó ... 

— Jó. Hát akkor váltsd ki a vadászengedélyt, és vásárolj egy 
kétcsövű puskát. Vagy mit akarsz? Szaros kölyök vagy, semmi egyéb! 

— Szerinted helyes, hogy ezek az izék vannak? 

— Óriási kérdés! Ragyogóan pontos fogalmazás! Szóval az a 


probléma, hogy helyes-e. De hát tulajdonképpen mi közöd hozzá?! 
Mondd meg, magyarázd el! Gondolod, hogy ők, ezek a micsodák 
holnap eléd fognak állni, és közlik, hogy további működésüket 
véleményedtől teszik függővé? Vagy te magad fogod felkeresni őket, 
mihelyt sikerül határozott álláspontot kialakítanod a kérdésben? 

— Fáradt vagyok. Tulajdonképpen rettenetesen fáradt vagyok. 

— Tulajdonképpen van-e adatod arra vonatkozólag, hogy bármiféle 
kárt tettek volna bármiben vagy bárkiben? Hogy valaminő atrocitások 
közvetlen vagy közvetett okozói lennének? 

— Nem. Nincsenek adataim. Mellékesen: gyűlöllek ... — Próbáltam 
figyelni, hogy vannak-e ivari jegyeik. 

— Egyre jobb. Eredmény? 

— Nem láttam semmit. Tulajdonképpen értelmes lények? 

— Nem tudjuk. Lehet, hogy igen, lehet, hogy nem. De számodra ez 
teljességgel érdektelen kérdés. Nem érted, hogy nem kell itt semmit 
értened?! Számodra az egészből egyetlen dolog következik: abszolút 
jelentéktelen pont vagy. Az a bizonyos légypiszok. 

— Akkor meg ezért a pontért szállok szembe velük! Hogy ne legyek 
miattuk, általuk légy piszokká!! 

— Á! Hát akkor marad a vadászengedély. És addig is az Öcsi 
légpuskája. Hiszen míg egy ilyen papír a bürón végigmegy, az idő, és 
neked nincs időd. A légpuskagolyó piszkosul csíp! Ha neked ennyire 
döntő fontosságú az illúzió ... 

— Fáradt vagyok. 

— Most nem lehetsz fáradt, amikor minden perc számít. Bár persze, 
ha rám hallgatsz, ajánlanám inkább a Winterreiset, az egész helyett. 
Más téma. Tedd fel, és hallgasd végig háromszor. Többektől hallottam: 
fix pont, a Mindenség egyik mindenkori bázisa. 

— Gyűlöllek. Mondtam már? — Voltam a rendőrségen. 

—? 

— Egy manusz jótokat hozott. Állati ötlet volt, lefényképezni... 

— Gyermeki ötlet. Te persze azt hitted, hogy ezek a fekete-szürke 
csodák nem is fényképezhetők. Hogy a természeti törvényeket ismerő 
filmemulzió nem reagál az általuk visszavert fényre, hogy az 
előhívott képen a puszta utca látszik. 

—  Lóizé. Lófasz.!! Hagyjál létezni, könyörögve kérlek, hagyjál 
engem, hagyjál gondolkozni! Én — Fáradt vagyok! Lehet, hogy nagy 


szamár vagyok, de ha nem hagysz békén, biz! isten megfojtlak! 

— Engem? Amikor itt vannak a denevérszárnyú rémek?! 

— Nézd. Nem tudtam, hogy fényképezhetők-e avagy sem. Most már 
tudom, hogy igen. Ez is egy adat. Az izék materiális természetű létezők. 
Ennyit most már tudunk, ennyivel is előbbre vagyunk. 

— Úgy teszel, mintha valaki megbízott volna adatgyűjtéssel. Vagy 
bármivel! Mondd, és — a fényképeken meg tudtad figyelni a nemi 
szerveiket? 

— Nem tudtam megfigyelni. Elfelejtettem megfigyelni. 

— Milyen kár. No és a rendőrség? 

— Forgatták a képeket Firgették-forgatták. Nem volt idevágó 
utasításuk. Egyébként az ürge egy egészen más kerületből jött. 

— Nemcsak a fényképezés volt naivitás. 

— Nem. Odamenni is naivitás volt. Jó. Fáradt vagyok. 
Tuladajdonképpen mit csináljak? 

— Kedvesem. Semmit. Semmit se. Hidd el, hogy tulajdonképp 
tisztellek ezért az egész cirkuszért. Nem viccelek, tisztellek érte. De 
olyan hiábavaló az egész. Kicseréled a függönyt vastag vászonra, és 
kész. Hidd el. Csak hát látod, neked ki sem ejtheti az ember a száján 
az ilyesmiket, hogy , függöny". Ez neked kínosan konkrét, 
elviselhetetlenül gyakorlati fogalom. Pedig hát, igenis: függöny. 
Legyen végre eszed, tudjál végre a saját érdekeidre koncentrálni, 
nemcsak örökké általánosságokban gondolkodni! Ilyen nyilvánvalóan 
feleslegesen! Hiszen olyan fáradt vagy ... Mindnyájan meghúzzuk 
magunkat ... Hiszen olyan fáradt vagy ... 

— Nem tudom. Nem tudom. Egyszerűen szörnyű, hogy ezek vannak. 
Hogy egyáltalán nem lehet tudni, hogy micsodák. Értelmes lények? 
Akkor nem lennének, ilyen döbbenetesen közömbösek, indulattalanok. 
Állatok? Akkor meg hogyan lebettek egyszerre egy tényező? Egy 
STOP-tábla, váratlanul leszúrva az út közepére, minden tovább út, 
mozdulat, moccanni akarás elé! Kizárt, hogy ne jelentsenek valamit. 
Ha meg jelentenek valamit, mit jelentenek? És miért pont most jöttek? 
Miként illeszkedik a megjelenésük a történelmi szituációba? Teljesen 
szándéktalanuak látszanak, de vajon azok-e? És azok maradnak-e? 
Vagy változni fognak? Értelem és szándékok jognak kiderülni róluk, 
egy váratlan alkalommal? Úristen. Milyen szándékok? Vagy 
változatlanok, maradnak, és ezentúl már mindig ez lesz? Neked volna 


igazad, és egyszerűen csak be kell rendezkednünk a létezésükre? 
Függönnyel, korai haza-járással és óvatos közlekedéssel, nehogy — 
szándéktalanul, csak mert nem vettek rólunk tudomást — a fejünkre 
tojjanak? És ha megszokjuk már majd őket, az a tompa megszokás 
lesz, vagy remélhetem, hogy világosabban, valami elfogadható, 
racionális magyarázattal tudom majd őket létezőnek tekinteni? Nem 
tudom. Semmit sem tudok. De sejtem mégis, hogy ez az egész egy 
teljesen más tendencia, mint például a város parkosítása. Mint 
minden, amit én szerettem volna, vagy legalábbis reméltem. Ezt 
valahogy érzem. Velük az éjszaka világa, a sötétség kiszámíthatatlan 
órája kezdődik, és ennek döntő ideológiai jelentősége van, ezen nem 
változtat az sem, ha majd belénk idegződnek az utcai közlekedés ú) 
óvatossági szabályai. Éjszaka! De hiszen én az éjszakában is mozogni 
tudtam, régen én meg tudtam csinálni, hogy az éjszaka is az enyém 
legyen! Te — én bevallóin, hogy én magamat nem tudtam soha 
hadirokkantnak! Én csak sajnálattal láttam, hogy X hadirokkant, Y 
hadirokkant, katasztrofálisnak éreztem hogy kiderült: Z mégiscsak, egy 
hadirokkant — de magamat nem! Magamban titokban mindig bíztam, 
úgy tudtam, hogy belőlem majd ki fog nőni valami, valami, valami — 
érted! Most viszont ... Most viszont mi lesz?! — Hát nem tudom. Nem 
tudom ám ezt az egészet, az egész szövegemből mindössze csak a 
kérdőjelekért tudok jótállni. Embertelenül fáradt vagyok. Lehet hogy 
egyszerűen csak az, hogy olyan szörnyűek... szörnyűek ... 

— Igen. Tudod, hogy nekem is szörnyűek. Fáradt vagy. 

— Igen. Hogy olyan szőrösek. Azt hiszem, hogy olyan apró, 
ritka szőr van rajtuk. Először pikkelyesnek képzeltem őket, de nem, 
nyilvánvalóan nem. hattal mar denevért közelről? Ügy értem: rendes, 
normális denevért? 

— Igen. De hagyjuk már. 

— Na jó. Csak bat én ... szerettem volna valami ... szépet. Valami 
szépet szerettem volna inkább. Na jó. 

Kint a tavasz — átmenetileg — visszalépett. Fázósak voltak a pucér 
falak, elég hideg szél járt az utcában. Nem is lehetett volna ablakot 
nyitni. A kintiek nem erősködtek a széllel, hanem a falak párkányaira 
telepedtek, és egykedvűen üldögéltek. Nem fáztak éppen, nem látszott, 
csak mivel szél volt, nem röpködtek. Üldögéltek és bámultak a sötét 
ablakokra. 


Aztán — ez már később volt — az egyik utcában valakit leszúrtak. 
Nappal, a járdán. Viszonylag szokatlan eset, és némileg rejtélyes is, 
mert a kézenfekvő magyarázatok egyike sem volt alkalmazható, és a 
tettes is ismeretlen maradt. Hónapok óta ez volt a környéken az első 
társadalmi esemény, az emberekben szinte megkönnyebülést váltott ki, 
valami felszabadulást a kedélyekben. Alaposan megtárgyalta mindenki 
a dolgot, jóval érdemén felül. Szinte olyan lett a levegő, hogy - 
gyerekek, rég voltunk ilyen gondtalanok! Igen-igen: ilyen vidámak! 
Talán... — Az újságok is megírták az esetet. 

Az ügy néhány nap múlva megismétlődött. Furcsán ugyanolyan 
jelleggel. Reakció: Mindegy. Az újságok megírták. A következő napon 
azonban két gyilkosság történt, ugyanabban a kerületben, két hasonló 
utcában. Délelőtt, egy üzlet előtt az első. Egy szürke ruhás, jellegtelen 
férfi kilépett a járókelők közül, és minden sietség nélkül leszúrta a 
boltból kijövő kopottas öregurat. Aztán továbbment. Délután egy 
másik bolt előtt egy piaci szatyorral szabályosan közlekedő 
háztartásbelit egy szürke ruhás, jellegtelen férfi késsel leszúrt. Aztán 
megnézte, és sietség nélkül távozott. Mindenki sietve hazament. Az 
újságok nem írták meg. 

És így tovább. 

— Mindennap. 

— Igen, ahogy mondod. Most ez a helyzet. 

— Namármost fel kellene mérni... 

— Semmit sem kellene felmérni. Most ez van. És kész. Most ne 
próbáld, újra, ami a szürke szárnyas izékkel ment, ne kezdd elölről az 
egészet, könyörgöm, tanulj már valamit, lépjél előbbre, ébredj rá, hogy 
amint akkor az volt, éppúgy most ez van. És tőled teljesen függetlenül! 

— Nézd. En ezt nem vagyok hajlandó, helyesebbe?! képtelen 
vagyok, igen, teljességgel képtelen vagyok ... Végül is ez azért nem ügy 
van! Hiszen itt... 

— Stimmel, ahogy mondod. Itt már , emberéletről van szó" satöbbi, 
satöbbi. Hát akkor . . . — elmész megint a rendőrségre? 

— Tulajdonképpen ... 

— Á, na! Mégis fejlődőképes vagy hát! Megérted végre, hogy bár 
ez már a rendőrségre tartozna, nem mint az eddigiek — amikor végül is 
„nem forgott fenn bűntény esete”, ugyebár? — mindazonáltal a dolgok 
természete éppenséggel ugyanolyan, tehát éppoly naivitás lenne most 


odamenni, mint volt akkor, a denevérfotókkal. Miért éppen most 
léptük volna át azt a határt, amikortól az ügy rendőrségi ügynek 
tekinthető? Ugyan! Ha kissé megerőlteted magad, rá kell jönnöd, hogy 
ezekkel az ügyekkel a hivatalos társadalom nem foglalkozik. Nincs 
hivatalos idő. Nincs félfogadás! Nem "érted?! Hát értened kell! Te itt 
csak hülyén hadonászhatsz! 

— Jó. Hát jó. De azért várjál. Mi ez tulajdonképpen? Mégis! 

— Mindent tudsz. Az üzlet előtt, egy szürke ruhás, jellegtelen ... 
Meg nem az üzlet előtt, hanem egy zebrasávon, vagy mit tudom én, 
egy szürke ruhás, jellegtelen férfi, késsel, egy negyvenéves, kopaszodó 


— Kik, a ... az áldozatok? 

— Munkás, paraszt, értelmiségi. Életkoruk, világnézetük, vagyoni 
helyzetük, vallásuk és lábbelijük színe teljesen eltérő. 

— Csak. férfiak? 

— Nem, nem. Hölgyek úgyszintén. 

— Vaktában, csak úgy? 

— Hát, látszólag csakugyan vaktában. Azaz: nem vehető ki semmi 
rendszer. De a szürke, jellegtelen illető mégis mindig 
szándékoltan éppen X vagy éppen Y felé tart. 

— És a — a végrehajtók? 

— Szürke ruhás, jellegtelen ... 

— Mindig férfiak? 

— Valószínűleg nem. Azt hiszem, nem. Bár senki nem látta a nemi 
szerveiket. Szeretem benned ezt a mindent elsöprő szexuális 
érdeklődést. 

— Az áldozat felkapja a fejét, észreveszi hogy körülötte valami nem 
stimmel, az emberek szaladnak, és előtte áll valaki. Szürke ruhában. A 
rendőr ... 

— A rendőr nem. Nem, a rendőr a forgalmat irányítja. 


— És senki... 

— Nem, senki. Az emberek szétszaladnak. Végtére is nem lehet 
tudni, hogy ... 

— Eszerint sehonnan ... Szép ... 

— Természetesen sehonnan! Hacsak majd te nem ... De 


megnyugtathatlak mégis. Azt mondanád, ugye, hogy sehol senki, aki 
egyszer nemet mondana. De bizony hogy van, aki mondja, sőt, kiáltja, 


teljes határozottsággal! Aki rájött, hogy a penge most neki szól. Az 
elereszti az aktatáskáját, maga elé lendíti a két kezét, rázza a fejét, és 
azt kiabálja, hogy — Nem! Nem! — Azt mondanád: Sehol hát egy 
pozitív pont, nem ember többé az ember — nohát ne hamarkodjuk el a 
dolgot. Megvan itt a legmélyebb humanizmus, az ember 
felmérhetetlen értékének legforróbb, legszenvedélyesebb megértése, 
átélése. Amikor már látom a pengét ... — Akarsz még valamit? Amit 
még tudni lehet, azt egyformán tudjuk. Csak te buta vagy, vagy 
éppenséggel gonosz, nem tudom pontosan. Hallgass rám. Vond ki 
magad ebből a játékból. Te szeretnél mindig speciális módon 
viszonyulni a dolgokhoz. Hát maradj a fenekeden. Mindenki védi 
magát. Most bizonyára megvádolsz majd engem mindenféle 
ostobasággal, mindegy. Mert ez a törvény! Mindenki magát. 

— Nem igaz! Nem igaz". Örült vagy! Te vagy az őrült! Gazember 
vagy! Ha nem jössz a denevérek, idején a feneketlen önzés 
abból — ez lett! De te vagy a felelős érte, egyedül te, akinek a zászlaja 
a vastag vászonfüggöny volt, ezért a vérért te vagy a felelős! 

— Benned gőz van. Normális vagy egyáltalán? Talán bizony én 
öldösöm a palikat az utcán?! És a denevérek! Először is hogy jönnek 
ide a denevérek? Mi közük azoknak — ehhez? Mert azt sem értetted és 
ezt sem érted, mert azoknak az ürüléke is ugyanazt az utcát rondította 
el, mint a mostani tócsák, azért hát kézenfekvő, ugye, hogy a kettő egy 
és ugyanaz. A képlet teljesen világos: Ha annak idején te, 
felülkerekedve az én undorító törpeségemen, kardot ragadsz, és 
heroikus küzdelem végén keresztüldöföd az apadenevér szívét, akkor 
ma a villamos sem menne neki a triciklinek, nemhogy ... 

— Egyébként két hete nem látok már egy kölyökdenevért sem ... 

— Mindemellett persze lehetséges, hogy a kapcsolat fennáll. De 
mindég), könyörgöm, tökéletesen mindegy. Neked sehogyan sincsen 
mákszemnyi részed sem az ügyben, akkor sem! El van fuserálva a 
dolog már onnantól kezdve, hogy azokat a szecessziós izéket, 
amelyeken a szürke hogyis-hívjákok üldögéltek, a falra szobrották. 
Meg hajaj, még mennyivel élőbbről el van intézve! Mit számítasz 
ebben te ... ó, istenem ... 

— De nem tudok így élni. Képtelen vagyok így élni. Meg kell hogy 
értsél! 


— Hát akkor talán menjél, és ... igen, persze! Tulajdonképpen 
miért nem mentél el már akkor önkéntes denevérnek?! Persze, persze, 
nem tudtad, hogy egyáltalán hol van valami irodaféléjük, ahol ... 

— Dög. Megöllek! 

— Úgy. Értelek. Hát, ahogy gondolod. Ahogyan te gondolod ... 

— Tulajdonképpen mekkora számnál tarthatunk? Az ... áldozatok 
számára gondolok. Hányan lehetnek eddig? 

— Tudod jól, hogy nem tudjuk. Nem lehet különben valami 
horribilis szám. De jobb lenne, ha békében hagynál már. Nem lehet 
azért olyan tragikus a helyzet. Ha nem egyéneket nézünk. Akkor azt 
lehet mondani, hogy nem olyan tragikus. Mindenképpen eltúlzod. 
Mert vegyük például az utcát. Volt a Tóni, aztán volt a kis suszter. Meg 
volt az a bajuszos ürge, nem tudom a nevét. Három összesen. Hányan 
élhetnek az utcában? Háromszázan? Inkább hatszázan, mint 
háromszázan. Legalább hatszázan! Szóval fél százalék, maximum, 
vagy annyi sem. Ha nem egyéneket nézünk ... Van fogalmad róla, 
hogy egy középkori pestisjárvány ... 

— Csakhogy azt baktériumok csinálták, pro primo. Pro secundo: a 
középkorban! 

— Baktériumok vagy nem baktériumok, mindegy. Nem kell olyan 
hetykének lenned, sem a fajtáddal, sem a századoddal, ennyi az egész. 
— Vagy nézzük a munkahelyemet. Múlt hét végéig számoltunk kettőt. 
És most Mayer néni. Háromszázhúsz főből. Hát egy százalék. Szóval 
fél, uszkve egy százalék az eredmény. 

— Katonás. És tulajdonképpen mennyit engedélyezel? 

— Te teljesen meg vagy kergülve, úgy látszik. Hát az eddigieket én 
engedélyeztem? Vagy holnap becsönget ide valaki, és megkérdezi, 
hogy hány százalékot engedélyezek?! Isten az atyám, nem vagy 
komplett. Te voltaképpen magadat illetően képtelen vagy bevenni, 
hogy kimaradj a történelemből. Állandóan azt álmodod, hogy itt tőled 
függ valami, nélküled rossz vágányra fut a vonat, vagy hogy 
egyáltalán valahová, bárhová fut nélküled! Én veled tovább nem 
vitatkozom. 

— És ha... 

— Semmi és ha, befejeztem. Kávét csak magadnak tégy fel, én 
nem kérek. És ne bagózz annyit, a jóistenit, mert meg kell itt fulladni, 
hát légy szíves, csakugyan, próbáld csak minden másodikat 


elszívni! Ez ma az utolsó témám. Igazán jobb lett volna zenét hallgatni 
inkább, állat vagy ezekkel a tökfelesleges dumákkal, fél éjszaka, az 
isten áldjon meg! Juj, de utálom már az egészet, de elegem van! 
Figyelj ide! Figyelj rám. Hát megérted már végre, hogy itt egyetlen 
feladatod, és egyetlen lehetőséged is a saját életedet megtartani? A 
saját büdös életedet, a szakramentumát, azt igen, és semmi más nincs! 
Megőrizni, , jobb időkre", ha úgy tetszik. Nem fogod fel, hogy itt nem 
babra megy már, itt nem szórakozhatsz elvi okfejtésekkel, hanem itt 
észnél kell lenni az utcán, minden idegszáladdal odafigyelni, az 
idegeidet csakis, csakis erre fordítani, a szabad idődet itthon tölteni, és 
kuksolni minél kitartóbban a fenekeden. Ez most a karrier iskolája. 
Mindent elmondtam. No. Beülsz szépen az ablakhoz, a függöny mögé, 
és kilesel, figyeled szépen a szürke ruhás denevérek nemi szerveit. Ez 
biztosan leköt majd. Kössön le. És csakugyan rekesszük be mára. 
Emberke, egyformák vagyunk! Hidd el. Egy a gondunk, és értelek én 
téged. De az tény, hogy én egy fejjel okosabban viselkedek nálad. 
Fegyelmezettebben. No. Hagyjuk. Nyomd el, és hajcsi. Nem hinném, 
hogy te halálra szánt ember lennél. Hogy úgy lenne megírva, hogy 
neked cl kell most marháskodnod a dolgokat, hogy kettőnk közül te ... 
De akkor meg, az istenfáját, szedd össze magad egy kicsit! No. Szépen 


Fáradt volt, amikor megjött, már elég későn este. Jobb híján: fáradt. 

— Fáradtnak látszol. 

— Pedig nem vagyok különösebben fáradt. 

— Most tulajdonképpen ... 

— Volt még itthon egy doboz gyufa. Te raktad el? Vagy hol van a 
tied? Azt hittem, alszol már. 

— Ott van a kabátom zsebében. Vedd ki. Merre csatangoltál? 

— Nem értem, hogy voltaképpen miért érdekel, vagy helyesebben: 
hogyan érdekel ez most. Nem ait akarom mondani, hogy semmi közöd, 
hozzá, végül is nincs okom ... Csak hát... — Nem, nem tudom kifejezni 
magam, és különben is öreg este van. Fáradt vagyok. 

— Igen, fáradt vagy. Hát, ahogy gondolod. Egyszerűen csak — 
tudod — olyan furcsa nekem ez az egész. Szóval igen. Meg vagyok 
lepve. 

— Ostobaság. Aludj rá egyet, aztán ha nem elég, még egyet, meg 
még egyet, hetvenig. Kezdheted is. 


— Hát jó. De magamban azért gondolkozhatok még a dologról, 
nem? Hozzájárulsz, hogy így heverészve töprengjek rajta még egy 
órát? 

— Felőlem ... Gondolj, amit akarsz,. Eddig sem avatkoztam, a 
gondolataidba. Bár eddig inkább a fegyelmedről voltál híres, és csak 
kevésbé a bölcs vagy fennkölt gondolataidról. 

— Mégis, ha megengednéd, élénk érdeklődéssel spekulálnék, ma 
este például azon, hogy mit fog ehhez szólni — persze csak majd, 
később — a történelem, a történetírás. Hogy hová fogja tenni az 
egészet, hogyan fogja rekonstruálni az összefüggéseket, meg minden. 
Nem izgalmas probléma? 

— Frászkarika. Történetírás nincsen. Emlékszem egy öreg papra, 
aki valamikor tanárom volt: nahát, ő azt hitte, hogy tud valamit a 
harmincéves háborúról, amit ráadásul más senki nem tud. Hát most 
már pontosan értem, hogy halványlila sejtelme sem volt az öregnek a 
harmincéves háborúról. Hogy egyáltalán semmit sem tudott 
szegénykém, ajaj, semmit se. Kedves öregúr volt különben, mindig 
körteszagú volt a cellája — de talán éppen ez az. Na, jó éjszakát, én 
befejeztem. Nem érzem, hogy valami megbeszélnivalónk lenne ma 
éjjel. — És de nagyon odavagy hirtelen az összefüggésekért! Mintha 
bizony nem te hajtogattad volna mindeddig, hogy én hagyjam a 
nyavalyába az össze függéseket, mert azok most nem érdekesek. 
Ostobaság. Jó éjszakát! Fáradt vagyok. Alvás. 

- Igen, jól mondod. Még annyira meg vagyok lepve a 
fejleményektől, hogy alig tudok hirtelenjében visszakapcsolni a 
témába így, egy új szituban. Talán én is máshol állok már. Na de azért 
már ne haragudj: itt most mégis inkább rólad van szó! Te, aki még 
nemrégiben légpuskával indultál volna a denevérek ellen, ha vissza 
nem foglak... 

— És miért fogtál vissza? Ezen csakugyan gondolkozhatnál. De 
persze magadban csak. Engem már nem túlságosan érdekel. Szállj 
most le rólam, jó? Hiába határoztad el, hogy hőst lelkizni fogsz velem, 
hat nem. és kész, — Viszlát ... 

— Alszol? 

— Nem alszom. 

— Nem tudsz aludni? 

— De tudok aludni. Mi van? Röviden! 


— Függetlenül az előbbiektől, tényleg függetlenül. Végignéztem 
ma, ahogy egy asszony ... szóval ... Olyan kis szeplős, csúnyácska 
arcú volt ... E-gyszóval, gyereket vitt, a kezében vitte, tele volt vele a 
keze. Mikor aztán észrevette magát, nem tudott mást csinálni, 
elhajította a gyereket, le az aszfaltra, úgy kapta maga elé a két kezét, és 
kiabálta, hogy — Ne, ne, ne! — És — érdekes volt ... Amikor aztán már a 
testében volt a kés, mikor a mellében megérezte a kést, akkor úgy 
megváltozott. Mintha valami eszébe jutott volna, valami fontos. 
Először leeresztette a kezét a levegőből, elhallgatott, aztán kicsit oldalt 
fordult, és nyúlt a gyereke után. — Csakugyan függetlenül az 
előbbiektől, csak elmondtam, mert érdekes volt. Önmagában érdekes, 
téma, filmtéma. 

— Hál ide figyelj! Nagyon, de nagyon tévedsz, érted? súlyosan? 
tévedsz, ha azt hiszed, hogy fel tudsz engem cukkolni, ha azt gondolod, 
hogy most majd látványosan bedilizek. Ide figyelsz?! Tudd meg: soha 
nem érdekeltek különösebben a szeplős, csúnyácska nők. Érted?! Sem 
az anyaság lélektanának részletkérdései. Ha azt hiszed, hogy ilyen 
giccsekkel... 

— Persze már nem érte el ... 

— Micsoda? 

— Mondom: persze már nem érte el a gyereket, csak fordult egy 
picit, és nyújtotta újra a kezét, most már a gyerek felé, de akkor a 
térdei ... — Ide hallgass. Most te figyelj ide, énrám. Nem tűröm, hogy 
azt a szürke rongyot odadobjad, itt kint hagyjad, csak úgy, azt a szürke 
rongyot. Élted?! Nem tűröm!! 

— Nevetséges. És unalmas. Tessék! Ha zavar, kelj fel, tedd egy 
vállfára, és akaszd be a szekrénybe. Unalmas. Ásítanom kell. ÓL Hát 
látod, látod. Nem értettél semmit, semmit az egészből. Vagy — mit 
tudom én. Rosszak voltak, a reflexeid. A tieid voltak, rosszak, lámcsak. 
Az én történelem is érdekes, igen, bizonyára — de a tiéd! Hiszen most 
egyáltalán nem találod magad! Igen, most sem értesz még semmit, 
valószínűleg. Semmit sem értetek. A te történeted ... De mindegy. 
Szerencsére nincs történetírás, nincs történelem. Csak. ma van. Tegnap 
nincs. Például az. az este, emlékszel, amikor a hadirokkantakról 
beszéltünk. Hát látod, már soha nem lesz az az este. 

— Igen. Jó. Lehet. Hát ahogy gondolod. Csak még ... — Mondd, ne 
tegyek fel kávét? Vagy valami zenét nem akarsz? Luxembourg? 


— Nem. Semmit. Aludjunk. Fáradt vagyok. 

— Még csak egyet. Meg kell mondanod, mert tudnom kell. Hogy 
értsem. Fontos tudnom. Most nem marni akarlak, komolyan, hidd el — 
hanem tudnom kell. Mondd: most, így — jobb? 

— Nem tudom. Talán. De nem tudom. Fáradt vagyok. 
Tulajdonképpen ... De mindegy, nem? Nem bizonyos, hogy ami 
bekövetkezik, az jó, az a jó, az jobb lesz, mint ami volt. Nem, csak. hát 
most ennek kellett jönni. Most ez van. Mit tudom én. Nem tudom. 
Fáradt vagyok. Tulajdonképpen ... Fáradt vagyok... . 

— És ... ha már majd ... nem leszel fáradt? 

— Hogyhogy? 

— Hát ... Az ember pihen. Ha nem tudsz aludni, akkor is, 
véletlenül is elalszol, véletlenül is kipihened magad, felébredsz, és a 
szemedbe süt a nap, akárhogy is, kipihent vagy, nem vagy már fáradt, 
ÉS sé 

— Á, dehogyis. Fáradt vagyok, ... És ebbe a lakásba nem is süt be 
egyáltalán a nap ... 

- De hidd el, igazán, ezzel a lehetőséggel kénytelen vagy 
számolni, ez megtörténhet, véletlenül is, igen, vigyázz! 

— Na jó. És akkor? 

— Na, igen! És akkor? Akkor is majd ebben a szürke ...? 

— Hát igen. Igen. Persze. Most már ... — De hallgass, az isten 
áldjon meg, hát hallgass már! Hát nem érted? Hát semmit nem látsz? 
Hogy itt most nem szabad már vitatkozni, nem szabad már beszélni, 
semmiről! Itt bizonyos dolgok megtörténtek már, és ezzel ... Az 
istenért! Érts a szóból! Legyen végre eszed! Csend legyen! Csend!! 
Vége, item érted?! Fáradt vagyok!! Befejeztem ... 


A HÁROM VÁNDORLÓ KIRÁLYFIÚRÓL 
SZÓLÓ SZÉPHISTÓRIA 


Volt egyszer egy király, s annak három fia. Mikor az a három fiú 
felnevelkedett, feltarisznyáltak, hogy elmennek vándorolni, hogy 
világot próbáljanak, meglássanak hét országot. Sajnálta az apjuk, mert 
szép fiúk voltak és szerette őket, nem akarta hogy menjenek. De a 
királyfiak azt mondták rá: ők mégis elmennek. Mert kicsi is az ország 
három királynak, hát talán majd egyikük hazajut. 

S mentek. 

Ahogy elindultak, megfogadták egymásnak, hogy az útban minden 
éjjel más őrködik, rakja a tüzet s el nem alszik. Aki pedig ezt 
megszegné, elaludna vagy a tüzet hagyná, annak a másik kettő üsse le 
a fejét. Erősen megfogadták. 

Első napon vándoroltak estig. Este egy nagy erdőben megálltak. A 
legnagyobb királyfi megrakta a tüzet, és leültek vacsorázni. Hát 
hirtelen az erdőből előlépett egy farkas, leült melléjük, s kért enni. Azt 
mondta a legkisebb királyfi: — Testvéreim, adjunk enni az állatnak, 
mert éhes. 

És mivel a másik kettő beleegyezett, vetettek a farkasnak egy karéj 
kenyeret. Az megköszönte, és elment. 

Avval a két kisebb lefeküdt aludni, a legnagyobb meg rakta a tüzet, 
örködött. Hát, éjfélkor kiugrott az erdőből a farkas, ment rá a 
királyfira. A királyfi kihúzta a kardját, s nagy nehezen megküzdött 
vele, levágta a farkast. Lemetélte a körmei hegyét meg a nyelve 
csücskét, azt eltette, s elhúzta a dögöt az erdőbe. A tűz addig majdnem 
kialudt, de meg tudta még rakni a királyfi. Reggel felkeltette a 
testvéreit, s mentek tovább. A farkasról nem szólt semmit. 

Második nap vándoroltak estig. Este egy nagy erdőben megálltak. 
A középső királyfi megrakta a tüzet, és leültek vacsorázni. Hát hirtelen 
az erdőből előlépett egy medve, ült melléjük, s kért enni. Azt mondta a 
legkisebb királyfi: — Testvéreim, adjunk enni az állatnak, mert éhes. — 
És mivel a másik kettő beleegyezett, vetettek a medvének három karéj 
kenyeret. Az megköszönte, és elment. 

Avval a két királyfi lefeküdt aludni, a középső meg rakta a tüzet, 
örködött. Hát, éjfélkor kiugrott az erdőből a medve, ment rá a 
királyfira. A királyfi kihúzta a kardját, nagy nehezen megküzdött vele, 


levágta a medvét. Lemetélte a körmei hegyét meg a nyelve csücskét, s 
elhúzta a dögöt az erdőbe. A tűz addig majdnem kialudt, de meg tudta 
még rakni a királyfi. Reggel felkeltette a testvéreit, s mentek tovább. 
A medvéről nem szólt semmit. 

Harmadik nap vándoroltak megint estig. Este egy nagy erdőben 
megálltak. A legkisebbik kis királyfi megrakta a tüzet, és leültek 
vacsorázni. Hát hirtelen az erdőből előlépett egy hétfejű sárkány, ült 
melléjük, s kért enni. Azt mondta a legkisebb királyfi: — Testvéreim, 
adjunk enni az állatnak, mert éhes. — És mivel a másik kettő 
beleegyezett, a kis királyfi vetett a hétfejű sárkánynak hét karéj 
kenyeret. Az megköszönte s elment. 

Avval a két nagyobb lefeküdt aludni, a legkisebb meg rakta a tüzet, 
örködött. Hát, éjfélkor kiugrott az erdőből a hétfejű sárkány, ment rá a 
királyfira. A királyfi kihúzta a kardját, nagy nehezen megküzdött vele. 
Levágta a hétfejű sárkányt. Lemetélte a körmei hegyét meg a hét 
nyelve csücskét, azt eltette, s elhúzta a dögöt az erdőbe. 

De a tűz addig kialudt. Hiába keltegette már a kis királyfi, már 
hideg volt a hamu. Akkor ez a legkisebb királyfi, hogy megőrizze a 
fejét a bátyjaitól, elindult, hogy tüzet keressen reggelig. 

Ment sokáig, de tüzet nem talált. Ment még, de nem látott fényt. 
Ment tovább, és akkor meglátott egy pirosat, egy tüzet. De nem 
mehetett közel hozzá, mert hét gyilkos óriás feküdt mellette. Csak a 
nyilával célzott a tűzre, belelőtt, s egy kicsi parázs kivágódott belőle. 
Futott érte a királyfi. De az óriások felébredtek, beérték és elfogták. 

— Ki vagy, s hogy mersz lopni a tüzünkből? 

— Jin vagyok a legkisebbik kis királyfi, s azért loptam a parazsat, 
hogy a testvéreim a fejem ne vegyék. 

Akkor az óriások hozzáfogtak, hogy széjjelszaggassák a kis 
királyfit. De a vezérük mégis azt mondta: 

— Nem bántjuk mi mégsem ezt az embert. Hanem ha olyan jó 
lövő, hát lője le az aranykakast. 

Elvitték a királyfit egy várhoz. Már hét éve, hogy ostromolta a hét 
gyilkos óriás azt a várat, de nem győzték. Mert ha közel mentek, jelt 
adott az aranykakas. Most odamentek, megálltak az erdőszélen, s a 
legkisebbik kis királyfi a nyilával «Í lelőtte az aranykakast a vár 
aranytornyának a tetejéről. 

Akkor odamentek a várhoz, vájtak a fal alatt egy lyukat, és 


bebocsátották rajta a kis királyfit: kémlelje ki a várat. 

Aludt az egész város. Ment a királyfi, körbe az utcákon. Ment a 
palotához, lépett a király hálószobájába. Ott látta a királyt alva. 
Levette a király kardját a falról, s ment vissza a lyukhoz, szólt az 
óriásoknak: jöhetnek már, csendben, egyesével. 

Indultak is az óriások, csendben, egyesével. De ahogyan beértek a 
lyukon, a legkisebbik kis királyfi mind leszelte a fejüket, csendben, 
egyesével, a király kardjával. Azután meg lecsípte a körmük hegyét 
meg a nyelvük csücskét, s eltette. 

Vitte vissza a király kardját, dugta azon véresen a király vánkosa 
alá. Ment akkor tovább, nyitott a másik hálószobába. Hát ott feküdt a 
király lánya, gyönyörűszép királykisasszony. Aludt az ágyban. De 
olyan nagyon szép volt, hogy mindjárt megszerette a kis királyfi, egy 
életre belészeretett. Nem költötte fel, csak megcsókolta, s cserélt vele 
gyűrűt. Nézte még egy darabig, s örült neki. S ment tovább. 

Talált még egy hálószobára. Ott látott egy Sánta Vitézt, aludt az is 
az ágyban. Mellette volt a pipája, s szelencében acél, kova, tapló. A 
pipához nem nyúlt a kis királyfi, de a pikszist a tűz-szerszámmal 
magához vette. S ment vissza az er- dőbe. 

Visszatért a két testvéréhez. Vette elő a szelencét, ütött szikrát, 
rakott új tüzet. S már jött is a reggel, ébresztette a bátyjait. 

De a sárkányról s óriásokról nem szólt semmit se. 

Mentek megint fél nap, a három vándor királyfi. Akkor elértek a 
várhoz. 

Szép, nagy vár volt, gazdag várossal, csillogó aranytoronnyal. 
Szépen fellobogózva, ünnepre. Oda betért a három vándor királyfi, s 
vettek maguknak szállást egy fogadóban. Úgy tudakolták aztán, hogy 
mire a zászlók, mi volna az ünnep. 

Elmondta a fogadós. Hogy ma van a király lányának a lakodalma. 
Mert hét éve ostromolja már a várat hét gyilkos óriás. És hét éve kéri 
már a király lányát a Sánta Vitéz. De a király nem szerette, hát nem 
adta neki eddig a gyönyörű szép királykisasszonyt. Hanem mégis 
megígérte, hogyha megöli a Sánta Vitéz a hét gyilkos óriást, hát 
megesküdhetnek, s az országa lesz a hozomány. És ma reggel levágta a 
Sánta Vitéz a hét gyilkos óriást. Levágta a körmüket, kivágta a 
nyelvüket, s vitte a királyhoz. így ma lakodalom lesz. — így mesélte a 
fogadós. — Még a kutya is fánkot kap! 


No, a legkisebbik kis királyfi hamar tintát kér erre meg tollat, 
papirost. — Még nem késő — gondolja —, még estig nem késő. — Zúgtak 
szörnyen már a harangok, az esketés az már ment javába, zengett az 
egész város, de hát mindegyfene, az esketés még nem számít, éjfélig 
még nem késő. Üti hamar a kalamárisba a pennát a kis királyfi, s ír egy 
levelet a királynak, hogy — felséges királyom, életem-halálom kezedbe 
ajánlom, ez s ez vagyunk, három vándorló királyfiak, akik elindultak 
világot próbálni, hét országot látni, és hát mivel most éppen ide 
tévelyedtünk, szeretnénk jelen lenni a király lányának a lakodalmán, 
ha meg nem sértenénk vele felségedet. Csak hogy emeljük mink is a 
pompa fényét. Tisztelettel — és aláírta. Meg a másik kettő is aláírta. 
Fogad hamar egy inast, odaadja neki a levelet, hogy — no, fussál hamar 
a felséges királyhoz, juttasd ezt a saját kezébe, de szaladjál nagyon! 

Olvassa a király a levelet, és igen megörül. Milyen szerencse, úgyis 
olyan bosszús meg ideges ma egész nap, meg a menyasszony is csak 
sír, sír szakadatlan, hát talán majd a vándorló királyfiúk jót tesznek 
nekik. Küldi is értük a kocsit, azonnal. Mer úgy volt evvel ez a király, 
hogy örült is volna, hogy a gyilkos óriásoktól szabadult az ország, de 
viszont a folytatás már nem tetszett neki sehogy se. Mer nem bízott 
valahogy ebbe a Sánta Vitézbe. Csak hát ugye — most mit csináljon? 
No, küldte a kocsit a királyfiakér, mindenesetre. 

Jön a három királyfi. Szállnak ki a hintóból. Szépek mind a 
hárman, egyik daliább, mint a másik, figyeli is a királykisasszony, már 
az ablakon át. De főként a legkisebbiket. Mer hogy az de szép! Hanem 
csak elfussa a királylány szemét a könny, erre is csak ríni tud. 

Vezetik befelé a királyfiakat — erre tessék, ide, tessék helyet 
foglalni. — Csak egy kisebb terembe voltak, toronyszobába, nem a 
nagyterembe, mer nagyon nagy cécót nem akart a király, hogy ugye a 
vejét nem szívelte. Inkább csak a családi kör, meg az udvarból, aki már 
olyan nagyon kötelező, és csak kisterem, gyertyákkal bevilágítva. 
Szóval: nem túl nagy lakodalom. 

Azér persze az új király, a Sánta Vitéz az aranyos trónust, azt csak 
bevonszolta már magának. Mer ugye, már ő a király. Meg mind a 
katonák is, akikkel a folyosók meg ajtók vannak kirakva: már mind 
őreá fölesketve, a Sánta Vitézre. A falra meg kiszögelve a jelvények: a 
hét óriásnyelv, a száznegyven köröm. Figyeli ám a kis királyfi, ahogy 
helyet foglal: Hát persze. Mind csonka az, a nyelvek, a körmök. Mer 


mindnek a hegye az ő zsebébe! No, jól van! 

Mer így történt ez az egész. Hogy amikor ez a Sánta Vitéz reggel 
már a poloskától nem alhatott, hát keresi a pipáját, veszi a szájába, 
gyújtana rá. De a tüzet nem leli. No, akkor nagy morogva kikel, 
előhalássza a papucsát, belelép, kicsoszog, hogy a dolgát végezné. 
Ahogy így kinn őgyeleg, helyet keres magának, hát letekint a falról, s 
hát mit lát? Ott lássa a hét gyilkos óriást, felaprítva. Azon papucsosan 
szalad a konyhára kést kérni, fut vissza, le a falhoz, piszkálgassa előbb 
az óriásdarabokat náddal, nem mozdulnak-e, meg nem harapnak-e — de 
hát hogyan mozdulnának, hetven részre szabva! meg a vér is alvadt 
már — no, akkor neki, vágja ki a nyelvüket, nyúzza le a körmüket, úgy 
nyargal vissza, még az egyik papucsát is lehagyta, úgy döngeti- 
rugdalja a király ajtaját: — Felség, felség! Lakodalom lesz máma! — Hát 
így történt ez! 

No, jól van — gondolja magába a kis királyfi, ahogy ezt az egészet 
végigérti. 

— Hát tessék akkor, szeljenek! — mer hozták már a levest. — Tessék, 
fogyasszanak, ne kínáltassák magukat! Te meg ne bőgj örökké — azt 
mondja az öreg király a lányának —, mer tisztára megbolondul már az 
ember. Ne ríjál már, hallod?! A fejem is fáj. Inkább kérjük meg a 
királyfiakat, hogy mesélnének valamit magukról. Vándorúton vannak, 
nagy földet bejártak, sokat tapasztaltak biztos. 

— Hát, felség — így kezdi a legöregebb királyfi —, olyan sokat azér 
még nem tapasztaltunk. Hiszen még csak negyedik napja, hogy 
elhagytuk az atyánkat, hogy világot próbálni indultunk, hét országot 
látni. Hanem egy valamit azér mégis elmondanék, ha nem röstellik 
hallgatni. 

— Mondja, mondja! Halljuk! — Biztassa a legöregebb királyfit. Az 
meg nekikezd. 

— Amikor mink elindultunk onnan hazulról, kardot kötöttünk, íjat, 
nyilakat vettünk, tarisznyába szalonnát s kenyeret, meg egy bögrét 
parázssal. S tettünk egy nagy fogadást. Hogy amíg mi vándorlunk, 
minden éjjel más őrködik, rakja a tüzet és el nem alszik. Aki pedig ezt 
megszegné, elaludna, vagy a tüzet hagyná, annak másnap a másik 
kettő üsse le a fejét. Erősen megfogadtuk. 

Szörnyülködnek erre mind a királyék, a lakodalmasok. Hogy 
micsoda kemény legények! 


— No, azután — folytassa a legöregebb királyfi —, első napon 
vándoroltunk estig. Este egy nagy erdőbe megálltunk. Megraktam a 
tüzet, melléültünk vacsorázni. Hát ahogy ott vacsorázunk, hát hirtelen 
az erdőből előjön egy farkas. De nem dühös, nem vicsorít, nyugton 
leül mellénk, s csak a szemén látni: enni kér. Erre ez az öcsénk, mivel 
olyan jószívű, azt mondja nekünk: — Bátyáim, éhes ez a vadállat. 
Adhatnánk-e mi ennek egy karéj kenyeret? Hisz szépen kéri! — Mi 
meg mondjuk rá: — No, adjál csak. — Lökött is az öcsénk a farkasnak 
egy karéj kenyeret. Az meg avval odébbállt. 

Akkor ez a két kisebb lefeküdt aludni. Én meg raktam a tüzet, 
őrködtem. Hát ahogy ott virrasztok, éjfélkor csörren az erdő, perdül 
elő a farkas, s jön nekem. Kinn van minden foga, kapna derékon. 

Hát megrezdült a térdem, de azért próbáltam nem félni. Kihúztam a 
kardom, s összementünk. Téptük, gyűrtük egy darabig egymást, hanem 
aztán győztem. Amikor már nem mozdult a vadállat, kivágtam még a 
nyelvét meg a körmei hegyét, azt eltettem. A dögöt meg elhúztam 
arrébb, nehogy a két öcsém reggel megriadjon. 

— Épp jókorra végeztem, rakni kellett a tüzet. Majd reggel lett, 
költöttem a testvéreim, früstököltünk, s indultunk. Én a farkasról 
ezeknek nem szóltam, féltem: megijednek. De a körmök meg a nyelv 
itt vannak — tessék, felség. Hát ennyi volt... 

Nézik, csudálják: igaz! Ez vitéz! — No — mondja az öreg király a 
legnagyobbik királyfinak —, derék egy dolgot tettél! Jó katonám lennél. 
De jutalmat is érdemelsz, hát ez a színarany pohár, ami előtted van a 
bornak, hát ez legyen a tiéd! 

Megköszöni szépen a poharat a legnagyobbik királyfi. S már 
következhet a középső, mer az öreg király ahogy lássa, hogy a 
lányának milyen jót tesz, hogy hallgassa, hogy nézi a királyfiakat, hát 
biztassa a középsőt is: meséljen már. Hátha vele is történt tán szóra 
érdemes dolog. Már akkor a káposztát ették, s készítették a sültet. 

— Hát, felséges király — kezdi el a középső királyfi —, olyan túl nagy 
dolgok ha nem is, de egy valami rajtam is esett. Azt elbeszélném, ha 
nem unják hallgatni. 

— Hogyne, tessék, halljuk! — És készülnek figyelni a második 
királyfit. 

— Ahogy mink a vándorutunk másodnapján reggel elindultunk, 
mentünk megint estig. Este egy nagy erdőbe megálltunk. Megraktam a 


tüzet, melléültünk szalonnázni. Hát ahogy ott vacsorálunk, hát hirtelen 
az erdőből előjön egy jó darab medve. De nem mérges, nem fúj, leül 
szépen mellénk. Csak a szeme majd kipattan, úgy kér vele, 
rimánkodik, hogy — éhes. Ez a jószívű meg, az öcsénk, csak kijárja 
ennek is a fejadagját, hogy — testvéreim — azt mondja —, nem csudát 
látni jött ez, hanem éhes bizony a szegény jószág. Hátha adnánk néki? 
— Jól van, etessed csak — mondjuk a gyereknek, s hát ez szel is neki 
három karéjjal, adja oda. S tisztul el a medve. 

Akkor az én két testvérem ledőlt aludni. Én meg rakom a tüzet, 
őrizgetem őket. Hát, ahogy ott virrasztok, úgy éjfél körül hallom ám 
mögöttem: reccsen az erdő. Nézek oda, hát nagy csattogással ugrik ki 
a medve, s nekem! De úgy, hogy mindjárt felfal! Vagy hétszer volt 
erősebb egy farkasnál. 

De megijedni is alig volt merszem. Csak ki a kardot, s mentünk 
össze. Nohát, jól megizzasztottuk egymást. Birkóztunk ott jó ideig, 
míg aztán csak sikerült levágnom. Amikor már nem mozdult a 
fenevad, levágtam a körmei hegyét meg a nyelve csücskét, azt 
eltettem, s kettévágtam, úgy vonszoltam cl a dögöt a bokrok alá, oly 
nagy volt. Mégse hagyom ott, még megrettennek a testvéreim, ha 
reggel meglássák. 

Hanem a tűzzel majdnem megjártam, pedig az éltem volt rajta. Mer 
két mogyorócska parazsat alig találtam már a hamuba, úgy elhamvadt 
az, míg én medvéztem. Meglett mégis, megraktam, fújtam, lángot 
kapott. S reggel is lett már, költöttem a testvéreim, früstököltünk, s 
indultunk. Én a medvéről ezeknek nem szóltam. Féltem: megijednek. 
De a körmök meg a nyelv is itt vannak + tessék, felséges király! Hát 
ennyi volt ... Nézik mind a jeleket: Igaz ez, és nem tréfa! Hős ez! — 
Hát csudálják s tisztelik érte, szörnyen. — Férfimunka volt — mondja az 
öreg király is —, ember vagy, fiam! Jó katonám lehetnél. De érdemelsz 
is jutalmat, hát ez a színarany pohár, amibe a bor van előtted, hát 
legyen ez a tiéd! 

Köszöni szépen az ajándékot a középső királyfi — s no, hát akkor 
jöhetne a legkisebb. 

De már avval úgy van addigra a királykisasszony, hogy nem is 
tudja, mit kívánjon annak a szép kis királylegénynek. Mer ha most ez 
is elősorolja, hogy ő is farkassal meg medvével küzdött, hát azt ki se 
bírná, el is ájulna, ha csak hallgassa — gondolja magába a 


királykisasszony. De ha meg azt mondaná a kis királyfi, hogy — felség, 
hát énvelem nem volt semmi se: amíg én őrködtem, volt éppen 
valamicske nesz, de hogy odamentem, meglestem, hát látom: csak egy 
vakondok: más semmi se volt — hát ha most ez ezt mondaná, hát úgy 
se jó. Mer amazoknál legyen alábbvaló? — Hát izgult rettentően a 
kislány meg csitította magát, hogy — buta vagyok, hát látom hiszen, 
hogy itt ül előttem, meg nem ette semmi vadállat, minden csontja ép! 
Hát akkor mit tipródok úgy? Várjam ki a végét! 

No, így kezdte mondani a legkisebb királyfi a magáét. 

— Felséges királyatyám — így mondja —, ha szórakozást szerzek 
vele kegyelmednek s a kedves családjának, hát elbeszélhetem én is, 
amibe voltam. Habár nem olyan túlságosan nagy dolog tán ... 

— No, rajta csak, hallgassuk! — biztassa az öreg király, s tölt újra 
mindnek, mer mát" a rétesnél voltak akkorára, és poharaztak. 

— Hát elkezdem. 

Hát harmadnapja vándoroltunk már mink a két bátyámmal, s szép 
nagy utat megtettünk. Hogy az este reánk szállt, megint egy nagy 
fekete rengeteg ült rajtunk. Hát lepihentünk tarisznyát bontani, szállást 
kaparni magunknak, én meg, hogy a sor rajtam volt, veszem elő a 
parazsas bögrét, lobogtatok szép nagy tüzet. Ügy ülünk le szalonnázni, 
így szeldeljük magunkba az ételt s melegszünk — amikor egyszer 
nagyot robban az erdő. No, mi jő? Hát jő egy nagy temérdek sárkány, 
de akkora, hogy megáll bennünk a falat. Hét feje van, hordó nagyok, 
lúd nagyságú szemekkel. De ám nem bánt senkit ez a borzalom nagy 
barom, de még csak nem is moccan úgy, hogy tán valami 
szerénytelenséget lehetne várni tőle, hanem ül szelíden mellénk az 
ülepére, s ott marad veszteg, csak éppen úgy elkezdi nézni az 
ételünket, de olyan keserves kívánással, hogy majd könnybe nem 
lábad az a tizennégy bánatos lúdszeme. Nevetni kellett volna rajt, ha 
lett volna nevethetnénk. 

No — mondom a bátyáimnak -, testvérek, hát ismét vendégünk van. 
Mit gondoltok — kérdem tőlük —, adok én ennek is, ne élhessen 
panasszal! Ne mondhassa, hogy mostohább amazoknál. --És adtam is 
neki, hét karéj kenyeret, mivel oly nagy test. Elláttam mindegyik fejét 
egy karéjjal, s meg is nyugszik a lelke ettől. Kel fel, s indul békével a 
hétfejű sárkány. 

Faragcsáltuk még a szalonnabőrt, meg megolvastuk a morzsát, 


aztán az én két bátyámat elnyomta az álom, mer elnehezedtek az úttól. 
Alusznak, szuszognak, én meg látok a tűzhöz, táplálom gallyal, húzom 
rá a tönköt, igazgatom, ég is szépen, lobogva. Virrasztok, telik az idő. 
Eljön már az éjfél is. Hát, egyszer mintha a föld hasadna .ketté s az ég 
összedőlne: odaterem a hétfejű sárkány. De úgy, hogy most mindjárt 
elnyel, a hét fejével egyszerre! Csak ránéztem, s elgyengültem, elment 
az erőm. 

— Féltél? — kérdi a királylány súgva, s a királyfi lássa, hogy a kisírt 
szeme kétszer nagyobb s hétszer szebb, mint az előbb még. 

— Féltem — mondja a királyfi, s lehajtsa a fejét. 

— S győztél rajta? — kérdezi a király. 

— Igen, felség, azér győztem — s néz föl megin a kis királyfi. — 
Hosszan vívtunk, megbirkóztunk erősen. Nem hittem, hogy győzöm, 
de győztem mégis. Ügy szedtem el egyenként a hét fejét. De mikor az 
első lenn volt, nem hittem, hogy a hathoz erőm lesz, s amikor már csak 
egy volt meg, nem hittem, még akkor se, hogy állom. 

Hat fejével végeztem már, ahogy a tűzre nézek. Hát rémülök el, 
mer alig pillog a tűz már. Hát most etetni kéne már azt is, de a sárkány 
még erőbe! Hát nincs másképp, csak a sárkányt kell vágni. Mer inkább 
a bátyáim kezétől haljak reggel én, semhogy ez a barom itt 
mindhármunkat faljon. Küzdtem tovább. Vérbe-verejtékbe. S már az 
életem lemondtam rég, ahogy végre a sárkány hetedik fejét is a porba 
csaptam. Már csak holdvilágnál. Mer tapogatok a tűzhöz: hideg már a 
helye is. 

Még lekörmöltem a sárkányt, még összekerestem a hét fejét a 
nyelvekér, még összemészároltam a szörnyeteg dögöt, hétfelé, hogy 
elcibáljam be az erdőbe, ne szörnyülködjenek a bátyáim reggel — avval 
kész lettem. S hát, nekivágtam a rengetegnek, keresnék tüzet valahol. 

Csak mentem, de nem láttam semmi fényt, üres volt az erdő és 
sötét. Csönd volt, csak mentem, figyeltem. Akkor reszketést hallok s 
vacogást. Megállok, s hallgatom. — Ki vagy? — Valaki jön az erdőn, 
zörög s reszket. — Ki vagy?! — A Hajnal vagyok. És fázok. — No, 
lekapom a nadrágszíjam, megkötözöm a Hajnalt egy fához. — A 
legkisebbik királyfi vagyok — mondom neki —, és dolgom van még 
hajnalig. Maradjál, kérlek, s ne haragudj! — És megyek tovább. 

Mentem megint, jó utat az erdőn, a csöndbe. Hát megin jár valaki, 
motoz az avarral a holdfénybe. S nyöszörög. — Ki vagy?! — Az Éjfél 


vagyok — mondja az öreg —, de fázok. A Hajnalt várom, de már nagyon 
fázok. — Nem jön még — és kihúztam a gatyám kötőjét, megkötöztem 
az Éjfélt egy fához. — A legkisebbik kis királyfi vagyok, de kell 
nagyon az idő. Hát álljál itt, kérlek, majd kioldozlak. De ne haragudj. 

Így mentem még nagy utat. De hogy tüzet nem láttam, felmásztam 
egy fára, onnan néztem szét. No, ott világít, messze, szikrázó piros tűz! 
— s másztam lefelé hamar, siettem arra. De megálltam távol még a 
tűztől, s odanőtt a lábam. Mer a tűznél hat nagy, gyilkos óriás feküdt, s 
egy hetedik őrködött. Hát ezektől nem kérhetek. Még közel se 
mehetek, hisz eltaposnak, vagy kitépik a lábamat, és úgy szórakoznak 
velem, mint egy szegény szöcskével! De mivel a tűz meg kellett, nem 
tudtam mást kigondolni, vettem az íjamat, választottam egy jó vesszőt, 
megcéloztam a tüzet. Találtam, a közepébe, kipattant egy parazsacska, 
s elrepült messze. Szaladva mentem, kerülővel. Megleltem a 
szikrácskát az avaron. Kaptam fel, s futottam, bújtam vele. 

De hiába. Az óriások felrezzentek, észrevették, s ahogy a szikra 
világított, megtaláltak. Hármat léptek, beértek, s a rabuk voltam. 
Felvettek a kezükbe, és úgy néztek : — Né, a tolvaj! Hát ez szöktette 
meg a parazsunkat! Hát mondjad, te kis micsoda, ezt hogy gondoltad? 
Hogy a bácsik tüzéből elcsensz magadnak? 

Mondom nekik, hogy mire kellett nekem az a parázs. De csak 
röhögték. — Tudjátok, mit? — azt mondja az egyik. — Tegyük 
vízre, tud-e úszni? 

— Nem — mondja a másik —, hanem húzassunk vele játékhajót! — 
Inkább tartsuk kalickába, tanítsuk meg viccekre, hogy a kalickából 
mondja fel a vicceket, ha szólítsuk! — Vagy tanítsuk repülni: lőjük föl 
csúzlin! — Azt se, hanem tegyük tűzbe, ugyan pattog-e, mint a 
szalonnabőr? 

— Jó — mondja a hatodik —, de még előbb megnézzük, fiú-e vagy 
mi? 

— Egyiket se — azt mondja akkor a vezérük, a legnagyobb óriás. — 
Mer gondoltam valamit. Nyíllal lőtted te azt a parazsat? — Nyíllal 
lőttem. 

— Honnan lőtted? — Mutatom neki, hogy hol álltam, ahogy a 
vesszőt kilőttem. Szép — azt mondja —, értesz hozzá. Hát, fiúk — azt 
mondja —, ez a kisegér fogja nekünk lelőni az aranykakast! 

Már akkor az öreg király meg a kis királylány meg a többi is, aki 


csak ott van, úgy hallgassa a királyfi meséjét, olyan csöndbe, 
meglapult szívvel, hogy a gyertyákat lehet hallani sercegni, olyan 
figyelemmel. 

Folytassa a kis királyfi. 

— Akkor ez az óriásvezér elmondta nekem, mi volna ez az 
aranykakas. Hogy ők, óriások már hét éve ostromolnak egy várat. De 
erővel nem tudják megvenni, mer nagy, erős fala van. Fondorlattal 
meg szinte nem jutnak semmire, mer van a várba egy aranytorony, 
azon ül egy szép aranykakas, aki vigyáz, s hogyha ők csak közel 
mennek éjjel is a várhoz, hát az észreveszi, kukorékol, riasztja a népet. 
Ezer ezt az aranykakast én most majd lelövöm. Mer kicsi vagyok és jó 
nyilas. Úgy ők bejutnak a várba. Én meg ajándékot kapok meg 
parazsat is, s mehetek. 

Hát nagy istentelenséget kívánnak ezek tőlem 

— gondoltam magamban -, de talán majd fordíthattunk a dolgon. 
Egyebet nem tehettem, hisz a kezükbe voltam: vittek a várhoz, 
állítottak egy bokor mögé, adták a vesszőt — no lőjek! — Szép holdfény 
van, ott ragyog az aranykakas, az aranykupolán, látom jól, hát 
kihúzom az ideget, elszáll a nyíl — s a kis kakas lebukik a toronyról. 

Inti az öreg király akkor az inasát, súgja neki: 

- Szaladjál csak, fiam, az aranytoronyhoz, nézz utána az 
aranykakasnak, de lábujjhegyen! Elpárolog a kisinas, s már jön is 
vissza, súgja a király fülébe: — Felséges királyom, ott fekszik az 
aranykakas a torony alján, nyíllal átütve, halva. Észre se vettük eddig a 
nagy sürgésbe! 

Csak bólintott az öreg király. 

— No, örültek az óriások — mondja tovább a kis királyfi. — De nem 
eresztettek még el. — Eljössz velünk még be a várba. Onnan majd 
elküldünk ajándékkal meg parázssal! — s vittek magukkal a falhoz. 
Ott nekiestek, kivájtak a fal alatt egy aknát, egy barlangfolyosót, 
hogy azon bemenjenek. De amikor kész lettek, nem mertek indulni. — 
Küldjük az egeret — azt mondja a vezér —, majd az kiszimatolja, mi van 
odabenn. Ügyes is meg apró, nem feltűnő, ha valaki meglátja az utcán. 
— Avval belöktek, hogy járjak körbe, jöjjek vissza, s tegyek jelentést. 

Szép, nagy vár volt. Nemcsak a fal volt jó erős, gazdag volt a város 
is. Szép, kedves utcák, lógtak végig a cégérek a kapukon, jó 
mestereket hirdettek, meg tiszta, söpört, nagy terek, ahol a piacokat 


tartsák — de most aludtak az emberek, hold sütötte a köveket meg a 
tetők cserepét. Szép, nagy palota volt a vár közepén, csillogó 
aranytoronnyal, de katona se őrizte a palotát, pedig ott lakott a király — 
de hát a városba szeretetbe éltek, nem tartottak egymástól, kifelé meg 
vigyázott az aranykakas, míg megvolt. Bementem a palota nyitott 
kapuján, nem szólt hozzám senki. Nyitottam sorba a termeket, szép 
szőnyegeken jártam, drága bútorokat csudáltam, és félrehajtottam a 
bársonyfüggönyt, kitekintettem az erdők felé, amerre a bátyáim 
aludtak. Szép holdfény volt. 

Benyitottam egy terembe, ott aludt a király. Gyertya égett mellette, 
láthattam az arcát. Láttam, fehér szakállú, mint apám. Még a horkolása 
is olyanforma. Néztem, hallgattam. Mentem tovább. 

— Nem vittél el semmit? — kérdez bele a nagy csöndbe akkor a 
Sánta Vitéz. 

— De igen! Ott lógott az aranynyelű ékköves kard a falon! Azt 
elvettem! 

Keresi a Sánta Vitéz a szemével a kisinast, de az ott ül a küszöbön, 
s a szeme a királyfin. 

— Megyek tovább. Lépek be a másik hálószobába. Ég a gyertya ott 
is. De aki ott alszik, hát gyönyörű szép. Állok, nézem. Sokáig nézem. 
S csak megcsókolom csendbe a vánkoson a haját. 

Megcsendesedett a kicsi királyfi. Várt csak, nézett maga elé. 
Fáradtnak is érezte magát, most fáradtnak. Meg nem látta már jól a 
jövőt. Nyúlt a pohárér, emelte a szájához, ivott kicsit, szelíden. 

— Mi lett aztán? — kérdezi a csendbe a király. 

— Hát mi lett volna?! — fakad ki keservesen a királyfi. — 
Elpusztítottuk a várost! Visszamentem az óriásokhoz. Kikiáltottam 
nekik: — Jöhettek! — Beugráltak az óriások. Követ fogott mind, meg én 
is! Ahogy egy utcán végigment egy óriás, csak por maradt utána! 
Beleült egy térbe a seggével, s csak röhögött! Az aranytornyot csak 
megszorongatta a vezér, és mintha kásából lenne! Felgyújtanivaló is 
alig maradt a végén, meg a szaladozó népekből annyi se, hogy 
skatulyakocsiba meg játékhajóba fogni való vagy kalickalakó jutott 
volna, az utolját úgy fogdosták össze, mint a bolhát, csak pattogatták 
szét őket a körmükön! Csak még a királyi hálószobákat kellett 
mutatnom, mert az óriások úgy akarták, hogy a királlyal 
megpróbáljuk: ha tűzbe mártjuk, vinnyog-e, kunkorodik-e, mint a 


szalonnabőr? Még ezt eljátszottuk, aztán mehettem. Adtak az 
óriások három aranypoharat a király készletéből, gyújthattam fáklyát a 
palota tüzénél, s indultam! Mentem. Megleltem az Éjfélt, feloldtam. 
Megleltem a Hajnalt, eleresztettem. Elértem a bátyáimhoz, gyújtottam 
új tüzet a fáklyáról, nagyot, ropogósát, és jött a hajnal! Keltettem a 
testvéreim: — Ébredni! — Ugrottak föl: — Hű, de hosszú éjjel volt! — Az 
volt, testvérek! No, nesztek itt van egy-egy aranypohár, királyi 
címerrel, egy vakondok adta az éjjel! És indulás! Gyerünk vándorolni! 
— Hát ez lett aztán! 

— Nem igaz — mondja rekedten a király. 

— Nem igaz — mondja sírva a királykisasszony. Meg utána a többi. 

— Nem igaz — azt mondja szelíden a királyfi —, nem igaz. — Megint 
csendbe lett, hallgassa megin a gyertyákat, hogy sercegnek. Meg iszik. 

— Visszamentem a falhoz, a lyukhoz. Kiszóltam halkan ezeknek, 
hogy csend van, próbáljanak vigyázva bemászni, óvatosan, egyesével. 
Tanakodtak még, hogy melyikük kezdje, aztán egy elindult négykézláb 
az aknába. Ahogy kiért, és állt volna fel, elvágtam a nyakát, a király 
kardjával. 

Levágtam hamar a körmei hegyét meg a nyelve csücskét, a testet 
meg szétvágtam tízfelé, odébbvontam kissé, s szóltam, hogy jöhet a 
második. 

És így a többit is. Mind a hetet. A körmeik meg a nyelvük hegye ... 

— Igen — azt mondja rá a király. 

— Itt van a zsebembe. 

— Igen — mondja a király. 

— Akkor visszamentem a palotába. Vissza a király hálószobájába. 
Aludt még a király ugyanúgy, csak a másik oldalára fordult. 
Odaléptem vigyázva, és a kardját — úgy, véresen — bedugtam a párnája 
alá. 

— Igen- mondja a király. Nem néz az inasra. 

— Akkor kimentem a palota elé. A szökőkútnál lemosdottam 
magamról a vért. Úgy mentem vissza, a másik hálószobába. Még nem 
égett le ott se a gyertya. Leültem egy selyempárnára az ágy mellé, úgy 
néztem a gyertyát. Aztán odaléptem, mer gyűrűt láttam az ujján, le 
akartam húzni a gyűrűt. De megrettentem, mer az ujjai alig aludtak. 
Mégis lehúztam, meg lehúztam a magamét is, és megcseréltem a 
gyűrűket. Minálunk az a szokás, ha valaki nagyon megszereti a 


másikat, és szeretné már haláláig mindig csak annak az arcát látni, hát 
akkor gyűrűt cserél vele. Megcseréltem a gyűrűket. És elmentem. 

— Hát igen — azt mondja megint a király. 

— No, igen! — mondja a Sánta Vitéz is. És föláll, hogy töltse körbe 
a bort. 

— Szép történet volt, kétségtelen. 

— Hanem, te királyfi! — azt mondja a Sánta Vitéz. — Nagy kópé 
vagy azért te, hallod-e! Mert tudod, mi tünt fel énnekem a te 
történetedben? No, figyelj csak. Mikor találkoztál az erdőben azzal a 
Hajnallal vagy kivel, hogy is mondtad? A nadrágszíjaddal kötötted a 
fához? Igen? Hát az Éjfélt? Azt meg, ugye, a gatyamadzagoddal, 
vagy nem? Látod, odafigyeltem, megjegyeztem én! Namármost. 
Amikor meg utána a  hálószobákban  csatangoltál, a 
királykisasszonyodnál — vagy nem az lett volna? mi? az, ugye? — akkor 
mi volt a nadrágoddal meg a gatyáddal, he? Te gyerek! Fogtad tán 
akkor a gatyádat, hogy gatya nélkül ne maradj? Vagy talán bizony — 
nem is fogtad?! Erre felelj énnekem, te golyhó! Nagy gengszter vagy 
te, fiú, én csak azt mondhatom! Megéred te a pénzed! 

— No, jó — azt mondja a Sánta Vitéz, és ásít egy nagyot. — Hát csak 
viccelek, persze. Mert szép történet volt ez azért, derék történet, szó se 
róla. De igazán szép. Hanem — elhaladt az idő. Azt mondanám: igyuk 
ki még ezt, aztán — takarodó, ha senki nem ellenzi. Késő lett nagyon, 
éjfél felé tartunk, és hát sok minden volt máma, elfáradtunk, hát 
kíméljük meg az egészséget. No, hát — isten-isten! De töltsön már 
valaki a katonáimnak is, elvégre a lakodalmam van! 

És körbe koccintott a katonáival. 

— Nem rossz bor ez, meg az ereje is megvan. Az unokatestvérem 
termése, én kértem, hogy a mai szép estére ebből küldjön egy 
hordóval. Hatéves bor, nem túl öreg, de akárki akármit mond, én ezt az 
évjáratot becsülöm legtöbbre, pedig végigkóstoltam egypárat, ami itt a 
környék pincéiben van, azt igencsak mindet ismerem! Nem azt 
mondom, hogy értenék hozzá, vagy mi, de azért talán csakugyan más 
ez, mint amit a kereskedők összepancsolnak. Ezt mindjárt megérzi az 
ember, egy pohár után, mert ereje az van. Fejfájást viszont nem csinál! 
No, hát akkor — egészségünkre! És most tényleg gondoljunk a 
pihenésre. Nem sértődnek meg tán a vendégeink sem, hogy ezt 
mondom. Vagy igen? Mi? No. Csak tréfálok. Hát békés jó éjszakát, 


kedves mindnyájunknak. No, gyere szépen — szól oda a 
királykisasszonynak is. — Gyere már szépen. És ne sírj örökké. Ja, 
igen. a királyfiaknak meg majd mutat az inas vendégszobát. Nem kell 
rossz hírünket költeni, hogy a fogadóba küldjük a vendéget! Majd a 
holmit reggel áthozatjuk. Hát szép álmokat! — Hát igen — mondja rá a 
király. 

Reggel erős, friss nap tűzött be a zsalugáteren. Már hajnalban 
szekerek meg targoncák zötyögtek végig a palota előtt a macskaköves 
utcán, vitték a gyümölcsöt a piacokra, az istállókban meg dobogtak a 
királyi lovak, s harsogva ették a jó zabot. Ébredtek az emberek, 
lefetyeltek a kofák, zsivajogtak a gyerekek — kezdődött az új nap. 

Még öltöztek csak a királyfiak, a csizmájukat bokszolták, meg 
beretválkoztak, s már jött, kopogott a Sánta Vitéz, az új király, frissen, 
mint a jó gazdához illik. — Jó reggelt! Szabad? No, nem volt kemény a 
derékalj? Ez jó szoba, nem túl meleg, csak talán reggel nagyon zajos, 
bejön az utcai lárma. Éber alvónak kellemetlen. No. Hát csak azért 
jöttem, mert jutott eszembe, hogy kellene nekem három ilyen derék 
kapitány a seregembe. Mit szólnátok hozzá? Nem sorolom az 
előnyeit, de nem járnátok vele rosszul. Nem kell azonnal felelni, 
mennem kell most úgyis az istállóra, míg megterítenek reggelihez, 
gondolkozzatok! 

Elment, s gondolkoztak a királyfiak. A két idősebb megvitatta, 
hogy nem látszik ez rossz helynek, meg biztos helynek látszik. Ha meg 
másképp alakulna, hát fel lehet mondani. 

A legkisebb kis királyfi azt mondta, hogy — hát ő nem. 

Jön az öreg király is, kérdi, hogy — jó reggelt, no, mondta a vőm ezt 
a kapitánydolgot? Mit válaszoltok? — A két idősebb mondja rá, hogy — 
mi beállnánk kapitánynak, elfogadjuk. 

A kicsi meg, hogy — hát ő nem. 

— Hát igen — mondja rá a király. 

Jön a Sánta Vitéz is vissza, hogy — no? -Mondja rá a két idősebb: — 
Felség, mi beállnánk, s köszönjük. 

S mondja a kicsi, hogy ő továbbmegy. Mer úgy indult, hogy világot 
próbál, hét országot lát. Hát inkább azt teljesítené. 

— De ez még nálam maradt — és nyújtsa át a pikszist az új 
királynak. Benne a tapló, kő s acél. 

— Az ám, bizony — örül meg az új király —, az ám! Nem tudtam 


pipálni, tegnap reggel óta! Úgy kellett a konyháról parazsat lopnom! 

Elköszönt a kis királyfi a bátyjaitól: — Isten veletek. — Felkötötte a 
kardját, vállra vette az íját, a tarisznyát is a parazsas bögrével, s indult 
el. 

Az udvaron érte utol az öreg király. — Fiam, egy szóra! 

— Fiam, a pohár! — azt mondja az öreg király, ahogy beéri a 
királyfit. — Az aranypohár, amiből tegnap ittál! Elfelejtettem tegnap. 
Neked adom, hiszen érdemled. 

S átadta a poharat a kedves öreg a legkisebbnek is. 

Az megköszönte szépen: — Köszönöm. 

Avval indul tovább a legkisebbik kis királyfi, vándorolni, világot 
próbálni. 

Még hat országa hátravan. 


TÖREDÉKEK MAGYAR NÉPMESÉKBŐL 


Elindult világot próbálni 

Reggel — nem korán — felkelt, felöltözött. Megkereste az apja öreg 
aktatáskáját, amiben az az ebédet hordta volt magával a munkába, 
leporolta, kézbe vette. Zsebre vágta a bicskáját. Bezárta a házat — a 
kiskaput nem, volt kulcsa. Elindult. 

Az italboltnál megállt, bement. Leült egy asztalhoz, a táblákkal 
szembe: , Táncközbe lekérni tilos!" — , Tizenhat éven aluliak és 
egyenruhás ipari tanulók 8 óra után a helységben nem 
tartózkodhatnak!” — , Fogyasszon vitamindús gyümölcs levet!” 
Délelőtt volt, a cimbalmon huzat. 

— Egy korsót kérek. 

— Nincsen csapolt sör, hétfő van. Kinizsit tudok hozni. 

— Hozzál egy kinizsit akkor. 

Jöttek a szomszéd asztalhoz is. — No, mi újság van, Tiborkám? — 
Nincsen semmi, Tallós elvtárs. — No, az nem sok. — Jó reggelt, Tallós 
elvtárs! — Szerbusz, Terikém! No, mi újság van? — Semmi se, Tallós 
elvtárs. — Az nem sok, hallod-e. Cseresznyét hozzál nekünk, Terikém. 
Cseppentő elvtársat nem láttad még? — Nem volt még máma, Tallós 
elvtárs! Mi újság van? — Semmi, Tallós elvtárs. — Az nem sok, komám! 
Mit isztok? — Cseresznyét innánk, ha hoznák már. Mi van, Tibor? — 
Semmi se, Gusztikám — Aradi elvtárs? 

— Nem tudom, nem jött még. No, üljetek le. Van valami újság, 
Terikém? — Semmi se, Sipos elvtárs. 

— No, az nem sok. Cseresznyét hozzál minekünk is, Terikém. 

, Kedves vendégünk! esetleges panaszával, észrevételével forduljon 
az ÜZLETVEZETŐHÖZ! Ha panasza ezúton sem nyer kielégítést, 
vegye Agénybe a panaszkönyvet! Felettes hatóságunk: , FMSZ megyei 


Megitta a sört. 

— Valami ennivalótok van-e? 

— Májkrém. 

— Kifli? 

— Van, de szombati. Hozzam azért? De zárunk ám már, nem tudod 
megenni már. Kilenckor zárunk. 

— Elviszem, nem itt eszem meg. Hozzál két májkrémet. 


— Kiflit? 

— Meg tíz kiflit. 

Hozta a lány a két kis dobozt. Csúnya lány volt, csúnya lábakkal, 
Terike — ismerte, iskolatársa volt, osztálytársa. 

— Mennyi? 

— Huszonnégy húsz, a sörrel. 

Kivárta a visszájánk, de még nem tette el. Ült még, nézte a 
kocsmát. 

— Hé, Cseppentő elvtárs, ne szökjél el! Mi újság van? — Nincsen 
semmi, Tiborkám! Mit isztok? — Cseresznyét. Gyere, igyál te is. 
Terikém, hozzál még öt cseresznyét, jól van, szívem? — Hozom 
azonnal, Tollár elvtárs. — Mi újság van, Józsikám, meséljél már 
valamit! — Á, nincsen semmi, Paládi elvtárs. — Hát az nem sok. Kurva 
meleg lesz ma is, elhiszitek? 

Felállt, kiment. A hülye öregasszony, aki a bicikliket őrizte, ott ült a 
lépcsőn. Odadobta neki az ötnyolcvan aprót. 

Lement a járdáról, az országútra. Ott hevert egy üres májkrémes 
doboz a porban. Megrúgta, hogy elrepült — ronda bugással — az árokba. 

— Az isten bassza meg! — mondta, középhangosan. 

Állt még egy darabig, aztán elindult az országúton, világot 
próbálni. 

Ha ezer lelked lenne 

A tizenkét fejű sárkány mondja: — Kár volt tenéked megszületned, 
te Sándor! Még az anyád méhibe vótál, már akkor én tudtam, meg kell 
birkóznunk minekünk — de tudtam azt is már, hogy hányféle töröm 
majd a te csontodat. Hát jobb lett vóna tenéked ott maradni, Sándor, az 
anyád méhibe, inkább ott maradtál vóna, semhogy most énelébem 
gyere. Ha ezer lelked lenne, most úgyis meghalnál, Sándor! 

M. Antal 43 éves főkönyvelő (Kecskemét) mondja: 

— De hiszen ez roppant veszélyes! 

G. József 28 éves rakodómunkás (Alsószentmártoni ÁG) mondja: 

— Kedves komám, muszáj lenne csinálni valamit, legkivált a víz 
végett — hát köllene a víz. Szóval, ha tudnál valamit, az nagyon jó 
lenne. Az ugye a nehézség, hogy marha erős, hát tudom, nem könnyű 
dolog, az biztos. Viszont csak muszáj lenne mégis, a víz végett, meg a 
lányok végett, meg egyáltalán! Már okádásig vagyok a sörrel. Hát én 


biztatlak, Sándor, meg kérlek is rá. Próbáld meg, ha te is úgy látod 
jónak. 

Fanyüvő mondja : Kedves Sándor! 

Kellemetlen, de azt hiszem, el nem hanyagolható kötelességem 
leülni most és írni neked. Kevés esélyem van rá, hogy megúszom a 
dolgot az ellenszenved kihívása nélkül, ezzel tisztában vagyok; 
mégsem tehetem meg, hogy most a szájamat befogva, ölbe tett kézzel 
várjam ki a fejleményeket, ha egyszer úgy tartom, barátok vagyunk. És 
gondold csak meg: mi más íratná velem ezt a levelet, ha nem ez a 
barátságérzés? De túl hosszú a bevezető, és túlságosan is 
mentegetődzöm. Csak hát — szeretném, ha komolyan vennél most, 
és nem féligolvasottan löknéd el magadtól ezt a papírt. 

Ezek után már sejtheted a mondanivalómat: nem helyeslem ezt az 
ügyet, amibe kezdtél. Teljesen nyíltan és röviden: nem szeretném, 
hogy vasárnap kiállj. 

Győztél már néhányszor életedben, hitted néhányszor, hogy győzöl, 
de talán valóban győztél is párszor — hiszen ott voltam magam is. De 
talán túlságosan is megszoktad a győzést. Azt hiszed talán, hogy 
mértanian szabályos grafikont rajzolhatsz a sorsodból, és az eddigi 
vonalból bemérhető a folytatás. Pedig nem így van ez; az ilyesféle 
grafikonok szabálytalanabbak, Sándor! A háromfejű legyőzése és a 
hétfejű legyőzése után könnyen következhet a vereség a tizenkét 
fejűtől, ha zavarja is a ritmusérzékedet! 

Szidhatlak, hogy hiú vagy, hogy túl nagyra vágyói — no, nem 
szidlak, nem is lenne egészen őszinte dolog. Hiszen tudom, hogy 
klassz vagy. (Tudod is, hogy tudom.) Mégis, azon felül, hogy nem 
akarlak spenóttá aprítva látni (értsd meg! semmi kedvem ehhez a 
látványhoz!), azon felül is vannak elvi ellenvetéseim is azért. Nemcsak 
a vereséged és pusztulásod esetén siratlak, hanem a győzelmed esetén 
sem értek egyet veled. 

Meséken nevelkedtünk - nem kenem rád! -mindketten. 
Legyőzhetetlen sárkányölőkön és Talpra magyaron, és ez rendben is 
volna, szép volt ez, csak hát — ezek mesék voltak. És a mese az mese. 
Arra való, amire való. És másra nem való. 

Másfajta utakra kellene beállítanod magadat, Sándor, most már 
másakra, nem ezekre az álombeli győzelmekre! Goromba beszéd ez, 
tudom, mégis ki kell mondanom: feleslegesek most már ezek a 


győzelmek nemcsak neked, de mindenkinek feleslegesek. Vedd észre, 
Sándor a felebarátaidat, akiknek bizony jobb a te gyönyörű kiállásod 
nélkül, hiszen már kitanulták az élet más, búvópatak-ösvényeit, és 
azokat járják. Vagy így is mondhatom: Hagyd békében az embereket, 
Sándor! Tiszteld a békéjüket! És gondolkodj rajta: lenne neked is 
helyed benne, ha akarnád! Légy bölcsebb, megértőbb az emberekkel. 
Kérlek! És hallgass rám, mert ők nem fognak erről nyíltan beszélni 
veled. Ők inkább szerencsésen lenyisszantják a fejed, és "akkor 
nyugalom lesz. Hát ezt ne próbáld ki inkább. 

Tudod rólam, hogy gyáva nem vagyok, bizonygatni nem akarom. 
Meg nem öregedtem, ilyen fiatalon, azt hiszem; vagy, ha az öregség 
bölcsességet jelent, akkor talán mégis? Sándor, ne bennem keresd a 
hibát, ne lepődj meg és ne botránkozz meg rajtam, inkább olvasd el 
háromszor ezt a levelet, és aludj rá egy nagyot. 

Gyere fel valamelyik este a héten, van egy üveg igazi Cinzanóm. 
Bontatlan, de nem a gyászodra tartogatom, és nem is a győzelmed 
ünneplésére -hát nem. Hanem szépen megisszuk ketten, ha felmászol 
hozzám egy este, ahogyan már annyi üveg kövidinkát megittunk — 
bárcsak az üres üvegek meglennének, hogy beválthatnám őket! 
(Látod, aggkorára ilyen szerény lesz az ember!) Egyébként: Palival 
találkoztam, és mondta, hogy volna egy állás, egy kultúrotthon, 
októberben fog üresedni. Nem érdekel? Bővebbet szóban, nálam. 

Hát csak ennyit bátorkodtam volna ... Elég bátortalanul valóban, 
mert rühelleném, ha ezután most nem ismernél meg az utcán, ha a 
fejedbe vennéd, hogy az ellenfeled megbízásából firkálok itt Neked, 
vagy más hasonló ökörséggel reagálnál. 

Újság nincs. Legfeljebb a Szabó Jenő esete. Múlt kedden ebédnél 
begurult, hogy nincsen hús a rizses húsban. Mérleget kért, lemérte az 
adagját, aztán még három adagot, és hát valóban, egy adagban volt 6 
deka hús, a többiben 4 körül, az előírásos 8 dekából. A Jenő 
megistenült, az emberek meg az étkezőben sandán figyelték az arénát; 
tudta persze mindenki mérleg nélkül is, ez megy évek óta. No, aztán 
mi lőn? Hát az lőn, hogy tegnap ment volna át a Fónagy az 
összeszedett pénzzel, befizetni a következő heti ebédet, és 
barátságosan közölték vele odaát, miszerint sajnos, nem áll módjukban 
vállalni a továbbiakban az étkeztetésünket, mert roppantul túlterheltek 
a saját létszámukkal is. Most aztán mehetünk ebédelni a Gerlébe, oda- 


vissza tizenöt perc, forinthússzal drágább, és ha lehet még szarabb, 
mint itt volt. Köszönhetjük az okos Szabó Jenőnek, rajta kívül 
negyvenhat ember. 

No, nem untatlak tovább kisszerű hétköznapjaimmal. Ölellek, 
Sanyi, és várlak a fent említett Cinzanóval (z-vel írják? nem vagyok 
benne biztos). Szia. 

Jött akkor az anyja is oda a Sándornak, és mondta neki : 

— Sándor, Sándor — azt mondja neki az édesanyja —, Sándor, 
Sándor! Édes fiam, édes gyerekem! 

De már akkor húzta a fejibe a Sándor a vas-sisakot. Megcsókolta az 
édesanyját, és csak ennyit feledt neki, hogy 

— Vigyázzon kicsit arrább, édesanyám. Menjen kicsit amarrább, 
mert port csinálunk itt édesanyám. 


MIUTÁN SÁNDOR A HÁROM SÁRKÁNYT 
MEGÖLTE 


Úgy ebéd után gondolta Sándor, hogy ő most kilovagolna egy 
kissé, csak sétálni egyet. Felült a táltos lovára, és elporoszkáltak a 
virágos dombtetőig, ahol a levágott sárkányok csontja volt ölbe rakva. 
Hát látja ám a Sándor, hogy egy öreg-öreg ember ott szedegeti egy 
nagy ponyvába a sárkányok csontját, hogy elvinné magával. Hát 
bizony a sárkányok öregapja volt ez a vénember, és arra kellettek neki 
a csontok, hogy otthon összerakosgassa a fiait, meglocsolja őket az 
élők vízivel, hogy újra mozogjanak. De hát honnan tudhatta volna ezt 
a Sándor? 

Másnap, hogy ez történt, mentem be mindjárt a megyére. 

Persze tudta már mindenki a dolgot, nem kellett senkinek se 
mesélni. Látom már a folyosón az arcukon: no, ezek pontosan tudják, 
mi van -látom rajtuk, mer épp hogy köszönnek, szalad mind tovább, 
hogy ne kelljen velem szóllaniuk. Basszátok meg, hát csak szaladjatok 
— gondoltam —, ha kellemetlen, hát nem kell beszélgetni. De az 
elnökhöz bemegyek azér. 

Megyek be az elnökhöz, hát — várjak. Most nem ér rá az elnök 
elvtárs. Sok a dolga az elnök elvtársnak. Jól van. Várok. No, akkor 
meg, hogy — nem tudnék-e később jönni? Máskor! — Hát nem tudnék — 
mondom. — Mer énnekem a három fiamról van mostan szó. Meg 
azonkívül: eddig ez nem volt, ha én jöttem valamiér ide, hát 
bemehettem az elnök elvtárshoz, ha dolga volt is, énnekem időt mindig 
adott. Hát akkor most is ki fogom várni. 

Végre aztán beeresztettek hozzá. Mondom neki: — Pista, látom, 
bújsz előlem, de én viszont nem hagylak, mer én mostan hallani 
akarom, hogy mit szólsz. — Dehogyis bújok én, Sárkány bácsi — azt 
mondja az elnök —, már miért bújnék, nincsen okom énnekem arra, 
hogy bújjak. Mer nem vétettem én magának vagy a családjának 
semmit se! Vagy talán én csináltam ezt, azt gondolja? — Hát azt nem 
gondolom — mondom neki —, azt éppen nem gondolom. De viszont 
hallani akarom a véleményedet. 

— Hát — azt mondja a Sós Pista, az elnök —, Sárkány bácsi, ha 
hallani akarja a véleményemet, hát én csak azt mondhatom: A maga 
fiai halottak. Én is csak ezt mondhatom. 


— Hát — mondom neki -, Pista, én eztet nem fogadom el. 

— Pedig ez így van — azt mondja. — Halottak. Tudja, Sárkány bácsi, 
hogy nem én akartam így, meg részem se volt benne, de hát így lett 
mégis. És jóisten én se vagyok — azt mondja. 

— Nézzed, Pista, még visszatérünk majd erre -csak azt feleltem a 
Sós Pistának. 

, Megyek akkor meg a Szappanos Lajoshoz. Most elnökhelyettes, de 
volt ez már a mezőgazdasági osztályon is, meg elnök is volt már, jó 
embere volt ez mind a három fiamnak, nem is lenne sehol se az én 
fiaim nélkül, pedikűrös lenne még most is, meg vásári fagylaltos 
kerekes ládával, csöngővel a nyakába, de nem kulturális 
elnökhelyettes, az én fiaim nélkül, a Szappanos Lajos. Hát ezt még 
felkeresem — gondoltam. 

— Aj — azt mondja a Szappanos —, de nagyon sajnálom én magát, 
Sárkány bácsi! Üljön le, Sárkány bácsi, de nagyon sajnálom! — Kevés 
ez itt, Lajcsi — mondom néki —, kevés az mostan hogy hát , sajnálom"! 
Azt mondanád meg inkább énnekem, hogy hogyan lehetséges ilyen? 
Ezerkilencszázhatvankilencbe! Ezt magyarázzad meg énnekem, 
Szappanos Lajcsi! Mit gondolsz mégis? — kérdezem tőle. — Mer azt 
tudod, ugye, hogy te még a tóba voltál, amikor én már csináltam a 
munkásmozgalmat?! Meg azt se felejtetted tán el, hogy tebelőled az én 
fiaim csináltak embert, vagy elfelejtetted mégis?! 

— Nem, nem — azt mondja —, nem tagadja ö cl senki előtt most se, 
hogy komái voltak a Sárkány bácsi fiai, de hát nem ez itt most a 
kérdés. Hogy nem ilyen egyszerű kérdés ez, mer bonyolult dolog ez. — 
Most mit akarnak próbálni, Sárkány bácsi? — azt kérdezi éntőlem a 
Szappanos. 

— Hát — mondom neki —, a feleségem kiment összeszedni a 
csontokat. 

— Meg aztán — mondom —, én most kész vagyok ám mindenre! Én 
ám kész vagyok most elmenni akár egészen Kis elvtársig, ha kell! De 
el is megyek hozzá, úgy éljek! Csak hogy tudjál róla. Mer a Kis 
elvtárs, az meg fog hallgatni egy édesapát! Egy veteránt! Hiszed-e, 
hogy az meg fog hallgatni engemet?! 

— Jó — azt mondja rá a Szappanos —, avval most nem kell sietni. 
Azt el lehet tenni még talonba. A csontok, az jó, az nagyon jó. De 
emezzel most lehet még várni. 


— Nohát akkor — azt mondja aztán — hogyan van, Sárkány bácsi, 
csak így, gyalogosan? — így -mondom -, majd a háromórásival megyek 
haza. — Nem — azt feleli —, majd akkor inkább a Pobeda elviszi magát, 
Sárkány bácsi. 

Telefonált, jött mindjár a Pobeda. Nyissa a Józsi az ajtót, a pilóta — 
tessék parancsolni, Sárkány elvtárs! — Jól van, no. Te is de sok 
körtepálinkát megittál kinn nálunk, mi? Hát tudod akkor az utat! No, 
jól van, gyerünk no! 


AMIKOR SÁNDOR HAZATÉRT 
NEVELŐSZÜLEIHEZ 


Már Ceglédtől folyvást csak vigyorogtam ki a vonatablakon a 
szárkúpokra. Feri bácsi, Julis néni. Göcögött a vonat, és én 
vigyorogtam, vigyorogtam. 

Az állomáson beállok a libasorba ötven gumicsizmás paraszt közé, 
megérkezéstől vidámak mind, és indulunk befelé a főutcán. Csurognak 
az ereszek, süt a nap. 

Meg sem lephettem őket, mert persze Juliska néni leste az ablakból, 
hogy kiket hozott a vonat. Észrevett, szaladt elém. — Aszittem, nem jól 
látok!! Sándor! 

Cipp-cupp. 

— Feri bácsi? 

— Pszt. Az istállóba! Kiáltson csak rá egy nagyot! Gyűjjön 
csöndbe! 

— Adjonisten! Takács Ferencet keresem!! 

— Hő, ha! No, aj!! Nahááát!! Eejj! 

Aztán csak áll meghatottan pillogva, míg az öregasszony egyre 
csak sipákol, Feri bácsi áll a ganyéban, a kezében egy rossz 
lószerszámmal, nem tudja hová lerakni. Míg aztán megáll a zavart 
szeme az új borjún. 

— Na, hát lássa. Meglett a bornyú. Karácsony este pont. Üsző, de 
ugye szép? Ott a homlokán a csillag, akár az anyjának, szakasztott! 
Gyüjjön csak, szereti nagyon, ha a nyakát vakargassák! 

— Dehogyis, apus, hát megbolondultál? A hornyút vakartatnád 
vele?! Most utazott, kifáradt, baszd meg a bornyúdat mostan! Gyüjjön 
hamar, pakolódjon le, teszek oda kávét, fűütőm be a szobáját! 

És lett véres gyilkolás. Egy kakas. Egy nyúl. Egy pulyka. A hízott 
tulkot térden állva imádkoztam le az étlapról. Dunsztos, háromféle. - 
Nesze, apus, kevergessed! — krém a tortához, habos meggykrém. Hájas 
kifli. Istenharagja. — Az isten áldja meg, Juliska néni, hogy képzelt. . . 

Este tízig beszélgettünk Feri bácsival. Lengyelországról, 
Comeniusról, Churchillről, József Attiláról, belterjes mezőgazdaságról 
és a sajtgyártás technológiájáról. Aztán a szobám, jó meleg, birs- 
almaszagú, bekészítve egy csupor jó bor és az öntött bronz hamutartó a 
versenylóval. Asztal a papírjaimnak és fehér ágy. Csak dolgozgassak. 


Azt a hájas kiflit meg eszegessem közbe. De van olyan aprósütemény 
is, szárazsütemény, ha azt jobban kívánom. — Ó, bolond vagyok, minek 
kérdezem, hát behozom azt is! 

Reggel napsütés. Csurognak az ereszek. Vasárnapi zene, Corelli. 
Reggelire nyúlmáj. — Ma vasárnap, nem dolgozik! De menjen át 
Annus nénihez, mer látta magát jönni a vonattól. 

Boros Péter bácsi, Asztalos Kovácsék, Nevető Kovács Lajos bácsi, 
Jakabék. Sugár Anna néni bizony nagyon gyengén van már szegény. 
Délután Szűcs ügyvéd. Üldögéltem vele egy jó vasárnapit. Csodás 
könyvtára van, nem tud kimerülni, mindig talál benne az ember valami 
meglepőt. És gyönyörű disznói, úgyszintén. A nadrágja Szűcs 
ügyvédnek csupa dara, mert oda törli a kezét etetéskor, a slicce meg 
most már folyamatosan és végig kinyitva — öregszik, és racionalizál. 
Bamba képű, tohonya ember. Az apja magyar volt, anyja szerb. A 
magyar nagyszülei az anyja rác úristenit szidták, szerb nagyszülei a 
magyar apjával baszatták. Egyetemeit Kolozsváron, Belgrádban és 
Pesten végezte, ült román, szerb, magyar és német börtönben. 
Beszélgettünk, Móriczról, Negosról, Medgyessy Ferencről, Popáról és 
Camus-ról, Szókrátészről és szociológiáról. Elhoztam tőle hat könyvet. 
Szerdán nála vacsorázok. 

Estefelé ródliztunk egy nagyot, Szűcs Zsuzsival meg Feri bácsi 
unokájával. Harmadikos elemisták. Estefelé már fagy, ropog a hó és 
sötétedik, feketednek a fák, a patak vize mint a varjú tolla, az ég 
búzakék és piros. Holdvilág lesz. A Magyarfalu és a Szerbfalu közt a 
patakvölgy, visítva repülnek le a lányok a ródlin, és három csillag 
lepotyog ijedtében a sikolytól, mikor felbukfenceznek lent a hídnál. 

— FIó, lükék! (Milyen klassz, tiszta visszhang vat itt!) Lükééék! 
Amelyik még egyszer belekormányoz a lukba, azt megmosdatom! 
Vissza! 

— Nem lehet kikerülni a lu ... — kifullad a nevetéstől —, kikerülni a 
lukat, Sanyi bácsi! Tessék kipróbálni! 

Kipróbálom. Tényeg nem lehet kikerülni. 

Hazahúzom a lányaimat. Megvadultan vihognak, és harsányan 
szavalják a holdas égre, két-szólamra: 

— Tél éjben száncsengő! 

— Csing ling ling száncsengő! 

Én is piros lettem, mint a lányok. Este beszélgetés Feri bácsival. 


Belgiumról, kenderáztatásról, Bartókról, arról, hogy milyen ételeket 
lehet kukoricából készíteni, Adyról és az emigráns orosz tábornokról, 
aki paraszt lett a szomszéd faluban, és sarlóval aratta az árpát, hogy 
otthon érezze magát. Juliska néni tisztelettel hallgat minket, míg el 
nem alszik ültében. , Sándor szobája" meleg, bekészítve csupor bor, 
aprósütemény, a párna tolla felrázva. 

És kimenvén vizelni Sándor látta, hogy milyen nagyon szép a 
holdfényben ez a ropogós, téli falu, amely immáron az övé. Megörült, 
hogy meggyógyult. Megörült, hogy az emberek mégis sok-sok 
dologban ugyanolyanok, mint ő, és ő meg ugyanolyan, mint a többi 
ember. Nagyon megörült, hogy lám, mennyire hajlamosak mégis a — 
szóval: mindenfélére. Megörült a disznóól és a színecske hóval 
betakart, kézzel fogható formájának, és felkiáltott benne a vágy, hogy 
szeretettel hozzányúlván újraformálja őket, kezeivel. Megörült a 
felismert évszak minden lemeztelenedett örömeinek és a maga 
örömökben ébredt erejének. És örömében ezt gondolta: 

A fene egye meg. Mégis, mégis, és mégiscsak úgy lesz minden, 
ahogyan legtisztább álmainkban láttuk. 


ORBIS SENSUALIUM PICTUS 


a vagv a Látható Világ amellyet összeállétott először Johannes 
Amos Comenius Sáros Patakon 1658 most pedig újólag a! változott 
dolgokhoz igazéttatott serdültebb ifijaknak, magyarul, Pesten 1966 

A" Világnak mi-voltáról az égi Testekkel Mind-ez, mit környül 
láthatsz, de meg-vagyon látásod nélkül is: a" Világ. A" látható Világ 
tellyességének mivolta pedig felsorolhatatlan. 

Felyülről tekéntve a Világ nagy golyó, s rajta van mind-azon 
látható és meg-tudható dolgoknak sokassága, amellyek szerény 
lisztában következnek majd tovább. 

Kívüle pedig vannak számlálhatatlan népességben egyéb Világok, 
más nagy és kis golyók, égi Testek, Napok, Holdak "s Tsillagok, okos 
rendbe összeszerkesztve, úgy amiként minden kitsiny világi dolog is 
láthatatlanul apró portzikákból, Atomokból szerkesztve vagyon. 
Közbül él az Ember. Emez túl kitsiny, az túl messzi Világ, értelmünk "s 
vágyunk el-téved benne. Az égi Testek messzisége mérhető, de fel 
nem fogható; mégis te számoljál e messzeségekkel. 

Színeiről 

Vágynak pedig a Világnak minden előtt színei, örömedre. 

Vagyon a! Piros (Veres); keresd a" tűzben, véredben, kovátsnak 
üllején s az érett gyümöltsön. 

Vagyon a! Kék, az Ég-boltozatnak "s lassú vizeknek színe, különb- 
különb Virágoknak ékessége. 

Zöld a" Tavaszba öltözködött erdő, a' nedves, kövér mező 's az Élet 
friss vetése. 

Sárga a  le-tört tengerinek színe a' Nap-Fénbe 's a" tzitromnak; 
lepkének szárnya mintázata, a" gólya-hír Virága mind Sárga. 

"S vagyon még számos egyéb szín s ezeknek szépséges vegyülékei, 
fogadjad őket szemeidbe: Fekete, Narantsszín, Lila 's Szürke, hiszen 
mindeneknek e' Világon színök vagyon. 

Tedd hozzá a! hó-szín Fehéret. 

Élő Lényekről a" különb-féle Tsillagokban. 

Az, hogy vannak-e, nem tudhatni. 

A!" Növényekről 's Jószágokról A' Világnak golyója kőzetekből, 
értzekből, homokból, lágy föld-párnából "s vízből vagyon s élettelen 


életet él, mozgása nem magáért vagyon. De felső színét buzgó 
sokasságban nevekvő 's törekvő, szaporaságokban magokat ismétlő, 
eleven élő  Lények növik, lakják "s repdesik be. Fajaik 
számolhatatlanok. Számtalanságokban lehetnek Növények, 
gyökerekkel táplálkozók, levelekkel lélekzők, avagy Jószágok 
(Állatok), kik lábakon járnak, szárnyakkal közlekednek "s harapva 
falják táplálékukat. 

Sokan igen szépek közöttük. Úgy mint: a" Fenyő, melly a Zöldnek 
példája, a jámbor Tehén, ki füvet harap, a" ragadozó Oroszlány s a 
többi. 

A" különb féle élő Lényeknek élhetéséről és törekvéseikről, s az 
Emberről 

Az élő Lények egy-mástól különbözők és hasonlatosak egy- 
máshoz. Egy-másba fűzött törekvéseik egy-másért s egy-más ellen 
vágynak. Tápul, mások lakásul is használják egy-más testét, több 
jámborsággal, ekként születve, bár Jót nem ismer, mások vérre 
szomjazva, ordason. Törekvésök egyként az élhetés, mert élniök jó. 

Egy köztük az Ember, te magad is. Az Ember él hasonló 
vonzásoktól vezetve, mint a' többi, de Értelmével, építő Tudásával 's 
szép Tzéljaival különb amazoknál s kiválik azzal is, hogy többet érhet 
a Szépben. 

Haladottabb, gazdagabb a! többinél, 's különbözteti még, hogy mind 
között a! legtöbb kínban fogan, születik "s a legnehezebben hagyatik 
élnie. 

Az Embernek Testéről Vagyon pedig az Embernek először Teste. És 
vannak a" Testnek a következő részei : Elsőbb a" Fej, benne az agy- 
velő, amelly a' gondolatoknak széke, a Fejen pedig kívül az Ortza az 
érzékekkel, úgy mint a" két szem a! látásra, két fül hangok hallására, 
két orr-lik a' szagok fel-vételére "s a' szájban a" nyelv az ízek érezésére. 
Mind-ezen érzékek a Jó és a Rossz széllyelválasztására rendeltettek, 
megjegyezzed. A! Fejen vagyon a! száj is, mellyel ételt 's italt eszünk, 
iszunk 's Szót szólunk, hazugat 's igazat. 

A' Fejet kaptsolja a' törzshöz a' nyak, azon alul vagyon a' törzs a' 
belőle ágazó karokkal 's kezekkel és lábakkal. Mind-ezek állnak 
legbelyül csontok vázlatából, a' Testet mozgató izmokból és leg-kívül 
bőrbül. Az izmok közepette erekben közlekedik a! vér. A" természet 
ruhája képpen bőrödet némelly helyeken, a" Fejen "s a' szemérmes 


részeken szőr, haj fedi. 

A! törzs pedig részleten ként a" következő: vállak, melly, és 
asszonynál ezen a! keblek, hát, far vagy seggek, elöl a' has, annak 
allyán pedig a nemző szervek, ismerjed meg ezeket is: Embernek 
vesszeje, véle a monynak két golyója (tökök), az asszonynak pedig 
Testében rejtve azon barlangüreg, amellynek tiszteletlen nevezetét 
nem szükség emlétened és amelly a! férfiú Test be-fogadására van, 
azon belyül is a méh, a" magzatnak (tsetsemő-tsirának) érlelő rejteke. 

A! hasnak üregében és a' mellynek kosarában vágynak a! sigerek, 
sorjában: a tüdő a" légnek légzésére, a" szív a' vérnek hajtására, a 
gyomor "s a' belek útjai az élés fel-vevésére "s visszaadására, 
azonképpen mások is mint: vesék, máj, lép, vak-bél. 

Az Embernek le-írt Teste pedig lakás a Léleknek (Szellemnek). 
Bötsüljed és ápoljad, mert szükséges az Életre, és helyes 
gyönyörködésre is alkotva vagyon. 


A" Testnek működésiről 


Ha az ép Test semmiben szükséget nem szenved, a' tüdő léget, a 
gyomor tápláló anyagokat és a" Szellem elegendő Fent kap, a" Test 
működik, mint jó gép, okos akaratod szerént. Úgy mint: 

Lábaid mozgatásával járni (menni) tudsz, helyeket tserélni a' Föld 
száraz részein szükségedhez és válogatásodhoz képest. Lábaidnak és 
karjaidnak össze-hangzó mozgatásával úszni tudsz a! tavakon, folyó 
vizeken és Tavaszon rétek fölött, a folyónak széles el-terülésein. 
Kezeidnek mozgatásával Munkákat (Dolgokat) mívelhetsz, Míveket 
készíthetsz, mellyeknek sora végtelen, Munkádon kívül pedig 
Játékokat játszhatsz kezeiddel. Agyvelőd új "s új gondolatokat 
készíthet szüntelen lábaid járatásához vagy kezeid alá Munka, Alkotás 
és Játék képpen. "S ide tartozik, hogy egészséges Testednek "s 
egészséges Szellemednek dítséretes működése a! Szerelem is. 

Egészségről 's Betegségről 

Az Ember-Test minden része épsége: neveztetik Egészségnek. Az 
Egészség alkalom a! tellycs Életre. Az Egészségnek tsorbája pedig 
valamelly rész hiánya avagy fogyatkozása, az Ember különb-különb 
féle nyavalyája (betegségi). 

Vágynak kik fogyatkozással vagy bomlott renddel születnek: 
összenőve kettős testvérükkel, hátukon púppal, elégtelen elmével 


avagy valamelly tagnak hiányával. Vágynak ismét, akik későbbi 
életökben szenvednek fogyatkozást kezüknek, lábuknak vagy szemök 
látásának el-veszítésével "s a' többi. Vágynak az-után a" betegségek, 
a mely-lyek meg-kénozzák 's mcg-sartzolják az Ember-testet, taszétván 
gyakran vég-romlás és Halál felé is: tüdőnek, szívnek, gyomornak, 
májnak, agy-velőnek, húsnak, tsontnak és bőrnek számos ártalmai és 
különb félék, mellyeknek eredete sem tudható; ragályok mint himlő, 
hagymáz és más ezekhez hasonlók. Vágynak végezetül a" Testben 
lakozó Léleknek is nyomorodásai: háborodások, a! tiszta gondolat és 
akarat el-veszítései. 

A! betegedett Embert át-visgállya az arra tanult Doctor (Orvos), 
hogy megkísérelné nyavalyáját el-oszlatva az Egészséghez vissza- 
fordétani, azok pedig, kik szeretik őt, ellátják a! szükségesekkel és 
ápollyák betegségében, mind addig míg lehetség szerént újból 
Egészségre tér, a Vagy békés Halált nyer. 

Mind ezen szomorúságokat elé kelle sorolni, hogy az Egészséget 
megérthessed és Életed tellyességét ezekhez képest szemléllyed 
helyesen. 

A!" Halálról 

Test vagy Lélek Egészségének végső megbomlása meg-szegi az 
Életet. A! legszükségesebb dolgoknak hiányával az Ember nem élhet. 
Az Élet vége Halál. Ha nem nyavalyától vagy erőszaktól, elér a" Halál 
az aggságtól is: száznál több telet kevesen érnek, kikről a" Históriákat 
tanulod, mind Földbe tértek már. Kinek-kinek az Élete ajándék és 
hosszát előre nem számolhatod. Ezt eképpen vegyed. 

A! Holtat elássák. 

A!" Házasságról 

Amikor a' gyermek felnevekszik, neveztetik Ifijúnak avagy 
Hajadonnak, neme szerént. Ekkor pedig szól hozzája egy tanétás : 
Válassz magad mellé valakit a másik nemből, fogadjál néki örök 
hűséget, és úgy élhettek egy-mással. Sokan követik e" parantsot, 
tsapnak vígasságot és lépnek Frigyre (Házasságra) egy-mással. Annak 
utána a" fogadást meg-szegik, és széllyelválnak, vagy megszegik, és 
nem válnak széllyel, avagy meg sem szegik. Mások vígasság és 
fogadás nélkül próbálnak élni egymással; ezeknek és fiaiknak sorsa 
fölötte nehéz. Mivel ki Hajadonnal, más Asszonyával avagy valamelly 


Állat nőstényével nősz, neveztetik a" hasonlók által paráznának. 
A" Gyermek 

A! Gyermeket az Anya az Apától foganja, kihordja teherbe, majd 
kilentz hónapra méhéből a Szabadra hozza (szüli). A!" születő 
Gyermek (Tsetsemő, Kis-ded) ré (sír, pityog), majd az Anya Emlőkbül 
(Tsetsekbül) szopott Tejjel és egyéb féle táplálékokkal (enni valókkal) 
nevekedni kezd hogy Ember legyen és Szüléit (Apját és Anyját) 
kövesse. Mind-ez pedig keserves fájdalom de hasonlatos az Évek és 
Év-szakok körbe forgásához. 


Az Utazásokról 


Meg-születik (Világra jön) az Ember valamelly helységben 
(faluban a'vagy Városon) az-után végigéli az ő Életét ugyan-ott, vagy 
pedig utazni (vándorolni) megyén. Teheti ezt gyalogos szerrel mint 
szegény legény, vagy nagyobb kényelemben kotsin a'vagy egyéb 
gépezeten, maga vagy küldője költségén. Utazhatni kereskedésből 
nyereségért, a'vagy a' Bujaság keresésében, a'vagy éppen a' Lélek és 
Értelem gyarapítása vágyától. Azok megengedett, emez dítséretes és 
kévánatos ügy. 

Az Utazás tárja ki a' hazájába született Ember előtt, miképpen 
gondolnak 's tselekszenek más Városok, Országok lakói, kik más 
nyelveket értenek, egyéb féle szokásokat tartanak, de épp úgy a' Nap 
heve alatt élnek, a' Kenyeret és a dolgok valóságát kutatják, 
a'miképpen mink. 

Az Utakról külön is 

Utak vágynak Ösvények (kisded tsapások mezőn, búza vetésen 
a'vagy erdőn átal vivők), Szekér Utak, és azoknál is nagyobbak, 
Ország Utak. Mind-ezek szerte ágazók és egy-mást keresztezők; más 
mivoltjokban természetesek a'vagy emberi tsinálmányok; ugyan így 
lehetnek jók a'vagy rosszak (gonoszak, alkalmatlanok), őszön az Utak 
feláznak (el-kátyúsodnak), és járásra alig-ha alkalmatosak. 

És az Utak örömei sok-félék. 


Az Évszakokról, mellyekben Élted forog 


Az Idő vonala (dimensiója)  osztatik a Napnak fordulásai 
szerént Évekre és az Évek Évszakokra, minden Év négyre, úgy 
mint: 


Tavasznak neveztetik az Évszak, mellyben a Tél hidege felszáll, 
elmegy, mert a Nap kikél reménségben, és megmutatja mindeneknek 
az ő Fényét. Vizek áradoznak, magok és rügyek bomolnak, a madarak 
tojást hagynak és az állatok nősznek, fiakat ellenek, mert 
reménkednek. 

Nyárnak nevezzük az Évszakot, mellyben a! Nap heve gabonát 
érlel, hogy legyen Kenyér. Ember és barom tikkad a" hévségben, és 
harmatot kéván. 

Ösz a! következő Év-szaknak nevezete, a'mellyben újra 
feldagadnak a' folyó vizek, a' juhar levele sárga, a' dió fáé barna, a' 
vadkörte levele vér-színt vesz, 's bevégezvén munkáját minden levél a' 
Földre hull. Betakarodik minden iparkodás gyümöltse 's a' Bor, és 
megemlékezünk a' holtakról. 

A' Télbe álomra nyugosznak a' teremtett Lények és az Embernek 
törekvései. A"! pusztává szegényedett Föld a hó takarója alá vonja 
magát, Ember és Jószág hidegtől "s szükségtől szenved. 

Mindenik Évszak tellyes a! maga valósságában. De te tudjad, hogy 
a! téli Év-szakot ismét Tavasz követi. 


A" Borulásokról 


Az Esztendőnek egy része, minden Év-szakban szép Nap-fénnyel 
vagyon. Hanem amellett sok rajta úgy-szintén a"! Borulás. 

A! Borulás harag az Ég alatt dolgozónak, úton járónak "s meg- 
próbálja lelkünket, melly Fent kéván. Ha-nem te tudjad, hogy szükség 
a Borulás az esőért, melly belőle fakad és magot szöktet búzává, 
Életet hozván csak úgy, mint a' Fény. Szükség és jeles erény te-néked 
a Borulásban is tsendes türelemmel lenned, alázatos várással 
elvárakoznod a! pertzig, míg ismét Fén süt kezedre. 

Borulás nélkül mező, barom s Ember nem él-hçt. Borulás és Fén 
egy-mást egészítve, egy-ként teszi az Életet. 

A" Földről 

A! Föld míves (paraszt) ekéje jó kéztől vezetve a Földet feltöri. A, 
lágy, jó szagú Földbe mag vettetik, baronával béfedettetik, "s a hóval 
bétakartatik. Tavasz jövén a! terhes Földet meleg szelek fújják, bő esők 
öntözik, a" vetett mag ágyából kikél, zöld mezőbe hajt. A" Föld míves 
magába örül. A' Nap hevétől a zöld sárgába fordul, a" szár kalászt 
ereszt, "s aratásra kelvén a" paraszt sokszoros termést takar be, hogy 


asszonya süssön kenyeret s a! jó Földbe új mag kerüljön. 
Ezeknél böltsebb szót e" Világ dolgairól szólni nem lehet. 
Ki s mivel dolgozik? 


Ki Földet mivel, ökröket igáz ekéje elébe szántani, baronát húzat, 
aratni sarlót log 's a" termést szekérrel tsürbe hordja. Pék teknőben 
dagaszt tésztát, lapáton kemencébe veti, hogy legyen Kenyér. Az Áts 
szekertzével farag gerendát szál-fa törzsből "s tsapol Házat, Háznak 
tetőt. Kapás kapával fárad, hogy teremjen szőlő, legyen Bor, Pintér 
fűrészt, fúrót, esztergát "s tsinvágót használ ügyesen, kádat "s hordót 
készítvén a" Bornak lakásul. Szabónak ollója, Kalmárnak helyes 
mértéke, Kovátsnak üllője "s kalapátsa vagyon, hogy a" Világ tellyes 
legyen és az iparkodások egésszé egészítsék egy-mást. 

A! Deáknak pennája vagyon 's igyekezete, hogy az ő iparkodása 
pennájával olyan munka legyen, mint a' Föld mívesnek a" Föld 
mívelése ökrök vonta jól vasalt ekéjével. 


Még a" Mesterségekről 


Vannak tovább a! Mesterségek (iparkodások), számosan. Úgy mint: 
Molnárság, Tsizmadiaság, Képírás, Szakátsság, Gyermekek oktatása, 
bútorok tsinálása (Asztalosság) és sok egyéb félék. Legszebb pedig 
ezek között az Építés, Házak és más igaz Emlék-Művek alkotása. Ez 
is, mi-ként a többi, úüzethetik pénzért (meg-élhetésből), 
kénszerűségből (rabságbul), avagy a jó vér parantsolására. 

A!" Városokról 


Vágynak a" mezők (nyílt Terek különb féle növényekkel) és bennök 
helyek, mellyek Emberek lakásául szolgálnak; tanyák 's faluk, hol Föld 
mívelők laknak, de kiváló képpen a" Városok (várral övezettek), kő 
épületekkel valók, tanulságos és ki-váló látványokkal ékeskedők, 
tzifraságokkal hivalkodók. És e" Világnak Városai számlálatlanok és 
be-járhatatlanok. Falaik színesek vagy falaik messze fénlő fejérek, 
Napfénben fürdőzők avagy olyanok, akiknek köveit ködök 
mosogatják. 

A! Városok Épületei pedig szolgálhatják ki-ki lakását, szolgálhatják 
a közös elé-haladást a Tudományban, Mívességben és Hitben, avagy 
egyéb féléket. Ne felejtsed a" hidakat se. 

A! Városok sok félék nagyságra, gazdagságra, erőre, törvényre, 


erkölcsre, hitre és szertelenül sokassak. 

És vannak igazi Városok. 

A" Rendekről 

Első Rend a! Polgár. Kinek vagyon valamije (ruházatja, élés-tára, 
lakhatása a hozzá valókkal és biztonsága ön-magának folytatásában), 
neveztetik Polgárnak. És a" Polgár az ő javainak megtartására 
törekszik. 

Vagyon az-után, második Rend képpen, követve az előbbit, a 
Proletár. Akinek nintsen semmije, neveztetik Proletárnak. És a! 
Proletár törekszik lenni Polgárrá. 

Vagyon pedig a Rendekből jőve a Rendeken kívül a" Forradalmár, 
aki hegyekbe megyén fegyverrel vagy a Város utcáján épít 
torlaszokat, és azt akarja, hogy a Szavak azt jelentsék, amit 
jelentenek. 


A!" Nagyokról és a" Hatalomról 


Vágynak a! köz rendűek között és fölött általában a Nagyok és 
azok fölött is Legnagyobbak, a koronás Fők (Királyok vagy 
Fejedelmek). A! köz rendű vágya pedig, hogy tisztelje a Nagyokat és 
a Fejedelmet, akik lettek nagyokká az Isten akaratjából, a magok 
vagy mások, avagy a! Község igyekezetéből. A" Nagyok akarata a! 
Hatalom, amelly törvént szab és ítéletet oszt. A" Hatalom pedig 
hirdeti, hogy ő más Hatalom volna, mint az előtte valók és hogy jó. De 
hogy jó-e avagy rossz azt ebből nem tudhatni. 

Lehetnek a Nagyokból kitsik és a! kitsinyekből Nagyok is. 


A!" Hartzokról 's Háborúságokról 


Ha két ember, egy-másnak atyja fia más akaraton vagyon, és 
Értelme, Jóra hajlása avagy gyávasága egyiknek sem elegendő, egy- 
más ellen Fegyvert: elébb szavakat, majd botot, végezetül lövő 
Fegyvert (puskát, pisztolyt) fordet, "s leszen közöttök Hartz. A! 
Hartzban pedig leszen egyikök erősebb, ügyesebb, bátrabb avagy 
szerentsésebb, ez válik Győzővé és a" másik legyőzötté. A" Győző a 
legyőzöttnek elveszi Életét, maga pedig gyilkossá leszen; avagy 
elveszi a le-győzöttnek akaratját, jogát, emberségét, hamisságnak 
nevezi el annak igazát, maga pedig a ragadott pénzen fényességet 
vásárol, belé öltözködik, "s leszen sanyargatóvá. 


Ha Hatalmas kél Hartzra Hatalmas atyja fiával, kitsinyeknek 
sokasságát küldi parantssal Hartzra, "s leszen Háborúság, kitsinyeknek 
sokassága leszen le-gyilkolttá avagy gyilkossá, gyermekeik hulla 
fosztóvá vagy hulla tagadóvá. Ami Termés termett és Épület épült, 
fölég, elpusztul és minden Reménség elenyész. Az e!" mívekben való 
jártasság pedig neveztetik Hon-fiúságnak és Hadi Tudománynak. 

De vannak ezen fölyül jó Hartzok "s Háborúk is, ha kevesebbek is 
az előbbenieknél. Úgy mint: "árvákért és el-esettekért, igaztalan 
lántzokban vergődőkért, méltatlanságban sínlődözőkért hartzolt jó 
Hartzok, rablók ellen, gonosz Hatalmak ellen, kufárok, Élettel 
kereskedők ellen, vér szopó herék és minden gyalázatosok ellen fel- 
támadó tiszta Háborúk. Ezekben bízvást és kötelességgel 
tündökölhetel bátor férfiúsággal, egészen a" tisztaságig, amíg bennök 
a Jó győzelmét, nem a! vért s a' " magad fényeskedését keresed. Bé ne 
szennyezzed ezeket. 

A" Törvényekről, Parantsokról, a"! Boldogságról 's a" Szabadságról 

Szükség, hogy az élő Embernek puszta Létén kívül Tzéljai 
legyenek, "s Létét ezek szerént kormányozza. Avagy pedig, ha 
nintsenek, él az illem, szokások és a" Törvények szerént. 

Ha nemes Értelmed "s szép Tzéljaid vannak, Törvényekkel bírsz 
magad számára, és ezeket kövessed. Szerentsés, ki a maga Törvényét 
az idegen Törvényekkel egy úton követheti, mivel a" Hatalom 
tömletzre veti, ki Törvényének a magáéval ellene mond. 

Vagyon, ki a maga gonosz Törvényét éli a jobb közös Törvények 
ellen, "s jut bilintsbe, avagy fondorsággal meg is menekszik. Vagyon, 
ki a' saját jó Törvényét, félvén a" tömletzet, el-hagyja, s a' rosszabb 
idegen Törvényt követi. "S vagyon ismét, ki Hartzra száll a 
Hatalommal, hogy a' maga jó Törvényei legyenek minden-ki jobb 
Törvényeivé. 

A' Hatalom Törvényt 's Parantsot oszt, nem ismervén más Törvényt 
a magáén kívül. De te különítsd magadat ezzel is az oktalan állattól, 
hogy idegen Parantsot jó Törvényed ellen nem fogadsz. Mert útadról 
magad felelsz magadnak. 

Boldogságnak neveztetik, ha az Ember Létének sikerén felyül jó 
Tzéljainak sikerén is örvendezhet. A" magad jó Törvényének 
követésében 's gonosz Parantsot nem ismerve neveztetel Szabadnak. 


Jóról és Rosszról 


Az ökör, ki ekébe fogva húz, jó. Jó a gonddal vasalt eke, melly 
nemzi a" Földet s a' mag, melly Tavaszt érezvén tsírát vet. Jó a' Föld 
míves keze, melly elrendezi ökör, eke "s mag sorsát, hogy legyen 
Kenyér. E" Jó dolgokban legyen tenéked bizodalmad. 

De lássad a! Rosszat is, hogy útadat messzi vigyed tőle. A" légy 
rossz, melly a jó ökör vérző sebét éli. Van rossz paraszt, ki a legyet el 
nem űzi jószága fájó sebéről. Van rosszul vasalt, haszontalan eke s 
rossz mag, ki meg-tsalja az Életet, tsírát nem ismer. 

Eként kanyarog majd minden utad Jó s Rossz között, mert Jó 's 
Rossz keverve van e!" Földön. Tudjad természetjöket, értelemmel 
megismerjed okét 's kövessed mindig a" Jót. 

A" Rossz Rosszat szül. A" Rosszat legyőzheti az ellene fordétott Jó. 

A" Bűnről 

Külön is megfontoljad a Bűnnek mi-voltát, hogy ismereted is 
őrizzen tőle. 

Bűnnek neveztetik a más Ember ellen tselekedett Rossz, úgy mint: 
Testének, Lelkének öldö-sése, Mívének "s örömének tönkre tétele, 
sebek és bánat okozása. És mivel en magad is másoknak Míve és 
Öröme vagy, Bűn a! magadnak rombolása is. 

E" dolgokat ne tselekedjed, hanem helyettök magad is éljél, 
nemzzél és szüljél Életet, alkoss Míveket és örülj. Mivel ez a" Bűnnek 
mint víz tűznek 's tűz víznek ellen tétele. 

Bűn az alkuban két fenyegetés közül a nagyobbat választani. Ha- 
nem te inkább ne is alkudjál, ha-nem alkuvás nélkül kövessed a! Jót. 

A!" Szépségről 

Vagyon pedig a" Szépség és válasszad cl azt a Rútságtól (nem 
Széptől). És a! Szépség lehet sok fajta, úgy mint: a! repülő madároknak 
Napba tsillogó tollazatja, a Nő Testnek Szépsége, avagy a" Férfiúnak 
az ő alkotásai szorgos munkájából. Ezek mindnyájan egymásból 
vesznek példát és törekvést. 

A!" Tisztaságról 

Éltedet sok féle szennyek ővedzik (környezik), a'mellyek 
elkísérnek a" pólya ruhától a" koporsódra hulló rögekig (sár tsomókig). 
Jól jegyezzed meg, hogy az Embernek minden nyomorúsága a 


szennyektől vagyon. A" te munkád, hogy e" szennyektől magadat és 
tiéidet megőrizzed és lehetőséggel megtisztétsad. Legyen pedig a te 
Ünnep napod amikor ha e" szennyektől magadat tisztának mondhatod 
és biztonsággal nyúlhatsz mindenekhez, fertezet nélkül, fejér ingbe. 
Tudjad, hogy az Ünnep nap fejér gyoltsára törekedned habár 
munkálkodásod törődéséből is nem vétek és dítséretes igyekezet. 

E" tanétás oktasson az Ünnep nap mi-voltára is. 

Artzodnak szép Tisztaságát pedig őrizzed. 


A!" Haladásról 's hátra menésről 


A! fa éli a Föld nedvét, el-múlván, "s visszaadván ugyanazt a! 
rothadásban, emléke vész. Hanem te többet adjál vissza 's tovább, mint 
vettél, hogy az utánad jövő gazdagabb legyen mint te voltál: elé 
haladjon. 

Többet mivelsz-é, mint amennyit fel-élsz? Magasabb tornyot 
építesz-é mint atyád avagy alatsonyabbal éred bé? Több van-e Épület 
építő mint romboló? E" kérdések teszik a" Világnak elé haladását 
avagy hátra menését. 

A! gonosz Ember nem örvendez a! Tsillagok Magasságának, mivel 
gondolja gonoszságában: ez a Magasság nékem el nem érhető. "S 
hazug szóval kisebbéti inkább a Tsillagok Magasságát, gonoszul. Te 
örvendezzél e" helyett, mondván: oda fogok majd, azon Magasságba 
el-jutni én is és fiam! És kíséreljed meg, el-jutni a" Tsillagok 
Magasságába, így fog ezzel el-jutni majd az Ember, a" gonosznak fia is 
egyre oda, remén szerént. Eljut majd a" gonosznak fia is, a' te 
munkádon ss bízásodon átal. Mert a Jó a" Jót szolgálja, a gonosz en 
magát. 

Hogy valóba eljut-e Ember a Tsillagok Magasságába: nem 
tudhatni. 

A" Hitről 

A! parasztnak Hite van a" magban, Hite van az Év-szakoknak 
fordulási közt, hogy vetett magja fagytól megmenekedve, jó esővel 
Terméssé érhet, s Hite vagyon magában, hogy győzi amit győznie 
kell, a Termésért. A" kő-mívesnek "s átsnak Hitje van a" Házban, 
mellyet en magában rajzolva látott, hogy felépíthesse ollyanra, "s lakni 
legyen alkalmatos a" Ház a" hajléktalannak. Tsak a! toportyán féregnek 
nintsen Hite, mert az ő atsarkodásihoz nem Hit, ha-nem hitetlenség 


szükségeltetik. 

Bizonyos-é a! Föld mívesnek a!" vetett mag kelése, nevekedése, 
oltalma, érése? Bizonyos-é faragott kőnek 's fának jó találkozása, ár- 
vízzel "s viharral szembe "s a! tornyot építőknek versenye a" futó 
Évekkel? Tudjad jól, hogy nem bizonyos. Mert bizonyos tsak a 
toportyán féregnek az ő gonoszsága. Ha-nem te-néked még-is Hited 
legyen minden magad választotta Utadban, amiképpen a!" várandós 
Anyának magzatában Hite vagyon. 


Az Örömről 


És végezetül vagyon az Öröm és az Öröm vagyon. És mindenek 

fölött vagyon az Öröm. És te tudjad, hogy az Öröm vagyon. 
Bérekesztés 

A! Látható Világ dolgai sok félék. Hogy közzülök mi mitsoda, és 
minek mitsodás következése vagyon, arra tanétson e! tanétó Könyv. 

A! madárok között vágynak tsillogó tollúak és dögre szállók, 
színekben pompázok és ragadozók, magvakat pusztétók és fészek 
építők. De te kiismerjed magadat köztök! 

A! Házak között vágynak béputzoltak és bé nem putzoltak, 
községnek szolgálók és polgárok nyereségéből valók, putrik Földből 
rakva és hímes homlokú Paloták, időt ki-álló régiek és ollyanok, kik 
hamar össze-omlásra ítéltettek. Te megismerjed őket. 

Az Emberek között vágynak szolgák és szolgálat viselők, nagy és 
kitsiny rabok, szeretsenyek, soldosok és kufárok, szabadok és 
szököttek. Ismerjed magad köztök! 

Ismerjed a köveket, keményeket és porlókat, hogy építésben 
hasznodra legyenek, ismerjed a Virágok artzán virétó színeket, hogy 
gyönyörködésedre legyenek, és ismerjed meg az Igazat a hazugtól, 
derekat a! rosszat forralótól, építőt a haszon keresőtől és Szépségest a 
rúttól. Mert kö-zöttök kell helyet lelned magadnak és az eljövendőnek. 

Törekvésed legyen, hogy a Dolgok összetartozzanak és egymással 
meg-érthetők légynek, Város a" mezőtül, Hit a Szükségtül, Tudás a" 
Jótul el ne szakadhasson. És törekvésed legyen: hogy a" Dolgokat 
minden-kor el-válasszad egymástul, össze nem tartozókat 
megkérlelhetetlen ítélettel. Megértsed, hogy minek-minek a' Jósága 
mire Jó és minden Jóságot tévedés nélkül meg-ismerjél, de semmi 
rosszra semmi féle akarattal rá ne mondjad, hogy Jó volna. 


Sok meg-ismerés és a' Lélek Tisztasága igazétson el mind ezekben. 

Hány féle a bogár és a" víznek fodra? a! Tsillagok és azok állásai? a 
szerszámok az ezer féle mívességben? Ez már más Könyvekben 
vagyon összesorolva, de te keressed e" Könyveket és kutassad folyvást 
a" Világ Dolgait, mert Földön és Égen magadnak kell el-igazodást 
találnod "s erre mindeneket ismerned. Mert tudakolhatod a! te Útadat a! 
veled haladóktúl, de útmutatásokbul és Útakbul választanod még-is 
magadnak kell majd a' Jót. 

És munkálkodjál szünhetetlenül. Mert minden Műv az Alkotásbul 
fogan. 

